text:
夫人你好:
小妹今年廿三歲,有個由小學就識落既姊妹叫清汶.咁我就同男朋友同居既,有日返到去,發現清汶同我男朋友兩條肉咁係張床道,我即刻爆喊,奪門而出啦.
之後我男朋友話,佢唔想同我分手但我接受唔到!最傷心既就係最好朋友既姊妹搶我男朋友!都唔知佢地暗裡開始左幾耐!但我又諗,如果我真係同佢分手,清汶咪最開心?佢地咪名正言順風流快活?夫人我應該點做?
灰機妹上
******
灰機妹:
點解你會咁戇鳩,先去考慮情敵開唔開心先架?情敵開唔開心,你理撚得佢咩.個男人爛到入心,你都唔會想繼續一齊架啦,但你竟然因為唔想清汶咁開心,而令自己唔開心,勉強自己去同個仆街男人一齊?會唔會有啲本末倒置呢?
做人梗係關心自己開唔開心先架啦.個仆街男人依家就想食兩家茶禮,你又想食,清汶又想食,最好你地領惦數,起雙飛,3P佢就最高興呀,但你自己點諗先?你想走,就走架啦,清汶高唔高興,你理L得佢咩?
就好似班大學生話唔要再係學聯裡面喇,要分手喇,成班學聯新舊老鬼出黎話,喂你地同學聯分手,中共最高興呀.屌咩,學聯係宇宙無敵唯一反共機構?八大學生會又唔係老奉同你一齊既,走唔走考慮既就係自己開唔開心,中共係咪最開心,理L得佢咩?中共係咪食左興奮劑,所以佢日日都咁高興?幾百年前天主教啲神父走去搞啲細路仔(當然依家都係繼續搞緊),燒死啲女人話佢地係巫婆,你話佢唔岩,佢都一樣會話,你咁批評我,撒旦最高興﹗屌咩,你班變態佬係上帝唯一代言人?你學聯就代表反共架喇?
如果你唔想清汶高興,就繼續同你條仆街男朋友一齊,你自己唔會高興,但條仆街佬就會好高興呀.你咁都接受到,不如你地兩女共侍一夫啦.成日諗人地高唔高興,你咪無左自己囉.你想做自己,定係共產黨,清汶肚裡面一條蟲先?
即刻飛左條仆街,中出都唔使,輕省乾淨呀.
祝退戀之後日日好似共產黨咁開心
代糖夫人上
原文連結


c: text/html

text:
朗朗今年直升原校K1班
因此開學前無需要上適應班
今年學校9月2日先正式開學
我就襯呢個機會,係大部份人嘅開學日
帶朗朗入迪士尼玩返日,務求玩到盡
大約12點都踩入場
嘩~好耐無試過咁少人啦
天氣依然好熱
我同朗朗先逛下商店嘆冷氣
就去成年無玩過嘅《馳車天地》
無辦法啦,次次都話要排一個鐘或以上
每次都無能為力呀
今次排10分鐘左右就有得玩啦
之後玩左好幾個遊戲,有啲直情唔洗排隊,就咁行入去就玩得
朗朗就緊係開心啦
三點多,會合埋朋友仔後
先睇巡遊
再三個一齊玩
玩到夜晚7點先走
仲有,今次係朗朗第二次同職員哥哥姐姐交換襟章
佢好叻,入場之前已經諗定要換走邊個
一見到鐘意就有禮貌地同職員要求交換
朗朗揀親都係一啲比較大嘅襟章
等我下次同大家分享下佢嘅戰利品
我同奕朗講,玩埋今日就要開學啦
佢好似一個小大人咁,同我講:係呀,聽日返學啦
所以乖仔,不枉我帶佢黎玩
下次再去,應該會係十月嘅事啦~~
因為十月會有黑色世界玩,而且更有最新的「迪士尼光影匯」夜間巡遊
岩岩今日 (9月11日)係預演日
大家可以去迪士尼官方Facebook專頁
留意最新動態啦
睇完D相,真係令到我超期待
因為有朗朗最愛的《Cars》
(以下相片轉載自香港迪士尼樂園Facebook專頁)

robotstxt: allowed

filter: keep


text:
Day-01
13 December 2014
惠東平海 2013-06-07to09 - Day.01(07Jun)
貳零壹参年陸月柒至玖日 - 惠東平海
Day-01
因人少而且個個都出過去睇野,所以今次完全無出車就係屋度hea,訓完個午覺落樓下睇睇d雞鴨鵝牛,今次仲見到新整既龜池,因已經無咩太陽,所以d龜無走出黎,係晒水底好難見到到一隻
之後又見火龍果,聽講之前一晚已開花,所以好快就結果了,行行下見到老闆明哥,佢問我出唔出去拉牛,我梗出啦,去左出面既稻田,好綠好靚,明哥話已經開始收禾了,怪不知d稻咁靚啦,一路行一路見d農夫整緊田d野,d工具都幾簡單下,所以仲有少少田園風光,係地下羅左舊青瓜黎食,明哥話之前好多但比雨打死晒,所以個瓜棚咩都無晒
行左好遠卒之見到牛牛,原來佢係上次既細牛(大果隻已經賣左比人,而係農場見果隻小牛係新買既),隻牛一路行一路食,明哥話佢仲未飽,所以要一路行一路食,如果見到中意食既草就會企定係食番夠本先願行,行下食行咁要成個鐘先番到屋企,行行下見到另一隻小牛,個樣好可愛,之後行到一塊空地,明哥話佢仲未飽,我問牛究竟要食幾多先至算飽,明哥話要食8個鐘,而且仲指左比我睇原來牛既左後方係胃,要食到脹起晒先算係飽,怪不知隻牛牛一路食都好似未飽咁啦,明哥仲講原來有牛痾過屎尿既地方有味,d草第二隻牛唔會食的,原來都幾講究,哈
行番去既途中(已開始天黑),見到豆角田,原來d豆角就係一條條咁掛係度生,真係第一次見,採左一堆豆角番去加食送
晚飯有雞有魚有尤筒仔,條魚同尤筒好好食,之後去左雞舍睇雞同鵝仔,仲有見到幾隻雞蛋,明嫂話隻雞?陣間就會飛番上去再孵蛋,太耐唔孵就會死,不過原來雞都唔係日日生蛋既,真係唔講唔知我仲估日日都生添
Day-01
都係差唔多一點先到惠東,今次人少d只有6個,去到放低野就食lunch,都係抄米粉同栗米番薯等等,但因之前太多雨水,所以d菜呢明顯就無之前咁好食lu
放低隻牛諗住比佢繼續食,點知我地行無幾耐佢就係度狂叫,原來隻牛牛未試自己一個係天黑前仲放係農田,可能佢驚所以明哥就拉番係佢番農場,遲少少再餵之前割好既草比佢食
睇左陣就訓了,個天有霞氣,睇星一d都唔清,無野睇就訓覺好了
[07to09/06/13]
Photo Link <<<<<<<<<
Posted by q"._."p™ at 10:00 Labels: *Photo, *Share Something, *Travel
No comments:
Subscribe to: Post Comments (Atom)


text:
二十號晚,我地坐 23:20 既德國漢莎航空 (Lufthansa),先飛慕尼黑,再轉機到馬賽機場.今次係我第一次坐漢莎航空,架飛機好新,最特別係佢既洗手間,全部集中於飛機既下一層,呢個設計好好,唔會再有被迫坐洗手間旁既位置.我地班機預計 05:35 到達慕尼黑,而我地只有一小時十五分鐘去轉機,時間都幾趕.當差唔多到德國前,機長話預計 6:00 到達,即係遲到?我地只係得 45 分鐘左右轉機,好似好趕!因為我地坐係飛機比較後既座位,一陣一定好遲先落到機,我問空姐可唔可以掉我地坐前些少,空姐話幫我睇下前面有冇位.佢之後返黎話今日班機好滿,頭等同商務都冇位,不過佢叫我放心,下一班機知道我地坐呢班,會等我地!
架飛機一停定,我地以極速彈起身,趁其他人都未起得切身時,即刻有咁前去咁前!落左機繼續急步去過海關,再衝去下一班機既閘口.途中我伸手入個袋搵野,哎呀!我部相機呢?死啦!放左係頭先班機個位度,唔記得拎.平時落機我一定會回頭睇下個位,頭先太趕,冇睇到就落機,一次既大意就出事啦!
我已經冇時間返轉頭搵,唯有同飛法國呢班機既閘口職員講.佢地幫我打左個電話問,好似冇咩消息.佢叫我地先上機,去到馬賽機場就去報失中心報失!好奇怪!我唔見左個相機,心情好似冇咩野,心諗「算啦!冇左個相機,用 iPhone 影囉!返去 Claim 旅遊保險啦!最可惜係影唔到 Wide 既相同夜景!」可能係出發時唔見相機既打擊比之後輕,因為我而家只係唔見相機,冇咩相係裡面!
去到馬賽機場,係早上 8:25,天氣都幾凍,即刻變裝,著返厚衫同褸.跟住就去報失中心報失,個職員話係機倉唔見既就要打去漢莎問,佢仲即刻打印左一張漢莎聯絡電話及電郵既紙比我,真係好人!(我後來發現讚錯左佢!) 我嘗試打電話去問,但打極都打唔通,我只好寫一封電郵去問.如想知呢單唔見相機事件既發展,第六日會再講.
淨係坐飛機都寫左咁多野!好啦!正式開始南法秋遊啦!請睇下一篇!


text:
CD
想搵呢兩個字母嘅第啲意思,睇下(CD (搞清楚)).
CD(英文:Compact Disc)係一種用嚟儲存數碼內容嘅光碟,之前係用喺數碼音樂開發.而呢種光碟喺1982年正式誕生,到而家為止,重係商業錄音嘅標準儲存媒體.
喺未出現CD之前,嗰時嘅音響系統都係用模擬訊號嚟發動,而音樂都喺直徑30公分嘅密紋唱片,收音機同錄音機嗰邊嚟,嗰時係重未有數碼音響,而CD出現咗之後,佢係繼電晶體之後最偉大嘅發明.
發展史[編輯]
其實之前家下屋企成日用嘅CD光碟機係喺1974年,由荷蘭嘅飛利浦公司同日本嘅Sony一齊搞合作,跟住發佈出嚟嘅音樂光碟(jam1 ngok6 gwong1 dip5;Audio CD),重可以嗌成CD-DA(Compact Disc-Digital Audio);就係噉,由於其它儲存媒體市場喺度開始發展,結果就連續推出咗一系列嘅光碟曬士同產品.
之前CD凈係考慮做家電同唱片市場而冇考慮到CD重可以發展到用喺電腦入面.嗰時係重未有3.5吋軟盤,而負責電腦儲存啲嘢重停留喺5.25吋軟盤.
後嚟CD技術發展成用嚟儲存文件,俾人話成係CD-ROM546.之後出現咗可以刻錄嘅光碟,包括咗凈係可以刻錄一次嘅CD-R同埋可以重複刻錄嘅CD-RW,一直到2007年為止,佢變咗個人電腦界入面用得最多嘅其中一個儲存媒體.由於CD同佢嘅衍生格式都成功咗,喺2004年,全球範圍入面嘅Audio CD,CD-ROM,CD-R,CD-RW等總共夾埋嘅總銷量,已經去到300億鉼.
自從CD喺音響市場入面出現咗之後,直徑30公分嘅密紋唱片慢慢噉開始淘汰.之後冚唪唥同CD有關嘅同類產品(包埋DVD,EVD同BD)都係噉出嚟嘅.


text:
2015年9月5日星期六
懺悔式排毒減肥Master Cleanse 2015
最近幾個月由於好多慶祝活動,成日出街食好野,又食多左好多零食,例如薯片朱古力等等,開心嘅時候勁食,壓力大嘅時候就更加想食,簡直係一個無底嘅黑洞.近日返工覺得自己望落越嚟越肥,連着開嘅制服都唔啱着,仲要成日覺得腰酸背痛,個肚長期凸出非常核突,訓極都唔夠,面容浮腫,眼神渾濁,皮膚勁油,提唔起精神,全日都好想飲咖啡,時時刻刻都好想食嘢,我諗係到達臨界點喇,係時候要整頓一下飲食嘅規律兼強效排毒.咁啱有兩個好朋友都話要開始做Master Cleanse,我覺得機不可失,不如一齊排毒減肥!互相鼓勵一下!
是次10日輕咗7磅!
詳細master cleanse 方法請看http://winteregg-winteregg.blogspot.hk/2014/01/master-cleanse.html
卡卡用懶人方法整lemonade(一天份量):
材料:
檸檬3個個
楓樹糖漿150-200ml
指天椒半隻
1)首先預備一個碗.
2)將半隻指天椒用較剪剪碎放入碗中,加入少少滾水,用來滲出椒味.
3)榨3個檸檬汁入碗.
4)將碗中液體倒過隔篩進水樽.
5)最後倒150-200ml 楓樹糖漿入同一個水樽.
全日就係帶住呢支濃縮lemonade過活.大約每隔兩個鐘就倒少少出黎開暖水飲,太方便喇!
卡卡今次Master Cleanse嘅目的:
減肥排毒
皮膚變靚啲
精神充沛啲
增強體力
提高自信
重整心態
頭腦清淅
提高自律能力
改善健康 (其實自從上兩次2011,2014年做完之後,身體已經好咗好多,皮膚敏感同鼻敏感好咗九成,只間中爆發,而且好快好返)
P.S. 全年都冇乜食過西藥
是次排毒減肥方法: 先Master cleanse + 後做運動(主要stretching)
卡卡的減肥Master Cleanse日記:
乘住澎湃嘅衝勁,今日一啲難度都冇,唔肚餓,唔囗痕!返工時竟然唔記得帶lemonade,好彩公司有存貨,工作時都精神奕奕,體力充沛.瞓得非常好!
Day 2:
一早起身返工,今日記得帶了,哈哈.早餐時間就飲完一杯小睡一陣,開工到中午時有少少攰,不過一飲lemonade,好快就恢復.全日都冇乜為食,反而係超想飲咖啡!放工返屋企沖涼瞓晏覺,大約8點食senokot,半夜4點肚痛,痾咗超多固體軟便便.聽日要晏啲先食通便藥,費事搞到要半夜起身.
Day 3:
今早起身皮膚明顯冇晒所有敏感,嗅覺靈敏咗.平時面頰會紅腫熱熱的,今日明顯平滑冇甩皮.口腔裏面鞋鞋的,脷苔超厚.今日放假留係屋企,上網做下年底去旅行嘅行程,執下屋,同自己做下一身體磨沙,面膜,修眉...咁樣就平安過咗一日啦.全日都係飲同一樣嘅真係好鬼悶嘅,所以我有時飲凍有時飲熱,有時又整淡啲,發揮一下創意整多啲花款出嚟.夜晚八點咁上下飲咗一杯排毒茶,點知到咗12點就已經肚痛,聽日都係夜啲先飲.夜晚瞓得非常好.
Day 4:
是日仲係放假,朝頭早八點鐘自然醒咗,一起身就飲咗一公升鹽水,過咗大約半個鐘就去廁所排毒.今日照鏡明顯個面冇晒水腫,可能因為已經幾日冇食重口味食物.全身嘅皮膚亦都好平整,冇晒粒粒或者任何紅塊或敏感.對食物已經冇咗嗰種心思思嘅感覺.脷苔依然非常之厚.下晝出咗市中心Habitu同朋友仔見面叫咗杯冰砂飲,瞓之前食咗兩粒Senokot.瞓得好好.
Day 5:
去到一半喇!今日起身好精神,第一件事飲salt flush.返工嘅時間係最易過的,所以全日都冇乜特別,一啲都唔餓,感覺到制服鬆咗,實在太感動喇!嗅覺變得非常靈敏,刷牙時感覺有少許沙從牙縫跌出,似乎係牙石.
Day 6:
今日返A/Night,晨早起身就隊咗杯鹽水,再飲咗啲lemonade為身體注入啲燃料先,跟住就返工.全日又係超精神,腰背冇咁累,脷苔開始冇咁厚同白.一路都係大約兩個鐘就飲一杯,能量水平都維持得幾好.放工返屋企瞓晏覺,夜晚又返工.制服真係明顯鬆了,肚依家完全平坦,腿部冇咁重.最期望見到瘦大腿和手臂,一定要堅持,因為最尾三日效果見得更快更厲害!
Day 7:
返咗成晚夜,比起平時正常飲食時竟然冇咁攰,夠精神.人輕咗行步路都快啲,第七日係最多人放棄的心理關口,我要加強警覺,一定要成功完成晒十日!今日見到個面型明顯尖左好多,小腿都明顯幼咗.開始完全冇諗咖啡了.因為今日係瞓覺日,比起返工無聊,的確係有少少口痕,不過都忍得住.
Day 8:
已經進入倒數階段喇,今日嘅戰意高昂!朝早起身仲有痾少少固體大便,我估計呢啲可能係宿便,因為都已經冇食任何固體嘢成七日.放假喺屋企計劃下行程,上網八卦下又過一日,對食物嘅心癮可以話係越來越细,整日都唔係好口痕.今日意外收鑊,刷牙時竟然有舊陳年血塊從舊年剝智慧牙的洞穴甩咗出黎!
Day 9:
順利踏入第九日啦,好興奮呀,好快我就可以飲湯!由於今日係要返工嘅,時間過得特別快,全日都精神奕奕,行路都輕鬆左.個個同事都話我瘦咗兩個圈,個面都細咗好多,超有滿足感呢!不過今日返工真係好多誘惑,有近日最hit嘅Garrett焦糖爆谷,有月餅,有蕃薯片,香蕉糕,酸蘿蔔,真係好想擺入口.
Day 10:
太興奮喇!到咗最後一日,任務完成,好有滿足感,今次輕了7磅,條脷變回正常粉紅色,排毒成功.
訂閱: 文章 (Atom)


text:
今日終於揀埋最後一次禮服啦
去之前o既目標係轉走婚紗 + 送客晚裝
今次由好姊妹Carman 同埋媽咪陪同去試
去到當然睇相簿揀款先啦
見到有2本新相簿第一時間睇左先啦
先試晚裝,其實都試左好多件
由於上次揀左4件都係low cut
因此我今次著重試其他款式
下面呢件deep v大露背我都試過
我著出黎都唔錯,但我好似有個好姊妹著過類似款式
加上呢件晚裝裡面只可以著nu bra, 可能我又有少少肉地啦
硬係形住好易走光
送客我唔想就住就住
所以out左
另外試左件淺粉藍色o既蛋糕裙款
著上身,成個人感覺好young好清新
但我諗住著黎送客架嘛
呢件晚裝一定要落圈先好睇
所以out左
後來試左一件新晚裝,淺黃色+紫色立體花
好清新好靚
立即hold左先
之後開始揀婚紗
我將我o既要求講比佢地知
佢地都幫我揀左幾個款出黎
媽咪亦幫我揀左件心型胸o既象牙色婚紗
但試咁多件都冇件岩我心水
最後試返之前hold果一件
都係發現自己鐘意呢件多d~~~所以最後決定唔轉
試試下中途,佢地話我知我剛剛hold果件原來無期
原來之前幫我試衫個女仔以為我係9月7日呀 >0<
又要再揀過,後來我hold左件淺紫色單膊晚裝 (新貨黎架)
最後經過2個多小時停又著又除
又nu bra 又 gridle
終於落實左......只係轉走送客晚裝
以下就係我big day當晚會著o既晚裝同婚紗
迎賓
match in婚紗
敬酒
送客


text:
2012年4月30日 星期一
彩柔柔天地
2012年4月18日 星期三
繽紛世界
2012年3月2日 星期五
水晶甲真甲護理 + 外雕花設計
之前都講過,做甲唔一定要延長嘅,薄薄一層水晶鋪係真甲面,既可堅固保護真甲,又可以享受水晶甲嘅色彩,若然嫌單調,可以畫少少花/圖案,或者雕隻蝴蝶仔,卡哇依哩!
2012年2月9日 星期四
水晶甲overlay
其實唔延長,只係於真甲上面加水晶粉,即係我地所謂嘅做 overlay,一樣可以享受到做水晶甲夢幻般嘅漸變色彩
而做水晶甲有個好處,就係佢可以為甲“矯型”,即係“矯甲”嘞!呢個包括矯整指甲甲型 (如扇甲) ,同埋為一些有咬甲習慣嘅人做番完整嘅甲,等佢地可以慢慢養番啲真甲出黎,咁當然矯甲係需要有一段時間要做甲同養甲啦,係需要有啲耐性架~
2012年2月8日 星期三
士多啤梨
今日客人話要做對清清地嘅水晶甲,準備去做伴娘呀~
佢揀咗白雪雪嘅顏色,想係清秀得黎又有野睇,就用gel同佢畫咗兩粒士多啤梨嘞,又幾突出喎,呵呵~
Soak off gel
1) soak off gel 係軟gel,所以佢係唔可以用黎做延長做假甲架,只可以係真甲上做overlay
2) 顧名思義,佢係比hard gel 軟身同質地較為薄身
3) 比起指甲油,佢係會比較持久,但係相對hard gel 同水晶甲就會差好多,所以大家選擇用soak off gel 時,要明白佢嘅持久耐用度,做維修嘅次數就可能會密少少嘞
2012年2月6日 星期一
Snowman
聖誕節時為客人做嘅水晶甲‧畫上cute cute 嘅雪人,好有節日氣氛呀~


text:
2016年3月11日 星期五
16 新春.北海道.自駕遊 ~ Day 9 函館.ニセコ 大暴走
今日要走啦, 向返上移動
黎左四日, 天氣一日比一日差...
出發前首先要開工先
由於應該唔會短時間再黎函館呢個地方, 所以唔理天氣啦, 點都要上埋山
我地搭第二班車上山, 基本上我地兩個遊客, 其它都係工作人員~
上到黎又估唔到幾好天喎
影完相落上, 已經天氣差到爆啦, 我地真係算好彩呀
跟住本應想去食函太郎壽司, 但經過函館朝市, 二少提議食魚生飯, 咁就泊底架車去揾食啦
見到呢個青函丸, 太遠啦涷冰冰唔行影張相就算
今次亂咁行左入啲橫街
居然見到有P字頭既鞋賣, 仲要50-70%off, 勁平呀, 居然係朝市掃鞋, 哈~
濕平完就是但揾左間食飯啦~
由於天氣唔好, 所以今次揀行高速去ニセコ
啲天氣真係好差, 好天都無幾耐就咁........
早幾係大沼食lunch果陣望吓啲旅遊書, 見到有個 高橋牧場 梗係要黎八吓啦
不過好多都無門, 但餐廳就有, 咁一於黎tea啦
芝士撻同蛋糕都好好食!
食完就繼續去酒店啦, 天氣好差, 隻朱PS仲點我地行條山路, 渣渣吓條路啲雪仲厚到上度門度, 完全唔對路, 再咁行應該會click左係到, 拿拿淋轉頭走, 落左山一上到網就開google帶路, 行左條易行啲既路啦
本應可以早啲未天黑齊就到酒店, 但由於兜左路既關係, 搞到天都黑齊先到囉
今晚住呢間 ニセコワイスホテル 房都比較舊
揀左個平既plan, 晚餐都係一般
標籤: 16 ~ 北海道.自駕遊
訂閱: 張貼留言 (Atom)


text:
2014年3月7日 星期五
17個月
話都無咁快,我今日又大多一個月啦﹗媽媽話我呢個月唔覺唔覺咁送咗好多驚喜畀佢,佢講嘅嘢我好多都聽得明仲識得跟住佢意思去做,又越來越識得表達自己嘅想法,平日嘅對答入面開始越來越多人話,真係好似忽然大個仔咗好多咁.
今個月我依然係一日五餐,早晚兩餐飲七安奶,午餐晚餐食一個大人碗嘅飯餸,下午茶就食小小零食加水果,暫時都係食BB專用餐,雖然見到大人食飯時我會喪扭,仲進展到識得揀食咩唔食咩添(艾菲:宜家已經唔可以用幾粒白飯hea佢,又好彩佢暫時都係要綠色嘅菜多),搞到媽媽出街食飯一定要帶定較剪預備隨時剪嘢畀我食,但媽媽試過兩次趕唔切煮飯試吓畀我成餐食街外食物時(只係烏冬同意粉再加少少相對清淡嘅餸),我又會食得比平時食BB專用餐少同差,媽媽估我應該係唔習慣食濃味嘅食物啦﹗(艾菲:佢咁樣真係想偷懶煮少餐都唔得﹗)
我宜家除咗已經成功戒奶樽之外,亦都終於學識自己畢嘢食,早晚兩餐飯仔都係自己食,媽媽只需要間中出現幫我清潔吓,同幫我筆乾淨最尾食剩D飯粒就OK,不過筆麵就比筆飯差D會跌到周圍係,畢湯就更加係mission impossilble,但媽媽已經收晒貨勁讚我叻仔,佢話我如果可以學埋用叉拮食物來食就更perfect啦﹗
至於瞓覺呢就無乜點變,每晚十點半食完奶就瞓,第二朝九點半左右起身,半夜兩三點間中都會醒吓喊吓,但好快又會自己瞓返,媽媽宜家都索性唔較鬧鐘起身,由我呢個人肉鬧鐘自動叫佢起身算,晏覺都係瞓一覺就得,可以瞓一個鐘至三個鐘不等,主要視乎我出咗街玩定係屋企無乜嘢做啦.
我宜家除咗識行仲識得跑,因為我成日都好心急行行吓就想跑,所以好多時會行到腳踭唔掂地,搞到媽媽除咗要擔心我左腳有少少入字腳嘅問題之外,仲要驚埋我慣咗腳踭唔掂地嘅話大個會行得好醜怪,佢宜家都盡量一邊行一邊數「一,二,一,二」來逼我慢慢行,不過都係時work時唔work囉(艾菲:唉...佢真係行到超心急好難要佢慢慢行,有無有經驗媽媽可以賜教吓?),另外我呢個月仲學識咗倒後行同踏步添(仲未識原地踏步,會踏踏吓走咗向前)﹗
媽媽話我呢個月學嘢嘅速度係神速,眼耳口鼻我終於全部都學識晒啦,連英文字母嘅配對puzzle都係一教就識(暫時只係教咗A-F),上幼潛時點名會舉手同講「到」字(但要人提先做),老師帶大家講早晨會自動波鞠躬,大人問我乖唔乖時會喪點頭,問係唔係「叻叻」時會學大人做豎起手指公嘅動作(但隻手指公整極都未彈得起囉,kakaka...),媽媽講「咜吒」會即刻望鏡頭等影相(當然只限心情好時啦),出街時同我講「拖住」又會遞高隻手畀大人拖,玩車仔識得分車頭車尾一定唔會調轉行,玩玩吓仲無師自通咁學識幫D車排隊排一條直線同泊車.
宜家我睇《Your Baby Can Read》同《Mickey Mouse Clubhouse》會有反應,唔再成舊飯咁呆坐high chair,仲自己睇睇吓學識晒成首《If you happy & you know it》嘅動作添(艾菲:最正係Hurray呢吓會跟住好high咁wow一聲叫出來,真係笑到我哋肚痛),媽媽見我咁鐘意聽歌仔就決定執返清屋企個琴附近D雜物,一得閒就同我玩二人大合奏(艾菲:因為佢唔會肯坐定定聽我彈,所以我會放佢上來由佢亂拍,我就唔理佢照彈),但爸爸聽完嘅評語係「左邊位人兄比較煩燥」,完全唔識欣常囉﹗不過我係唔會理佢㗎,想彈嘅時候就會走埋去做彈琴嘅動作,等媽媽開琴畀我練習吓﹗
自理能力方面除咗餵食有進步之外,我呢個月仲學識咗分類,執玩具時識得將玩具分類放返去啱嘅盒入面,入好盒後仲記得佢哋放邊,會好乖咁自己擺返好等媽媽做少D嘢,而potty training嘅進度亦相當良好,呢個月幾乎日日都成功係大人廁所便便,只有一日因為同咗爸爸講「poo poo」但畀佢當我講笑無理先出意外,宜家媽媽一叫我「唔唔」我就會自己行入廁所,日日都係差唔多時間有便便,但出街就可能會忍到返屋企先便便,媽媽話來緊天氣暖D會教埋我企係到小便,佢已經物色緊一張啱我嘅凳仔啦﹗
講嘢方面畀婆婆讚我叻咗,宜家大人叫我叫人時,唔使提都會叫到對方個名(艾菲:但就專登叫艾菲做阿ba跟住自己偷笑囉,因為佢問我拎嘢食時係一定唔會叫錯㗎﹗),而自從學識「謝謝」呢兩個字係好有用之後,每逢我見到大人食嘢而我又想食,又或者想搵大人幫我拎玩具時,我都會不停講謝謝等佢哋幫我,媽媽通常都會係呢D位試吓引導我講一句完整句子出來,咁...只要係我發到音嘅我多數都成功嘅...
我到宜家都仲係好鐘意將D嘢歸類咁叫,最新嘅歸類情況係英文字母全部叫「N」(間中會將O同Q叫做「O」),數字就全部叫「5」,至於新學識嘅單字就有馬馬,錶錶(少少歪音變咗做bell bell),餅餅,眼,pat pat同bye bye,雖然好多音仲未講到(例如阿公會叫咗阿姐,父父又會叫咗boo boo),但都開始肯試跟大人口型講嘢﹗
最後又輪到講我最唔願講嘅情感發展啦,好嘢係我呢個月好叻仔咁克服咗三大個心理障礙,肯玩韆鞦同搖搖馬,唔再怕吸塵機,亦終於接受到BB嘅物體,上星期媽媽帶我去探啱啱出世嘅表妹仔時,起初我有D怕同唔鐘意佢㗎,媽媽叫我「呵呵」佢仲耍手擰頭,但望吓望吓又覺得佢幾得意,見到媽媽抱住表妹仔幫佢掃風都無再呷醋,之後仲主動叫公公抱我去BB床到睇表妹仔瞓覺添﹗
至於唔好嘅嘢就係我越來越怕醜同驚死(艾菲:好彩呢排唔使in幼稚園),唔會再主動撩陌生人玩,畀人撩時更加會暱埋係爸爸媽媽後面,除咗試過唔肯入屋入班房同入電梯,仲試過有次係屋企樓下扯住媽媽隻腳唔畀佢行近個叔叔同嬸嬸,如果媽媽帶我行條路線同平日唔同都會即刻喊驚唔肯行,要媽媽不停話「唔使驚」先敢拖住佢慢慢行.
另一樣唔好嘢亦係媽媽最唔滿意我嘅就係我嘅脾氣越來越臭,宜家有咩唔順我意就會即刻發癲喪扭,仲會惡樣惡聲咁鬧人,例如媽媽拎碗飯畀我因為要吹返凍而遲咗我都會鬧,同表姨玩車時佢接唔到我又會鬧,但調轉頭畀大人話的話就會即刻低頭扁咀眼紅紅好委屈咁嘅樣,而媽媽最impress係有次帶我去playroom玩時,有兩個姐姐專登將媽媽砌畀我玩嘅屋仔推跌(人哋只係貪玩而咁做),我即刻嬲到企係後面不停咁用BB話鬧佢哋,媽媽見到即刻覺得要檢討係唔係自己平日對我太嚴太惡我先會有樣學樣,佢宜家除咗盡量忍住唔同我訓話咁多,試吓用軟功來教我work唔work,仲專登買咗本《發脾氣》嘅故事書返來同我講(艾菲:呢本書好多媽媽想買所以成日無貨,我都搵咗差唔多大半年,到最近先終於搵到呀﹗),希望終有一日會見到成效啦﹗
訂閱: 張貼留言 (Atom)


text:
2014年4月30日星期三
魚柳炒蛋配什果仁包
澳洲回來的什果仁做麵包
2014年4月29日星期二
蒜鹽黑椒焗三文魚頭
沙爹肉片麵
2014年4月28日星期一
女兒新的作品- ???屋
2014年4月27日星期日
焗糯米雞翼
今日以為好得閒, d女食完就出哂街, 話今晚食雞翼, 昨晚已食麻油煮雞, 好好味, 本來有相但因相機突然出事全軍覆沒, 一張都無留底, d女話唔同就先將雞翼解凍, 真喺無野做搵野做, 以為好得閒就將雞翼起骨放d今日食淨的糯米入去, 做左一半老公話好無聊出去深水埗行吓順便幫大老和二姐配返電腦和剪法器叉電, 咁就拿拿淋將雞翼放返入雪櫃, 今晚返去再搞過, 點知哂時間行左4-5個鐘都喺無就回家煮飯, 個人已經好辛苦, 淋住唔煮或是旦食, 點知阿妹突然又打來問今晚有無飯食, 又唔好意思推, 就叫老公出去買多些少野, 煮完已八時半了, 阿妹好唔化還帶來2包芝麻糊話飯後甜品, 就喺咁又十二點幾
相機突然自動洗機
今早見各人都在家一早就去超市買野煮早午餐和晚餐, 一邊煮一邊影, 點知見相機無電就暫停去叉電, 點知再影時唔知搞咩, 相機入面所有野唔見哂, 好慘幾年的珍藏全部無哂, 本來都淋住一部份先哂, 點知一路時間都安排唔到, 今早就話可以影過以前的就全部無哂, 本來見幾個星期都無一齊食, 今早去做煮好多野開開心心, 點知唉, 真喺好唔開心
2014年4月25日星期五
腸仔卷
2014年4月24日星期四
焗肉排拌茄子薯仔
長長的假期後, 今日又一齊如常早餐, 午餐盒和晚餐, 早幾日做燒肉時起左塊肉排本來煲排骨飯, 點知細女唔想食飯入camp餐餐食飯, 就將掛骨去焗再加多個肉醬千層, 因焗爐太忙就將青魚煎左加燒汁, 味道好似燒慢魚非常好味, 以後又多一樣食法
訂閱: 文章 (Atom)


text:
2014年7月31日星期四
節瓜蕃茄粒粒湯飯
今日老公喺屋企油漆, 就無買餸淋住喺樓下是旦食就算, 點知老公唔想行, 叫我是旦煮麵就得, 咁就摷下雪櫃有咩野, 有個節瓜, 一只雞脾菇, 加d豬肉同今早做餃子淨的栗米餡, 簡單做左個湯飯, 老公好開心話好過落去食啦, 簡簡單單又一餐
栗米豬肉煎餃
2014年7月30日星期三
簡單意醋煮金沙骨
老公這星期放大假, 就由他安排買餸, 放工唔細趕去買餸好舒服, 返到家抖一抖先準備, 今日老公買左金沙骨本來他想食我焗果種, 我話時間唔夠就改用意大利醋煮, 因為炆煮就會入味d, 而且支醋買左好耐都無機會用, 今晚就可以開封啦, 老公話好好食, 味道有d似食豬腳薑
椰糖腰果提子包
2014年7月27日星期日
魚柳西芹煎餃
今早去街市買河粉時, 見到d餃子皮幾好就順便買左d返屋企, 細女見到有餃子皮就話包咩料, 我話買定先今早食炒河粉, 點知阿細話好想食, 咁就是旦喺雪櫃摷吓有d 咩可以包, 簡單一件魚柳加上西芹和雲耳做出清爽好味道
椰糖椰汁提子包
2014年7月26日星期六
蕃茄肉片炒蛋
今晚本來全魚餐,早一晚買左多春魚, 原來細女喜歡的是秋刀魚, 今晚就專登買左, 再買老公喜歡的海黃花, 點舍細妹話喺附新近睇醫生後上來食飯, 我話食菜同魚, 她就無所謂如果可以就煮個蕃茄蛋就得, 咁就叫老公出去再買順便買條新鮮魚回來, 因阿妹唔食秋刀同黃花
2014年7月25日星期五
沙薑雞
2014年7月24日星期四
九菜花炒肉片
好多時放工就淋今晚煮咩好, 有時淋在返到去都未必買到, 所以而家返到去買到咩野先去淋點煮, 今晚入到超市人山海, 原來哈密瓜大特價, 見到價錢但都行唔到入去, 淋住買左其它先, 最後都忘了, 今晚就買左九菜, 三文魚又特價又買返去薑蔥煮再炒多個九菜花, 簡簡單單又一餐
生菜魚柳卷
2014年7月23日星期三
冬瓜雞脾菇煮雞
昨日買的冬瓜太大, 今早一大半煲湯, 留左d肉淋住炆燒肉, 點知去到超市稻香雞做特價32蚊就買左只返去一開二, 半只加左冬瓜和雞脾菇去煮, 另一半就留明晚食, 估唔到煮出來好好味, 老公同女兒都食到唔停口
消暑冬瓜去濕湯
今日大暑, 大家記得飲多d水
昨晚已買定材料, 記得上一年大暑日菜檔老板叫我買冬瓜返去煲還送了一大塊荷葉叫我放入去一齊煲, 今年記得就買左包去濕料一齊煲, 今早起來又利用真空煲, 煲左先出門, 今晚返去滾起就飲得, 真空煲真喺好幫手
材料: 冬瓜一件, 豬骨和去濕料一包
先將豬骨出水, 去濕料洗淨, 冬瓜切件全部放入內煲煲半個鐘就放回主煲, 今晚返去滾起加鹽就飲得
2014年7月22日星期二
鮮檸檬梅子蒸排骨
2014年7月21日星期一
半煎煮黃花魚
2014年7月20日星期日
麵包布甸
訂閱: 文章 (Atom)


text:
谷到面紅
細細粒收到《老表,你好 Hea!》監製黃偉聲的減肥令後,每日 keep住喺屋企旁邊空地練跑一小時,過程雖然辛苦,但佢全程落足力跑,面都紅曬,冇 hea㗎!
真面目
美圖瘦瘦 喪跑戒零食 細細粒甩脂 20磅
靠肥夠可愛入屋的細細粒(陳嘉佳),諗住肥得受歡迎可以免甩脂噩運,但新劇監製卻怕她跟阿 Bob合演情侶會令觀眾食滯,竟下令要細細粒修身減肥.
據知經過近一個月的地獄燒脂,幾經辛苦先搣去 20磅肥膏.上週六( 19日),本刊直擊細細粒喺大埔屋企跑步直落跳埋鄭多燕.做運動辛苦,冇得食先大件事,細細粒話:「減得好辛苦,又冇啖好食,真係諗起都想死!」
細細粒之前雖然講過唔會減肥,當初靠《老表,你好嘢!》的肥妹角色成功入屋,但今次《老表,你好 Hea!》監製黃偉聲卻下令要佢減肥修身,細細粒亦焗住向脂肪拜拜.對體重長期徘徊 240磅兼勁食零運動的肥妹來說,大堆脂肪確係好難燒.
唔想迫爆個 mon
上週六( 19日),本刊直擊細細粒喺大埔新居密密操兵減肥.當日身穿黑色衫的她,在屋企隔籬空地跑步操練,在接近 30度的高溫下,細細粒跑完一小時已經想叫救命.之後短暫休息 15分鐘後,細細粒又再繼續跳鄭多燕舞步,谷到面都紅曬,睇得出佢相當努力.
細細粒現時除咗要應付新劇《老表,你好 Hea!》外,下月仲擔任鄭多燕 show的表演嘉賓,到時會跟鄭多燕大跳減肥舞步,細細粒希望到時可以應付.
週一( 21日),本刊致電細細粒問到有關減肥一事,她說:「因為嚟緊會開《老表》,今次同 Bob做情侶,之不過我哋兩個咁大份嘅人夾埋一齊,到時實會迫爆個 mon,所以監製都同我講,希望我可以減嚇肥,等個畫面鬆動啲,視覺效果都靚啲!𠵱家日日都迫自己跑一個鐘步,飲食方面又食清咗好多,戒咗所有多油多糖嘅零食,生果就代替咗零食.諗番起初頭真係好辛苦,又冇啖好食,真係諗起都想死!好在辛苦過後都有回報嘅,起碼都減咗 20磅,不過唔可以鬆懈住,仲要 keep住減㗎!」遲啲瘦到唔認得嘅細細粒,可能又殺多條出路喎!
戒甜減肥
睇細細粒個款就知佢零運動兼多油多甜,今次細細粒決心大,一日三餐戒甜仲要喪做運動,有志者事竟成,話唔定真係可以變細細粒!


text: 經常喺大台劇做「被強姦受害人」嘅石天欣,前年離開大台,之後就去咗迪士尼做part time,早前為撐何韻詩Lancôme風波與強國網民開火,於微博遭強國網民狂鬧醜樣奀星及唔愛國,不過石天欣無懼講真話,「唔出聲但自己唔開心,賺到錢都冇用,返唔到內地做嘢咪返唔到囉」,日前石天欣宣佈喺迪士尼last day,原來等嫁才俊.石天欣今日凌晨(約美國時間10點幾)結咗婚,同拍拖4年嘅Jacob拉埋天窗,佢話由於星期五舉行婚禮,所以唔多親友過嚟,只有少量親友見證儀式,佢同老公Jacob識咗6年,拍咗拖4年.佢接受《蘋果》錄音訪問,相當鬼馬,搞笑扮訪問老公仔,問老公叫咩名,老公乖乖配合:「Jacob!」你做咩㗎?老公亦簡短回答:「Marketing!」石天欣又指,求婚過程唔係特別浪漫,好似討論過,之後佢有認真求婚,佢喺宣誓時都有啲緊張,一開始個主持講嘅時候,都有啲想喊,不過好在最尾都冇喊.由於老公Jacob喺3年前已求咗婚,到o依家先做就唔係咁緊張,婚禮上算係有少少蝦碌,石天欣解釋:「美國呢邊要跟住講,唔係好知自己要講啲咩,我係覺得自己有啲蝦碌.」講到想唔想生BB,石天欣就話老公打算生小朋友,問到老公Jacob喺美國工作,石天欣會唔會移民退出,佢話:「一半一半,如果香港有好吸引嘅工作,我都會返香港.」


text:
今朝一早起身, 好攰呀! 不過又好興奮喎! 同志雄向車站買咗個飯團同咖啡就趕住上車啦! 嘩! 好彩我哋早咋! 原來車飛寫個時間係開車個時間囉! 架車早15mins就到咗啦! 幾險呀! 你哋知啦! 我係半粒鐘小姐嚟o家嘛! (例遲半粒鐘)
嘩! 終於都到登別啦! 呢到個車站有d似睇劇嗰d懷舊feel! 出到去之後, 我哋好容易就見到水族館座城堡喇! 對住佢行, 基本上十分鐘就到喇! 不過唔知點解搵極都唔見個入口囉! 呵呵! 終於搵到啦! 嗱嗱聲同個城堡影張相先! 買飛嗰陣, 原來佢有套票買o家! 一次買曬2個或者3個公園嘅套票平好多o家! 不過我哋今日都唔夠時間去忍者屋o家啦! 算啦! 買2個算啦!
一入到去, 唔理3721走去同企鵝仔影相先, 事關我哋嚟嘅最大原因都係為咗佢哋咋! 哈哈! 幾得意!! 之後我哋就去咗睇海豚同海C表演喇! 嘩! 唔好睇人哋個場仔細細喎! 人哋d表演好睇過海洋公園啦! 唔知大家記唔記得我哋係唔見咗一張2G卡嘅呢! 所以志雄拍得2段video就收手啦! 驚一陣唔夠影喎!
終於到萬眾期待嘅企鵝巡遊啦! 睇吓睇吓~~ d企鵝識自己一隻跟一隻o家! 重識擺pose添! 幾搞嘢都有呀! 我哋就行嚟行去夾番岩個位同佢哋影相囉! 好彩join番嗰兩個團友咋! 有人幫我哋影合照啦! 呵呵~~
睇完巡遊, 原先都諗住冇咩行o家啦! 估死佢個城堡未又係嗰d賣紀念品嘅地方, 唉! 免為其難入去睇吓啦! 點知~~~ 呵呵! 原來呢到係個大型水族館嚟o家! 志雄即刻癲咗啦! 話好彩有入到嚟咋! 跟住佢就彩我都傻咁自己揸住個相機係咁影! 一陣又自己向到笑, 一陣又追住條鯊魚喪影! 搞到鯊魚都發惡, 突然向住佢衝過去, 重想咬佢添! 嘻嘻! 不過係條傻鯊魚囉! 咁大塊玻璃向到, 點食佢呀! 哈哈! 不過志雄都依然話嚇一跳囉! 哈哈! 當一個體驗都籍啦!
離開咗水族館之後, 我哋去咗兩個團友住嗰間酒店附近嘅一間嘢到食飯, 都係書仔有介紹過嘅, 不過唔好問我名, 真係唔記得, 剩係記得真係堅好食啫!
呵呵! 終於都嚟到熊牧場啦! 重要坐雪兜上山! ee~~ 好似好好玩咁喎! 我未坐過雪兜o家! 哈哈! 點知原來條路根本好短o家, 等佢哋重夠膽收錢嗰吓好嘢哎嘛! 呵呵! 算啦! 都叫做坐過啦e+! 上到個平台咁嘅地方, 又要再轉鑬車, 好似都係要收錢o家! 日本人真係哎! 咩都講錢嘅!
上到嚟, 第一樣見到嘅竟然唔係熊人囉! 反而係鴨鴨, 因為呢到有賽鴨玩o家! 不過賭錢呢d都唔岩我嘅, 睇吓就幾得意囉! 跟住我哋買咗d蘋果去餵熊人啦! 嘩! 佢哋真係好大隻o家! 企高肯定高過我呀! 雖然我企向上面, 但係都有d驚囉! 不過佢哋其實原來都幾懶o家! 就咁坐向到舉吓手, 示意你比嘢佢哋食, 當你拋d嘢食比佢哋時, 佢哋就即刻用個口接實, 但係如果接唔到的話, 就即刻比d烏鴉食咗o家啦! 佢哋又唔去追嗰喎! 死懶鬼! 不過零零舍舍有一隻又好得意嗰喎! 佢全程揸住自己一隻腳擺pose, 哈哈! 餵佢食嘢, 接完嚟食佢就又訓番低揸番住自己隻腳, 超搞笑囉! 跟住我哋就行咗入一個唔知人中籠定籠中人嘅地方, 重之就聽個名唔知佢想點啦! 入到去....原來係指我哋向籠入面, d熊熊就向出面睇番我哋轉頭, d日本仔真係變態o家! 哈哈!
我哋沿住熊牧場上去, 嘩! 見到一個大湖, 個湖重結曬冰添! 好靚, 真係好靚, 我哋重係咁向嗰到影相, 你同我影, 我同你影, 佢同我影, 你同佢影, 重之就係咁影啦, 不過d相向個團友到, 重未有得放出嚟!
然後, 我哋又去下一站地獄谷睇火山, 其實原來登別根本就唔係好大, 好快就去到o家啦! 一去到, 臭到呢~~~ 夾硬走過去影咗幾張相, 即走!! 嗱嗱聲去d鋪頭仔行吓好過, 嘻嘻!!!
好啦!! 要起行番札幌啦!! 嘩! 超遠囉!! 佢哋重要行錯路, 搞到番到去都成7點幾啦! 放低d袋就即刻又趕住再去多次狸小路啦! 如果唔係聽朝根本都唔夠時間行, 點知去到賣皮褸嗰間嘢, 岩岩8點鐘, 佢話唔肯賣囉! 有冇咁大支嘢呀! 哼! 我問志雄不如我哋聽日再嚟過哎, 點知志雄話算啦! e+比我都唔要添呀! 可能真係嬲!! 咁我哋唯有行藥房啦! 呢到個藥房都幾大, 我特登帶咗sofina盒mask嚟, 因為佢係就咁一塊啫喱, 又冇水漏, 洗完頭用都唔驚整番濕d頭髮, 朝早用就更加方便, 但係你冇個盒又點形容比人聽你要咩呢!! 結果, 我好輕易就搵到喇, 但係聽沙律話日本人d mask大部份都係呢隻質地嗰喎! 點解我唔見嘅?? 結果未又係硬住頭皮問d Sales, I want to buy the mask like this, no water.... 哼! 你哋又唔好理, 佢又聽得明!! 呵呵!! 夜晚嘅狸小路同日頭有d唔同, d鋪頭關咗之後, 會有一班班嘅年青人向到唱吓歌呀, 表演吓咁, 都幾得意o家! 跟住又比我哋重搵到一間開到好夜, 又多嘢賣嘅鋪頭, 入去嗰陣唔覺, 原來入面有幾層樓高o家! 行極都行唔曬! 不過真係好肚餓啦! 要醫吓肚先啦!!
本來今晚好想搵番嗰間乜Q味之計時台試吓係未真係咁堅o家! 點知搵極都搵唔到個地址, 盲中中又比我哋行番去前兩晚去過嘅薄野不夜天嘅拉麵街, 志雄話咁更係要去拉麵街試吓啦! 我就笑佢喇, 之前向呢頭住咗兩晚都唔嚟, e+反而大老遠死番嚟哎嘛! 無聊爆啦!! 好!! 睇吓書仔又介紹邊間先~~~噢!! 係呢間啦! 寅先生拉麵!! 入面真係好多名星簽名喎! 寅先生重好識做一坐低就問洗唔洗同我哋影張相喇! 哈哈!
番到酒店check email, 發現沙律send咗mail個想嚟接機, 話好掛住我哋, 要嚟接機喎! 吓!! 咁大單!! 沙律喎~~~ 我咁大個女都未聽過佢話去接機o家!! 好得人驚呀!!! send咗d 資料比佢就上房訓啦! 好攰呀!!
唉!! 聽日就走啦! 有d唔捨得添!!!


text:
2010年1月23日 星期六
雪國漫遊 day 15 2010-01-23
今日係哩個trip最後一日,下晝機返香港,所以無乜行程,起身食咗早餐就check out,帶埋行李去 Sunshine City Price Hotel 寄存,由於之前應承朋友買d士多啤梨返香港做手信,所以我就去買,而洛洛就由爹爹帶去玩具反斗城玩.買完士多啤梨就一齊搭limousine 去機場,再搭飛機返香港,結束15日日本之旅啦.
張貼者: jacqueline 於 上午9:53 沒有留言:
2010年1月22日 星期五
雪國漫遊 day 14 2010-01-22
梳洗早餐後我哋又出動.今日無乜行程,主要係行吓街shopping.第一站就去之前應承咗洛洛要去既Toyota showroom,去到都係剛剛開門,無乜人玩.洛洛玩到唔捨得走,不過我地都要同d車車講byebye啦,因為我哋要去食lunch喇!
張貼者: jacqueline 於 上午9:51 沒有留言:
2010年1月21日 星期四
雪國漫遊 day 13 2010-01-21
跟住哩3日我哋會係東京.一早起身,梳洗早餐後我哋就去Toyota攞車,再出發去橫濱.第一站我哋去咗麵包超人館,未入到去洛洛已經好興奮,因為佢晌門口已經見到好多麵包超人既角色迎接我哋,入到去洛洛直頭開心到儍咗,不斷地走嚟走去.館裡面有個遊戲室要比錢入去,不過要¥1000一個人,我哋覺得唔低所以無入到去.不過基本上晌出面已經好多嘢玩,玩到洛洛唔捨得走,而我哋當然亦都走唔甩,買咗唔小麵包超人嘅產品啦!
幾經辛苦逃離麵包超館,我哋去咗附近既超級市場同西松屋行咗一陣,就去咗橫濱紅磚倉庫行吓同食lunch, 紅磚倉庫食嘢普遍都幾貴,左揀右揀最後我哋去咗樓上既bar食午餐.話就話係bar,但係坐得好舒服,而且d食物既價錢算係幾低,一個 set lunch 平均都係¥1500左右,我哋分別叫咗燒雞套餐,牛扒同海鮮意粉.食完頭盤既沙律,就上main couse喇,咦?點解個 waiter 推個爐嚟既?原來個燒雞係焗好再即場燒香層皮先上菜!嘩,好好味呀!哩一餐真係食得好滿足,而且由唔貴.食飽再行多一陣橫磚倉庫,就去下一站喇.
下一站係 Happy Lawson.佢同一般 Lawson既分別係以 Miffy做主題,有好多Miffy賣,仲有一個小小既室內 playground 比小朋友玩.洛洛晌 playground 玩得好開心,而我亦買 Miffy 買得好開心.
開始天黑喇,係時候返市中心喇.返到東京見仲未夠鐘還車,我哋就去咗上野行街買手信,先再揸車返池袋還車.還咗車又係時候食晚餐,今晚我哋晌酒店樓下食個好好味(亦都好味精)既拉麵,晌池袋夜遊一陣,再去食壽司. 食到飽飽就返酒店休息喇!
張貼者: jacqueline 於 上午9:47 沒有留言:
訂閱: 文章 (Atom)


text:
今日係結婚後第二日,攰到呢...尋日返到屋企梳洗執野,攪到成三四點先訓,未結婚前會諗,返去第一樣野實係好開心咁拆利是,但原來係唔會有力做架,攰到明知一大袋錢放係面前,都冇心冇力...因為我地主要係先執屋,淨係處理個簽名板同紙牌公仔都好頭痕,仲有好多濕星野!
今朝十點就被迫要起身啦,好唔願起身,好攰好攰,但都要起,因為今日都好多野做...先去拎回門豬,好在舅父佢地仲未出門口,可以睇下呢個傳統習俗,表弟表妹都覺得好得意,係咁影相,表弟就一路望住一路個樣好想食咁!哈哈~~
由媽媽切豬,舅父仲一齊幫手,呢個情景,對我意義好深,相信媽媽更甚呢!
很少見到舅父咁鬼馬的一面呀!
回男家部份,有頭有尾,手腳各一隻:
跟住我地就返男家食午飯,再去還禮服,還易拉架,跟住去同victor食tea,過對面海還氣球stands,攪掂完已經黃昏啦!今晚約左farewell舅父,我地先返屋企抖抖;係三號幹線回青衣途中,太陽話天上面有隻大笨象,又真係幾似喎!
返屋企就拆下禮物,呢兩份係尋晚兩個堂弟送比我架禮物,估唔到佢地咁細個就咁乖,未識搵錢都咁有心,知我結婚都會去親自揀份禮物送比我,仲帶埋黎會場,我真係好意外+感動呀!
係一對杯&一對鎖匙扣:
另外亦收到相簿同埋金飾擺設:
好多賀咭,有寫字既我都會特別留低!
另外想特別提下兩份好有心思既禮物,第一份係Tracy係澳洲帶返黎送比我既,個盒已經特別靚過人,入面d紙條碎亦係佢親手搣架!呢份禮物其實係上星期佢已比左我架啦,不過我一路都未提過,因為我想帶去會場,同大家分享下!
紙條碎下面有內衣褲,唔通外國興送呢d?哈哈!
最意外係見到呢本相簿...
揭開第一頁,未睇完眼淚已經流出黎...
再揭入去簡直嘩嘩嘩聲,因為我完全唔知Tracy點可以整到呢本相簿?!點解佢咁清楚我同太陽哥哥既故事,由相識到宜家呢刻,好多片段都出現係本相簿度,由頭重演一次咁,佢好似有我電腦個harddisk一樣,我超驚訝呀!事後問返佢,呢份禮物係佢用左好多時間,係我個blog度睇返同摷返好多好多相...我真係好感動,覺得佢好有心,好勁呀!比著我,我都未必做到...睇晒咁多entries喎,好花時間架...所以我都有放呢本相簿係接待處,唔知大家有冇睇到呢?
第二份係一份神秘禮物,由elsa整架,係一本結婚版紀念冊,佢好辛苦咁搵左好多會黎飲宴既來賓既相片,然後貼落一本以彩虹色紙製成既簿入面,婚宴個晚傳比來賓們簽名同寫上祝福字句!
Elsa話彩虹係好有意思既,象徵住彩虹下既約定;當講出「我願意」一刻,就表示雙方作出左一個承諾,一個約定,而彩虹亦係落雨後有太陽時會出現既天文現象;當一對夫妻甜蜜,溫馨時就會好似太陽咁,而當一對夫妻意見不合,鬧交時就好似落雨一樣;而彩虹就係大家鬧交過後,和好時出現嘅境象:雨後彩虹!
Elsa呢個安排好有心,又係令我好感動,因為我知搵咁多相係好難好難架!係花好多精神同時間,佢有係我Blog入面搵相,又麻煩一眾兄弟姐妹加化妝師 Vivian 幫手,真係辛苦啦!
今晚晚飯係餞行舅父一家,佢地黎左三個星期都未試過打邊爐,我地就去新星食喇!
終於影到一張齊人既大合照:
新星門口有個超勁爆大既月餅:
兩個鬼馬人又黎整古做怪啦!


text:
工作過後當然都好好休息啦,星期日我地大約開左4個鐘既腦震盪會議,開完會之前,可能因為用腦過度,好想食野本來諗住去試下KFC既牛油炸雞,但突然醒起荃灣廣場開左一檔過江龍韓式炸雞,一於去試吓佢係過江龍定係過江蟲啦!
我地叫左咖哩蜜糖炸雞,其實韓國好多炸雞店都可以加錢雙拼兩款味道既,但依道呢款款炸雞都定價150蚊以上,佢大部份食品定價都係150蚊以上(飲品例外啦),定價絕對唔算平,我地點餐既時候問店員有冇得雙拼,店員話冇,但係就係用全雞去做炸雞(姐係原隻雞)連雞頸都炸埋比你!冇得雙併依下已經好唔開心,因為想試多一款口味,如果次次都係兩個人黎食,只少要黎多大約4-5次先有機會試曬佢啲雞!
老老實實講佢啲炸雞不過不失,唔會好乾啲肉好柴,但亦唔算好多肉汁,調味方面呢就雞肉裡面食唔到有咩味,佢既腌料主要係外層既炸漿到,並沒有滲入雞肉!又因為腌料既關係炸得比較燶!由於保用全雞嘅關係所以雞胸肉會較多!
仲有食炸雞最好當然係要隊杯冰凍既啤酒啦,依分店仲未攞到酒牌,所以就暫時唔可以提供酒精飲品,冇得啤一啤真係好鬼冇癮,個碟白蘿蔔配菜比得鬼死咁孤寒,可能怕香港人唔食晒左啦,喺韓國食啲餐廳亞姨會比好多傢!其實嗰碟白蘿蔔係比你清下口腔減輕你既油膩感覺同冇咁熱氣!
雖然呢間分店暫時有韓國廚師煮理,因為正正坐喺我隔離就有四五個韓國仔(包括大廚)佢地自己都喺度隊炸雞,坐喺佢地旁邊有一刻我覺得自己係韓國,但一食返一啖雞既時間我就知我宜家係喺香港,同係韓國食真係差太遠!
明明喺韓國食炸雞飲啤酒,喺一件好放鬆既事,大家一班朋友食下飲下吹下水,但依間野係有90分鐘用餐時間限制(我地去嗰陣唔係飯市時間),餐廳得幾檯客,根本成件事變質,只不過係將成件事搬咗過黎但搬得有神無韻,失去左依件事原有既樂趣!食完之後我同西裝友講咗句:「媽呀,我要返韓國呀!」


text:
2009年11月1日 星期日
Buffet
前日肥棋無啦啦同我講佢聽日得閒
咁我就漏夜咁search下有咩buffect好食
但佢居然為左訓覺咩都唔理
fine
佢臨走前我話你聽日book到位再同我講啦
點知到琴日朝早佢同我講佢book左tea buffet
我話點解唔book lunch呀?
佢居然話因為我夜晚send個sms俾佢暗示佢book tea buffet
佢居然誤會左我既meaning
誰人明白我的心
咁佢諗左好耐
都係決定去食個tea buffet
去之前我地先去poly print coupon
點知上到PQ 6樓既PRINTING ROOM FULL哂
但我又無膽入去其他房
唉..原來唔係成日去真係會生疏
覺得自己係6樓係一個罪過,似非法入境者
見到d 實Q我即刻唔敢望佢地..快快腳咁走
好彩個日都無撞到識既人
之後就去搵間野
好彩最後都搵到
一上去發現都幾多人排隊入去食
好彩我地有BOOK位
不過個到都算大..好多2個人都可以坐4人枱
咁就好鬆動
之後我就不斷咁出去拎野食返黎..而BECKY就不斷坐係到係咁食
佢基本上係無離開過張枱
間餐廳既門口
呢碟幾好食..有我最鐘意既芝士火腿三文治
熱盤都ok
至於d甜品..好食個d第一ROUNG食完就無再REFILL..只係得返D暏哩..好彩我好快就去拎甜品..唔係一定食唔到芝士蛋糕
左手邊個個pancake真係難食到喊..千祈唔好試
右手邊LEO最愛既黑森林都OK既..
呢碗中式火煱最好食..因為係即時整..D蛟子同菜都不錯,但D肉丸就太鹹
我地食左2碗
最後就係dryers雪糕,呢個薄荷味既超好食
但佢得2款味..就係薄荷味同曲奇味
我地食左2杯
間野既格局都OK..同埋好乾淨,不錯
Total食左$21X
訂閱: 張貼留言 (Atom)


text:
老友同我地報咗個東莞兩天團,咁就近近地去玩番兩日囉!
早上9時喺皇崗集合,再過深圳灣接幾個團友就出發.
今日嘅第一個景點,亦都係唯一嘅景點「深圳中山公園」.
香港扯三號風球,呢度只係落少少雨,算係咁喇.
棚屋喺魚塘水面,唔怕熱嘅可以喺呢度開餐.
我地梗係喺有冷氣嘅地方開餐喇!
最差係D龍蝦,鞋拾拾,冇聞冇味.
餸菜都唔錯,過得去咁喇~
食飽行番出去上車出發.
好快就到咗我地今日入住嘅酒店.
酒店都算幾好,咁早番到酒店梗同班老友落街行吓,目標事必係超市百貨喇!
攪攪震,冇幫襯.
D女人就梗係去簡佢地D心水野.
行到攰就坐低抖吓飲杯野先.
比啖黎飲吓都得掛.
逛完街番酒店休息陣等食晚餐.
呢個自助晚餐都幾多野食.
大人覺得滿意就係滿意架喇.
啱啱領隊導遊經過就順便叫佢同我地影番張大合照.
D熟食都唔錯.
甜品就普普通通喇!
水果就嘛嘛地.
食埋雪糕就劃上呢餐嘅句號.
今日各人都幾攰吓,食飽飽就番房休息,個個老友都話要追劇集喎.
19-8-2016 (星期五) 回港篇
瞓到自然醒,梳洗好就落餐廳食早餐.
朝早有碗湯粉麵比我食吓以足夠.
早餐呢D只係佩角.
食飽飽就週圍逛吓.
番房執埋D行理準備退房.
夠鐘就落餐廳食午餐.
大人又打吓咭先.
午餐都係自助餐.
食飽飽就上車出發.
經過東莞虎門嘅街道.
黎到深圳就帶我地去參觀「勞務工博物館」,裏面係講有關於呢幾十年喺寶安縣嘅勞務及工人嘅發展史.
參觀完「勞務工博物館」架旅遊巴首先到深圳灣海關,我地今次又係由呢度番香港.
乘搭B2巴士往元朗西鉄站.
由元朗西鉄站乘西鉄往南昌站轉乘東涌綫往中環,再轉港島綫番西灣河,全程一小時左右,時間快過由落馬洲番屋企,最緊要係D老友記全程只須要4蚊.


text:
每晚我都跳上張大床,唔係出於自願,應該被逼!五分鐘,一定唔會多過十分鐘,我就跳返落地下訓!每晚指定動作!
其實係我唔好意思講佢有口臭同體臭,免得大家尷尬!
唔係訓我張床,雖然房已經有兩張屬於我床,但我從來都唔訓!
令願訓係兩張中間都唔訓!
要訓係冰涼地磚上,無論開冷氣抑或低於十度冬天!
我自已覺得無問題,但有人覺得好有問題,特別係呢個十月份,如果記得話上年十月份因為嘔睇左好幾次E生,結論係腸胃對於天氣好敏感!天文台都無咁準,今個月頭一轉天氣踏入十月,即刻嘔左兩次,所以要多加留意!訓地下好易凍親個肚,但如果凍,我會返床訓,不過已經太遲,因為已經凍醒左!如果舖毛巾,我就張佢撥埋一邊!所以有見及此,真係諗下計仔,出D符FIT對付我!話曬年紀大,打得多地氣,好易風濕!
終於諗到計仔對付我,就係買左張膠地席舖房,樣衰就樣衰D,不過真係無辦法之中辦法,話晒膠地席始終無地磚咁凍冰冰!無咁易凍親個肚!樣衰兼唔LIKE都無辦法!
不過自從訓係呢張一D都唔涼快膠席上,我上返自已床訓時間又真係好似多左D!
不過真係好唔LIKE!
自從食左NOW都差唔多一年,最近轉左新包裝,唔G係米無咁香,早餐絕食抗議,好多時早餐聞下就走開!唔G以為我發生咩事!
為左測試我,加D係台灣買返黎林鳳營,即時同你九秒九嗒晒,連個DAU都幫你洗得一乾二淨!咁即係點解!
所以話我衰到無朋友!


text:
首先,我覺得最恐怖嘅,反而唔係唐狗對豺狼嘅指控內容,而係一眾傳媒,政棍等等對唐狗指控嘅理解及演繹手法.一場狼狗大戰,即刻暴露晒香港嘅報紙原來都疑似地各自歸晒邊,報導及評論基本上各為其主,冇乜道理同邏輯可言.
先唔講在邏輯上唐狗嘅指控有冇毛病,單就無證無據地對人作出指控呢樣嘢,如果香港人咁都可以接受甚至推波助瀾的話,港人就憑乜嘢講有甚麼維護公平公正同埋法理嘅核心價值呢?香港人係唔係接受只要認定對方係壞人,就可以用任何方法包括文革式扣帽子,含血噴人等等方式去對付呢啲壞人異己?就算點搞佢都冇問題?都可以接受?如果下次被控訴嘅對像係劉曉波,香港人係唔係都應該同樣地袖手旁觀?甚至落井下石?
另外,行會對討論內容保密,本意其實係要保護發言者可以暢所欲言.豺狼即使真係有講過好想 cut 商台,好想出防暴,但佢當年只可以得個噏字,佢可獨斷獨行咩?況且,在 Brainstorming 嘅過程中,亦必須要有人扮演 Devil’s Advocate 角色才有意思.小弟雖然極唔同意極唔認同豺狼嘅意見,但在言論自由嘅大前提下,豈唔係更加要極力維護異見者嘅言論權利嗎?今次見有狀棍政棍飛撲出嚟話要秋後算帳,香港人一向說甚麼要維護言論自由呢個核心價值?係真唔係呀?
好可能,有人覺得只要係對付壞人,乜鬼野不擇手段嘅方法都可以隻眼開隻眼閉.如果呢樣係港人普遍嘅想法的話,咁最恐怖嘅,根本唔係隻唐狗或者係隻豺狼,而係香港人自己!


text:
某日同王子去運動用品散貨場行下.
順路經過有The Daimler City之稱嘅Schorndorf,因為佢係Gottlieb Daimler嘅出生地.
Schorndorf仲有好多保存得好好嘅傳統屋,趁星期六有weekend market,順便睇下.
除了蔬菜生果,我哋嘅weekend market一定會見到檔主自製嘅花飾同擺設.
呢個「椰菜花」近期响啲雜誌係大熱,weekend market多咗好多檔有賣.
响咁嘅環境下買餸都幾好feel架!
一般weekend market都比超市貴,但係呢個又唔係貴好多.
好多檔主會自製啲醬呀,醃菜呀出黎賣.
王子話呢檔啲嘢整得好香,賴死唔走.
呢隻菜已經成日見到.
呢隻橙黃色嘅椰菜花第一次見.
呢隻色又係第一次見.
行完街市,經過見到個人咁高嘅Deuter背包.
超大風,漫天黃葉.
去到運動用品散貨場,又有一個,睇下同我個背包幾大對比!
有原裝英國電話亭賣,1980歐.
散貨場冇收獲,再返去Schorndorf慢慢行下.
呢間係Gottlieb Daimler出生嘅屋,免費參觀.
裡面又少少佢嘅生平介紹同模型.
呢個係笫一部電單車嘅模型.
笫一部四輪汽車嘅模型.


text:
一放佢入籠就不停喵喵叫
去到ASPAC
見到門口停咗呢部車,呢個機構我都曾經有捐錢俾佢哋
ASPAC o既車
入到疹療室,Marble都好乖,乖乖比醫生檢查
醫生話佢啲牙好差,雖要洗牙同剝牙,但聽到佢個心臟有啲問題,話要做咗心臟檢查,要評估吓佢個心臟可唔可以接受麻醉,所以又要約個時間做心臟檢查, 約咗下個星期做檢查
走時係樓下領養部見到呢啲等家的貓
檢查完畢,話佢心臟係有啲問題,但唔算太嚴重,最好每年check一次,佢亦都可以接受麻醉,所以約咗幾日後去做剝牙,順便做埋絶育手術
當日放低佢,打算放工去接佢,阿姐打電話俾我,話Marble需要留醫一晚,所以第二日放工去
接佢
接佢時,醫院方面話俾我知,佢剝咗7隻牙,仲話俾我知佢原來係男仔,已經絶咗育
Oh,因為我見唔到佢有“啷啷”,而且見佢咁嗲,所以我一直以為佢係女仔,我一直都好希望養隻貓女,所以有啲失望囉,不過咁,帶得佢返屋企,都一定會好好愛錫
需要食止痛藥同抗生素,醫院送咗個小玩具俾佢,不過都係等佢口腔好番晒至俾佢玩
再夜少少餵咗藥,再俾啲罐罐佢食咗,就好眼瞓了
要食成個星期藥,兩個星期只可以食濕糧,依家要困房,怕佢出o黎食兩隻仔啲乾糧
希望佢今次康復後, 心臟唔好有惡化,以後健健康康


text:
焗雞翼
白切雞
生炒骨
韭菜餃子 ( 外賣 )
呢餐仲有勝瓜炒雲耳 炒菜心同花膠響螺湯 不過我唔影喇 唔係又問影黎做咩
( 6-apr-2012 fri )
嘩嘩嘩 哈哈哈 今朝 10 點比電話嘈醒 原來係婆婆打黎話搵唔到媽咪同家姐 因為婆婆每朝都準時 10 點打比媽咪嘛 好在我都醒咗囉 我話假期媽咪唔會打比我嘈住我瞓 希望佢醒水啦 ~
同里奧大人食早餐 今朝我超級好彩 因為加料 "有腳豆豉"一粒 嘩哈哈哈 之後佢話唔收我份早餐錢 估唔到我比里奧大人份早餐錢時 佢都話唔收 不過收同唔收我都唔會再去囉 ~
番到屋企 hea 陣再出發去銅鑼灣 當然去南記食啦 不過我有戒心喇 所以食清湯嘅嘢 容易睇到有無加料 嘩哈哈哈 ~
豬腩肉春卷小鍋米線 / 招牌河粉
呢碗招牌河粉又抵食喎 $16 咋 如果就咁加 2 條春卷都要 $6 啦 不過 d 丸就唔係手打 $16 都好難食到手打丸架喇 加埋辣醬 真係超級正
食完行陣 Sogo 就搭地鐵去上環 join 埋其他姑奶一齊去拜山喇 拜完就一齊坐車入大埔食飯喇 ~
諗住食完早 d 走去買褲 點知無開 真黑仔 ~
番到屋企又陪里奧大人睇電視啦 難得放假可以晏 d 瞓 ~


text:
2015年12月14日 星期一
豆豉鯪魚炒油麥菜 + 蕃茄薯仔粟米瘦肉湯 ( 14-DEC-2015 )
( 14-DEC-2015 MON )
尋晚 11 點半瞓啦 但點碌都瞓唔着 唔知係咪飲咗肉汁呢 因為醫師話北芪當參係提神 但里奧大人都有飲啦 佢又瞓到 同埋我試過夜晚 8 點飲 果晚都瞓到架噃 ~~
唉 咁我出廳打機啦 因為唔敢睇飲食男女 驚餓呀 因為真係無啦啦好餓 但唔想食完又要再刷牙 我忍 ~~~~
打到 2 點就開始想瞓喇 所以即入房瞓呢 今朝起身勁攰 仲要今日係星期一添 @@
真係好餓 所以要食芝蛋治呀 ~
菇場忙呀 不過我真係要慢慢做 我覺得完全唔係狀態 ~
Lunch 出去睇中醫 同醫師講話瞓得唔好 佢話開 d 藥坊會苦 d 我話無問題啦 最緊要瞓得好囉 睇完就去食埋 番到菇場已經 1 點 45 分 勁驚 ~
蝴蝶腩銀針粉
番到菇場繼續慢做 因為真係唔想出錯呢 ~
今晚唔探媽咪喇 唔想自己咁激氣 咁放工即去拎中藥 因為要翻渣煲 所以今晚要飲 2 杯 嗚 ~
番到屋企預備好 d 湯 之後就拖地 諗住抖陣 但里奧大人 7 點打黎話放工 我又要煮飯 lu ~
是日晚餐 - 豆豉鯪魚炒油麥菜 + 蕃茄薯仔粟米瘦肉湯
豆豉鯪魚炒油麥菜 - 上星期里奧大人去食 lunch 叫咗過豆豉鯪魚雞絲炒油麥菜 點知佢話食到底都係菜 同埋只係得 d 豆豉鯪魚碎 又無味 咁我即刻話我會再整比佢食 最緊要呢個菜係零難度同埋夠惹味 如果唔係我唔會講得咁口響呢 哈哈 ~
蕃茄薯仔粟米瘦肉湯 - 呢排無湯水 所以點都要滾湯比里奧大人飲 我覺得點都要有 d 湯水囉 ~
洗完碗就打比家姐問媽咪有無嘢 佢話無嘢 話精神過佢添呀 哈哈 咁我都安樂 d ~
開埋機洗衫 抖陣又去徑步喇 今晚徑 25 分鐘算喇 因為趕住番屋企飲埋杯中藥呢 ~
沖埋涼就抖喇 真係好攰 同埋今晚 11 點難得有睡意 所以即瞓喇 ~
標籤: 肥在家煮食篇
訂閱: 張貼留言 (Atom)


text:
尋晚打完邊爐 驚里奧大人太燥熱 所以都係簡簡單單滾啖湯 煮個麵 淥條菜算喇 ~
是日懶餐 - 雲吞麵 + 薑蓉拌菜心 + 芫茜皮蛋魚片湯
雲吞麵 - 雲吞係雲吞麵舖買嘅 但 Size 就比以前細好多 lu ~
薑蓉拌菜心 - 好大條嘅菜心 1 斤有 7 大條 又甜喎 我仲好呀 里奧大人好怕食到 d "衣" 所以我就批哂 d "衣" 出黎喇 好有心機整架 ~
芫茜皮蛋魚片湯 - 要下火 所以就煲呢個湯喇 今次用大魚肉 覺得好似無咁腥咁 同埋最緊要係無咁多油 如果用鯇魚片會有好多油架 ~
天氣太凍 所以都無去徑步 徑開唔徑好似唔多慣 但太凍出街又真係好難頂呢 ~
無啦啦右手痛 可能呢排個袋太重 但我覺得個袋太輕又唔似袋 輕飄飄好無安全感架 ~
今朝繼續花生醬多士 + 奶茶 希望可以越食越小嘢啦 因為我唔想再咁肥呀 ~
番到菇場繼續忙 唔知係咪咁 所以呢排晏晝無咩胃口呢 ~
里奧大人話好想食 KFC 蜜蜜燒雞翼 去到見好多人排隊 里奧大人話轉去麥記 但又係好多人排隊 之後話去淘大果邊 我即刻開始有脾氣 話排隊時間同去淘大時間差唔多 加上我腳痛 唔想行咁遠呀 里奧大人即刻急急腳走番去 KFC 等位 又爭住排隊買嘢 之後話驚唔夠飽 又急急腳去 Panash 買個包 見到佢個樣又好似好慘咁 做咩自己唔忍下 d 脾氣呀 ~


text:
依家每日最開心, 最想做嘅兩件事, 就係打理達達豬同埋出去行街街 :)
每日同隻豬女梳毛, 都會輕輕撫摸佢新生嘅毛髮, 好柔軟好滑, 仲feel到係好有韌力, 即使輕輕拉扯都唔會甩出嚟, 真係唔同之前咁架, 不過, 佢頭毛同前手反而差咗, 可能未換得切啦!
歸納咗各地朋友成功幫到有BSD嘅松松, 大部份方法都係搽油, 等油份停留皮膚4小時以上, 亦可以過夜, 跟住就沖洗將油份洗清!
其中用嘅油類都好廣泛, 有用礦物油,椰子油,嬰兒油,鴯鶓油等等; 而洗毛水都有好多款, 有用松焦油洗毛水, 我用緊嘅DERMagic shampoo及emu oil shampoo等等, 甚至有人用上洗潔精:)
今日再同大家分享達達嘅脫毛症, 好長篇 :)
經過咗無數挫折,失敗,今日見到有少少成績喇, 終於見到達達豬之前光禿禿嘅皮膚, 生出少少好幼細嘅新毛毛;感覺好似以前換緊BB毛咁, 一路褪下嗰D唔健康嘅毛髮, 換上咗新毛, 我諗要換好晒去到正常嘅狀態, 仲有一條遙遠嘅路, 進展緩慢但總算每日都有進步啦!
今日睇到呢篇POST, 原來又真係唔怪得晒我波波豬嘅, 基本上佢如果唔上繩, 遇到狗狗都唔會亂吠!
我之前同松友聚會,十幾隻狗狗走嚟走去, 波波都唔會吠! 但依家出去見到狗狗就發癲, 真係有可能係因為上咗繩, 但喺外面行街放繩係無可能, 唯有避開其他狗狗為上算!
希望有適當安全地點, 先比波波進行佢嘅社交啦!
今日想講吓達達食藥同補充品嘅問題, 達達自從驗出甲狀腺T4低下, 就開始食藥喇, 一直keep住食咗兩年, 有定期驗血, 除咗驗甲狀腺外, 都每年做一次blood profile嘅, 慶幸甩毛外, 身體無出乜嘢大問題!
達達豬又開始食埋黑酵母喇, 應該會增強佢免疫系統啦, 呢隻補充品一直口碑唔錯, 但大都係有癌病嘅狗狗先會服用, 我無諗過會要用上佢啦; 不過TT用出成績, 見到有新生毛髮, 我都不防試吓, 睇成份都係多醣體類, 都係有益健康啦!
今日又同3隻豬去街街, 其實好怕呢D天氣, 潮潮濕濕咁, 惹到牛蜱就死; 我都已經唔比佢哋行草地, 見到人家狗狗喺草地上跑到飛起, 我真係羨慕到死, 但我真係無勇氣!
有人話避得幾多, 牛蜱唔係只生存於草地, 根本行到邊度都有機會惹到, 真係好煩; 但草地始終係高危地帶, 避得幾多得幾多啦, 我都知咁係好逃避, 但唔去草地損失都唔係咁大嗟, 只要帶佢哋出去行行跑跑, 見吓外面嘅世界, 佢哋一樣咁開心啦!
達達食咗兩個幾月神奇粉喇, 再加上用埋神奇水整個系列, 毛質毛色係有改善, 背上褪晒黑毛; 但就睇到頭毛稀疏咗, 唔知係咪換緊新毛, 因為見到背部嘅毛就越嚟越好, 但膊位以上同前胸, 都係好稀疏, 都仲係見到肉肉, 生長新毛進度仍好慢!
不過見到有進步, 都好開心喇 :D
工人姐姐嚟咗3星期多喇, 總算有好嘅改善, 我間中都可以透吓氣, 同幾隻豬仔去吓街街啦!
自從同佢講咗做得好會有bonus, 佢真係加咗把勁, 清潔方面明顯用心咗, 做得好乾淨; 可能錢真係對佢好重要, 所以有獎賞真係work,如果付出多少少可以push到佢肯用心去做, 咁都不防, 不過煮食方面仍待磨練!
今日係情人節, 先祝大家甜甜蜜蜜, 情人節快樂呀!
舊年情人節post咗波波同達達嘅一輯結婚相, 朋友A提議同佢哋影埋中國服, 都好喎, 立刻物識靚衫!
多謝A同我搵到咁靚嘅中國禮服仲幫我買埋, 本來諗住買好衫留待今日同佢哋影嘅, 但見到達達毛毛好似越嚟越唔妥, 都係影咗先啦!
年初三, 外面好熱鬧, 喺度舞獅!
幾隻豬聽到咁大聲"茶篤撐", 瘋狂咁吠起上嚟, 唔使諗我都唔會同佢哋出去!
雖然係假期, 但明顯街上都好多人, 行嚟行去, 到處都有新春拜年嘅人仕, 小朋友比平日多咗, 我更加唔敢同佢哋出去, 唔想波波見到小朋友又狂吠, 費事比人眼厲厲啦, 更唔想嚇親達達豬!
恭喜恭喜!!
今日年初二, 到今日先有心情正正經經同大家拜個年; 祝願快樂與你哋緊緊相隨, 煩惱低頭悄悄走掉, 健康吉祥對你哋關照, 幸福永遠對你哋微笑!
踏入大年初一, 先同大家拜年, 乜都唔講, 最緊要都一定同大家講句,恭祝大家身體健康!
今晚又比波波嚇到我好似癲婆, 事緣我哋一家食晚飯時候, 阿女見到波波好似好攰, 問我佢有無唔妥; 我本來都無覺有咩特別, 每晚我食飯佢都係番床仔瞓住等我; 但當我食完飯就發覺有問題, 平時我一放低飯碗, 佢會立刻跑過嚟要我抱抱, 今晚我叫佢都唔郁!
今日又同達達沖涼, 幾忙都要抽出時間; 今次係進行搽油後沖涼嘅第三次療程!
又唔可已話做咗呢一切全無改善, 明顯佢皮膚係好咗, 黑色素沉澱少咗, 背部嘅毛毛都無乜黑色先啦; 但都係唔覺有新毛長出, 無毛嘅地方仍無改善,
毛髮仍然好薄; 但背部嘅毛毛無論毛色毛質, 改變係顯而易見; 好明顯感覺到嗰D毛毛係有生命有光澤, 希望蛇年有大躍進, 見到有更多改善啦!
年近歲晚換工人姐姐真係慘, 仲要換個乜都唔識, 一日到晚MAM到我暈, 無錯我有話唔明要問, 但無諗過係咁!
琴日同3隻豬去完街,番去用毛巾同佢哋抹腳仔, 跟住放低咗條毛巾帶佢哋去飲水啦; 姐姐拎住條毛巾問我要放番邊處, 見到條毛巾一噠噠黑色, 梗係拎去洗啦, 咁都要問, 我就快C得!
從無請過工人好似呢個咁, 要我由朝做到晚 :'(
忙,忙. 忙! 年近歲晚換工人仲忙上加忙, 都唔知點算好!
今日將要做嘅嘢放低, 一於同3隻豬仔出去, 無可能為咗教工人姐姐, 而將3隻心肝開心嘅時刻省却咗去!
同工人姐姐一路行一路講, 叫佢幫吓眼, 如果見到有放繩狗狗, 要同我講聲; 我話唔係要做比較, 但舊姐姐好錫我3隻豬仔, 見到放繩狗佢都會緊張; 呢個新姐姐一聽我咁講, 表現頗誇張, 我感覺佢唔似舊姐姐嗰種出自內心嘅反應, 但佢肯跟我意思, 肯做比我睇, 我都ok!
過年過節我都會訂購賀節食品比D豬仔, 今年就忙到頭都暈, 係見過FB有出過post, 睇到就快有應節食品訂購, 想等吓比較吓邊間最好, 但一轉頭就忙到唔記得, 咁就過咗訂購deadline; 我有send過email去問, 但都無覆我 :(
唯有梗著頭皮, 上網搵食譜, 去做我生平第一次嘅蒸糕; 好彩都唔算有難度, D豬仔又唔會挑戰我手藝唔好, 就為佢哋蒸番底愛心糕啦!
我一直都本住同一個做法, 豬仔食嘅一切補充品, 一段時間後就會轉吓, 對twins食開嘅supplement都食到七七八八喇, 係時候做吓搜查!
今日工人姐姐放假, 呢個姐姐話明要放星期日, 是旦啦, 鬼叫我請工人唔容易, D姐姐一聽見有3隻狗狗, 仲要僱主無番工, 都耍手擰頭喇!
本來無咗姐姐幫手做家務, 以前係會唔習慣, 雖然係一日半日, 但懶慣嘛, 要自己吸塵清潔覺得好煩; 但人適應力真係好強, 自從新姐姐嚟咗, 我要一日忙到晚, 嗰種勞累唔止肉體, 精神上忙到好殘!
唔怪得好多人寧願忍氣吞聲, 去種大工人個膽, 事實上從頭開始教, 真係好慘 :'(
琴日同咗達達沖涼, 今日輪到一對twins喇, 都少少修吓毛毛啦! 唔係professional就真係無得扮, 明明剪嗰時都唔覺咁差, 一影相就露晒底, 不過都算數喇, 佢地咁唔合作, 再剪都係咁差啦!
一次過攪兩隻都好攰, 仲要教姐姐做嘢, 真係好慘; 姐姐真係乜都唔識做架, 唔好話煮啦, 連切個瓜削塊皮都要教!
最慘依家日日要我煮, 佢話willing to learn, 但見佢雞手鴨腳, 唔出手都唔使食啦! 今日叫佢捧碗湯出嚟, 未拎起就全碗打瀉晒, 差D連個煲都跌埋 :(
天啊! 呢種日子要過渡幾耐呀, 救命!!
呢幾日都好暖, 最適合同3隻豬沖涼, 不過近日教工人覺得好攰, 無勇氣一次過同3隻沖晒; 依家同達達豬沖涼要用好多時間, 因為沖涼前一晚我要同佢厚厚咁搽emu oil, 要全部沖洗乾淨要比較耐, 又要慢慢搓走佢皮膚嘅黑色素, 又要氹住隻豬怕佢唔耐煩, 都唔係講玩!


text:
我家兩隻可愛既皮蛋終於要返黎暑假喇,我依個做舅媽既一定要令佢地依兩個weeks開心啦,因為我好怕佢地唔記得,所以每次佢地返黎我都要諗諗計,要佢地永遠有住美好既memories!見到blog友教整雪糕,嘩...岩晒我何車啦,而且做法又唔複雜,重要既係屋企早兩日有拜神,剩左好多芒果,就岩晒俾我攞黎整雪糕,因為唔駛再sign錢買材料我屋企一直都冇mixer架,平時多數用我隻豪無搏雞之力既手發野(如蛋),blog友同我講mixer又唔會貴,所以我就係supermarket同網上格下價,既然隻隻用途差唔多,我就係網上用左大概100港幣買左隻最平既mixer返黎,唔知叫乜鬼野神既牌子,話知佢叫乜啦,用得咪得囉...買左先知好用,就知以前浪費左幾多我既手力啦!
講返雪糕先,我第一日係先整朱古力味,睇到blog友話要用double cream,我又見唔到double cream,所以就買左whipped cream,出黎效果都唔錯,我買左普通朱古力,材料整好晒試味既時候...乜咁鬼甜既,攪到我勁擔心太甜點食呀!?同埋d顏色淡到乜咁,早知就買黑朱古力啦!仲有唔知係咪我中途攪拌既過程攪得唔好定次數唔夠多呢,成型之後既雪糕脆脆地,應該仲有好多碎冰!後黎問返blog友佢叫我用mixer攪拌,我第二日整芒果雪糕既時候,頭幾次都係用手攪佢,攪左3次,之後兩次用mixer,出黎既效果都好ok喎,我用兩隻勁大芒果,d雪糕既芒果味真係好濃,好好味,今日食左3球,發覺有少少問題既朱古力雪糕變好左喎,唔知係咪心理作用呢,anyway希望兩隻皮蛋鐘意啦
特別鳴謝V女廚房提供既教學同指導....


text:
早排接左一個Booking,客人好有心咁寄左封email畀我做回饋,好開心個客人係email到贊我(唔係Hard sell,佢真係贊的);其實咁耐以黎真係第一次有客咁有心咁之後再聯絡我咁傾,因為平時通常都係口頭贊或者介紹朋友黎,而佢畀我既mail睇到既感覺好似人地外國好興戈D既Testimonial列返d客點樣贊咁擺出黎.
當然以下落黎唔係同大家分享佢點贊我啦.
哩位客人有同我提到同客人既溝通同埋覺得長期做一個塔羅師可能需要培養耐性好似兼做心理輔導咁;咁其實同客人既溝通當然自然會變相聽到客人講既好多野.有d占卜師覺得要照顧個客既感受陪佢傾下計,有d占卜師就覺得兩樣野係分開反而太多心理輔導會變左唔係占卜會唔太專業.
當然其實哩d係個人風格同埋取向,冇話邊樣好d或者岩定唔岩.
但係我自己有個考慮就係如果問得太多或者聽得太多,會好易感覺比人好似「套料」咁;唔同既占卜師有唔同風格,自然唔同既客人都有唔同既口味.有d人會好似我哩位客人咁可能想多少少既交通或者占卜師畀多少少耐性;但有d人唔係咁諗嫁喎,會覺得,「而家我畀錢你緊係我聽你講,唔係你聽我講囉.你知我咁多野都係套料姐,陣間照住講返差唔多既野就得啦.你有冇料到嫁?」
作為占卜師其實我都幾避忌哩樣野,所以搵我占過既客人都會知道,我唔會點問個客人問題,頂多係抽牌問愛情既時候問佢而家有冇對象,有既就諗住佢抽啦.而我唔識你,你又唔識我,我又冇問你d乜既情況下講中個客既現況,咁佢再抽牌問之後既事其實佢會放心d又或者信心大d,相對成個過程又會流暢d.
因為有d情況或者問題,係真係好易比人感覺你聽我講左我d野你實咁講啦.
試過有位即將畢業既大學生問牌占卜,想問事業如果發展一樣新既範疇,由頭開始讀多個學位做戈行既前景會點.得出結果既意思係哩種工作係好煩而且實際無想像中咁好,錢就肯定搵唔到話特別富裕,最大問題係會嚴重影響自己精神狀態甚至會影響到私人生活或者用埋自己私人生活時間黎做野.
之後佢講返原來佢想讀多個學位係做社工,咁我就明哂點解會占到咁既結果.試諗下如果我知道佢想做社工讀多個學位前景點,如果我咁講就好似因為佢講左係社工我先咁講.
不過最後當然到最後其實我覺得睇返個客人想要點樣既方式同埋係咩情況,其實唔同既方式我都無問題,不過其實既然有客人係中意咁樣多d,我都應該要考慮下點樣去處理同客人溝通既方式了.


text:
今朝一早同屋企人去飲茶, 九點幾要去到酒樓, 對於平時放假要訓到起碼九點幾既我, 似乎有d早呢!! 不過見咁耐冇見屋企人, 加上姪仔感冒要去睇醫生, 冇辦法啦!!
今次去間新既茶樓富臨, 去到長沙灣附近一帶
間酒樓幾豪華咁, 即使唔係有錢人都可以係度食飯, 超正!!
開始食點心啦!! 首先係叫排骨鳳爪飯~
之後叫左媽咪鍾意既粉果, 但dede點都叫佢做蝦餃, 真係激氣
仲有滑滑既腸粉~蝦都幾大隻, 又彈牙, 可惜毎條腸粉只有一隻
仲有呢個煎釀三寶之中既其中一寶, 都煎得幾靚咁, 味道都算唔錯
仲有牛肉球, 呢次我冇戒口, 可以大食特食啦!
仲有鴨腳朼, 我都未食過, 唔知好唔好味呢?
仲有蒸羅白榚, 但唔係太多羅白絲, 而且粉又太多
之後同joejoe一齊係紅磡見面, 大家似乎有少少肚餓, 於是係火車站既麥當當食個餐, 點知見到開心樂園餐有sweet bunny既公仔換, 係兔仔, so cute!!
本來唔食開心樂園餐既我, 因為兔仔冇辦法啦! 估唔到食物真係咁少, 但好在有QOO可以簡
就係呢兩隻公仔啦!! 仲未開封, 也多謝joejoe叫另一個餐, 令我可以集齊兩款, 抵錫!!
之後同joejoe周圍行, 見到某個遊樂場內有鬆弛熊, 好可愛, 女仔熊仲搣熊仔塊面
雖然我唔like Hello kitty, 但呢套公仔又幾靚喎
之後去玩具反斗城, 見到呢對馬公仔都幾得意~
仲有時裝設計既公仔, 可以自己整衫比公仔著, 而家玩具一D都唔低B
哈囉喂就黎啦, 好多呢類玩具買, 我都好想買
仲有呢副以香港景點為主既大富翁, 仲有部碌卡提款機, 不過要成三百幾元
之後搵到副生日眼鏡, joejoe好搞鬼~
之後到我帶啦, 總之我今日化妝, 好鬼核突, 用副眼鏡遮下自己對眼先
見到支紅色rose公仔花玩下先, 見joejoe個樣幾lum
到我拎住支花玩下先, 我個樣好似怪怪地咁既
見到呢頂粉紅色帽仔, 好得意及好靚, 見到下排既帽只係二十元, 我以為呢頂都係, 點知要成五十元, 最後只好帶住佢黎影相好, 下次要化妝再影先得
仲有我送比joejoe既水樽, joejoe送咁多野比我, 我都冇機會送比佢, 而家終於有啦, 佢仲好開心^^


text:
2011年7月8日
瞓醒一覺,一望出窗外 ,天朗氣清,雖然只係瞓得四個鐘,但感覺都好精神呀!
由於餐廳7點先開始食早餐,所以先落街走走,一朝早嘅國際通冷冷清清.
每次都鐘意行吓便利店,裡面實在太多嘢睇,淨係飲品都已經眼花撩亂.
哩間咖啡店次次嚟日本都會幫襯吓,但今次無收穫.
行咗陣就返酒店食早餐,西式都係一啲例排嘢,而日式就放咗一啲沖繩嘅特產,但我嘛嘛哋有興趣.
黑糖糕
中間嗰碟係苦瓜炒蛋,左手哩碟好似係炒海帶.
沖繩名產水雲.
黑色哩個係墨魚汁包,但係因為好大個,我食飽咗先見到,所以無試到,而家諗返都有啲後悔呀!
就係食咗哩碟嘢飽晒,咩都食唔落嘞!
我哋準時8:30上旅遊巴,但哩團嘅人都唔多鐘意準時,遲咗成20分鐘先齊人開車.
臨走前影吓酒店嘅外貎先,所在地點真係好方便呀!
哩一日嘅行程係四日裡面最豐富,基本上沖繩重點嘅景點都喺今日睇晒!
第一個行程係首里城 ß有興趣可以click入去睇吓佢嘅歷史
日本嘅二千円就係用首里城嘅第一道門 - 守禮門嘅做標誌啊!二千円而家喺日本已經停印,所以哩張二千円好珍貴咖!
今日都好多團體嚟參觀呀!
有興趣可以著吓流球嘅民族服裝影吓相,當然要比錢啦!
其實城內好多建築都因為天災,戰亂被破壞後再重建,但哩道石門就由一開始直到而家,所以已經被列入世界遺產嗱!
之後就會經過幾道哩啲大門
同中國一樣,有對石獅子喺門口啊!
哩日嘅天氣真係好熱,又要行斜路,又要行樓梯,烈日當空都幾辛苦啊!
導遊一邊行一邊介紹,大家又沿途影吓相,大槪行咗半個鐘先去到主建築物.
哩個門口係售票處,過咗哩個門口就可以去到首里城嘅主殿.
要參觀哩座主殿首先要除鞋,門口會有工作人員派膠袋用嚟裝住對鞋.
展廰前半部份係嚴禁影相,裡面放咗一啲歷史圖片同埋文物,但由於時間關係,都唔係睇得好仔細.
展廳後半部份就可以影相,因為以前流球基本上都係受中國文化影響,所以佢哋哩到嘅王都係用龍做代表,不過條龍就得四隻腳趾呀!
重有坐龍椅添咖!
鑲滿咗寶石嘅官帽.
殿內大廳
後院就有返啲日本特色啊!
哩個長廊加竹簾,我睇「空間大改做」,啲日本人好鐘意哩啲懷舊feel咖!
由室內影返出去主殿嘅大門口.
參觀完畢,經過賣記念品睇咗陣,無咩收穫,都係時候集合返上旅遊巴嘞!
重要行條漫長嘅路先返到停車場啊!
上到旅遊巴之後,又係要等一啲唔守時嘅團人,最後又遲幾個字先再出發.
下一站係距離那霸市個幾鐘頭車程嘅万座毛.其實万座意思係一個比喻可以坐到萬人嘅地方,而毛就係青綠嘅平原.
香港人熟識哩到大槪係因為多年前嘅電影「戀戰沖繩」.
哩日啲太陽真係想將我晒溶呀!
哩個位就係全場嘅焦點呀!
啲水清到見底咖!
再 zoom 近啲先!
啲水藍得好靚啊!
我好鐘意哩到唔同嘅藍色呀!
有隻觀光船經過呀!
哩間就係ANA酒店嗱!
海中心有一對「夫妻石」呀!
影完相,當然又係去門口嘅記念品店八卦吓!不過都係無咩特別收穫啊!
下一站係去果園同埋水族館.


text:
Kiehl's不會怎大買廣告,它們的店面也好似d 藥房一樣,連Ba都係著哂白衣真係勁似醫生一樣,所以好有信心既保証
我諗除左1號潤唇膏外,最受歡迎的仲唔係Kiehl's既白泥,我記得早2年已經好多blogger 介紹佢既好,幾有效~不過早前已經比人買到斷哂市,直到我琴日又去朗豪行街,無心插柳下問下有冇呢樣啦,不過個Ba 態度就真係麻麻地啦....又無點教我用,連夫幾多份量都無講...到我一路比錢一路問先肯話我知點用...真係無下次再去你呢間買野
我係琴日試個陣實在太累,加上我真的不太懂自己影自己毛孔,所以只可以用文字上交代下,咁個姐姐仔叫我呢~真係唔好慳d mask 唔係真係做唔到個功效,佢叫我可以選擇只"夫" 個T 字位啦,或者成面既,咁當然既然買左就根係試成面啦,等d 皮膚好番先慢慢揀番T字位夫吧啦
個Ba 叫我唔好慳,仲之查到見唔到自己既膚色,我發覺我第一次查都唔太夠,下次要再查厚番dd先,當查完之後塊面開始有少少拿拿地,當夫左5-8分鐘我就拎左暖水去洗面啦,當洗完面之後我發現有d 粉刺係我個毛孔走左出黎,不過我鼻d 毛孔已經比我整大哂...唔知可唔可以幫我收番埋d 毛孔呢
洗完之後用番ba 送既sample ,唔知係咪個cream 係收毛孔既呢,都有少少拿拿地,
不過一星期最多都係夫兩次架咋,唔好以為夫得多就係好事!!!!記住啦
Kiehl's既白泥係專門店賣$210,值得一試既


text:
今日晴晴足歲半喇, 咁就18個月大, 真係唔經唔覺, 成日覺得晴晴仲係bb咁, 不過係一個識得周圍走既大bb
舊年既今日, 開始左FTM既生涯 (雖然只係短短兩個多月), 當時朝8點會餵一枝奶 (瞓住黎食), 之後到佢瞓醒 (10點左右) 再餵一枝, 當時既晴晴仲未識得周圍爬, 但已經識得坐, 我就會用好多枕頭同皮圍住佢坐o係大床俾佢自己玩, 又睇下電視, 我就會拿拿聲準備好粥仔同行裝, 搞掂晒就帶晴晴返太婆屋企
o個時個樣就真係超得意, 好肥o者o者, 坐o係地下玩, 但一瞓低左自己就唔識起身, 要求救
回顧下晴晴17個月大既成長...
身高約83cm, 重約26磅, 上顎兩隻犬齒已經出左一半, 下顎就淨係見到一隻, 緊有一隻係墜後....
仍然係三奶兩粥, 粥仔一時時肯食, 有時好乖好快食完, 但有時發脾氣扭計就有排搞, 有時胃口麻麻地, keep住每日都有湯飲
超級野性, 成日要行街街 (多得爺爺成日話要抱佢去睇魚魚, 次次一見到晴晴就會話帶佢去街街.... =.=) 有一次帶佢去公園玩, 仍然唔肯打韆鞦, 但就ok鍾意玩滑梯, 見到有樓梯都肯上上落落, 但玩到夠就要抱/上返私家車, 點氹都唔肯
突然有個喜好, 每次見到爸爸部手機, 都要開黎睇返自己既短片, 真係睇到眼定定, 仲好過睇喜洋洋
開始識得自己既眼耳口鼻o係邊, 但未識講, 見到間房冇開燈, 識得講 "黑mama", 見到我地去完街返屋企洗腳, 就叫 "腳腳", "手手"都知o係邊, 但又係未識講
識得錶錶, bb (見到自己張poster仲會錫埋去...), mum mum, 爸爸, 爺爺, byebye都好熟, 一見婆婆換衫返屋企就自己識講, 但其實仲未識好多應該要識既單字, 但我又冇迫佢學既意欲, 依家既晴晴應該要識玩, 玩得開心, 咁先係bb仔既工作
真係愈來愈百厭, 專做埋o的高難度動作, 真係一目一驚心, 睇少眼都會出事, 跟到佢實一實先得
做埋好多古靈精怪既表情, 愈來愈扭紋, 見到想要既野得唔到就瞓地, 真係激C我
每個月都要幫襯醫生, 唔係patpat熱, 就係傷風發燒, 一病我就冇覺好瞓, 晴晴就照樣周圍走搵野玩, 未返學已經成日病, 到真係要開始返學都唔敢想像!!
夜晚瞓覺好難先氹得掂, 差唔多要一個鐘先搞得掂, 又唔俾人加被, 一加就成個醒晒扭計, 極度唔熟睡囉
真係愈大愈百厭, 愈大愈唔聽話, 有時我都會發晒脾氣, 真係投晒降
晴晴, 你要快高長大, 身體健康!!


text:
大家有興趣想搵我 改善身形 減肥增肌 教授正確健身動作 改善動作點做得夠應! 可以e-mail給我tomtamgym@hotmail.com (有機會回覆時會在你的垃圾電郵) 或 fb 搵我 我可以係康文處健身室或者你提供既會所健身室等教授
2013年6月16日星期日
點解有人會食極唔肥??咁點變大隻?
有二個原因
原因一 最多人係以為自己食好多野 其實只不過係比起普通人多20%都無
我之前肥仔個時夜晚要食三盒茶記外賣飯盒先有飽既感覺
原因二
就係身體既脂肪細胞小
首先每個人既脂肪細胞多少都有所不同
點解有人會食極都唔瘦 有人會食多少少都容易肥
係因為本身既脂肪細胞既多少
好似我既脂肪細胞有1000 你只有200
我食同你 同一個份量既野 我可能一個月後肥左一個碼 但係你只係肥左我既五份一個碼
但係脂肪細胞少既人 往往出現既問題都會比較多
因為肥既人食左D唔健康既野會肥 佢會食少D 但係瘦既人會唔覺
但係瘦既人 個D壞既擔固純等等都係食左落肚的
除左人天生既脂肪細胞會有多D或者少D之外
人主要係青春期之前 脂肪細胞都會改變多同少
但係青春期後 人既脂肪細胞都唔會變多或者少
所以如果你青春期前係瘦 之後都無咁容易肥
而減肥係全身咁減 但係每個人既脂肪細胞分布都會有所不同
好似女人既下身脂肪脂肪細胞比較多 所以下身會肥先 而男仔就係個肚 腰既位
所以大家唔好再問我個胸點減 我對腳點減 都係做帶氧運動減架啦
除左抽脂之外 無任何方法可以局部瘦 你係練大個個部位既肌肉 只係睇落去結實D
但係唔會令佢既脂肪減少
最後我講一樣大家都經常誤解既野 就係脂肪同肌肉係無直接既關係
大家唔會互相轉變 但係肌肉所消既卡路里比起脂肪係多十幾倍
所以有人會誤解左 練肌肉 會令脂肪變肌肉 只不過係肌肉多左
整體新陳代謝加快左 所以脂肪會因為咁減少左
如果你想身形改善的話 係去健身增加肌肉 而唔係去狂食野增肥
有極極少數人係有病 所以新陳代謝比其他人快好幾倍
每日要食8,9千甚至過萬既卡路里去維持身體


text:
Charco仔好鍾意呢
2014年7月27日 星期日
無聊時玩木天蓼
28 則留言:
- 回覆
鍾意玩o既嘢就會好投入,唔鍾意玩o既嘢就變高竇貓刪除
貓地忘形索, 好得意回覆刪除回覆
High到咩儀態都無刪除
Charco仔玩得好開心, 但天師仔就........買過第二樣佢鍾意嘅比佢玩啦 ^^回覆刪除回覆
天師仔最愛玩Da Bird,要日日玩刪除
天師仔話我定力夠~唔受引誘回覆刪除回覆
梗係平時high草high到麻木晒刪除
- 回覆
好似啲貓草咁,啲貓嗅到會好high嗰囉刪除
我d都十分钟意架!回覆刪除回覆
間唔中睇佢哋high吓又幾過癮刪除
天師仔巳食純咗haha~回覆刪除回覆
平時high得貓草多,所以都無晒感覺刪除
佢地玩到" 純"哂囉.回覆刪除回覆
就算係都係天師仔,佢平時都會high吓草刪除
見慣冇牙嘅黑貓, 而家見番有牙嘅,竟然有啲怯添...XDDD回覆刪除回覆
Charco仔啲牙,俾佢咬一嘢又真係幾係嘢o架刪除
唔知點解,我兩個仔都唔多愛回覆刪除回覆
咁佢哋咪幾乖,唔點“毒品”,哈哈刪除
我家妙妙會玩到喘晒氣,依家唔敢俾佢玩回覆刪除回覆
玩到咁激,又真係唔好俾佢玩了刪除
好久不見, 鼠媽最近回流blogger~回覆刪除回覆
真係好耐無見,期待睇妳的“小企鵝的故事”刪除
貓友送過比我, 話比貓地咬可以清除牙石, 不過我2隻仔唔係好中意, 覺得太硬咁 @@回覆刪除回覆
石以除牙石o既咩,我又唔知喎刪除
Charco 玩得好開心呢~!!回覆刪除


text:
本文地址:http://www.jiakang999.net/xm/bjx/33610.html
文章摘要:孔姓男孩名字,核发跳跳虎性感女星,坚固桃源路煞有介事.
孔苗善 孔易恬 孔奕恬 孔于宏 孔英军 孔宏伟 孔英宏 孔英俊 孔俐丹 孔维宇
孔维京 孔俊仙 孔颖雯 孔 绮 孔祥惠 孔艺权 孔伟安 孔维安 孔凡星 孔令勋
孔 雷 孔士钊 孔德钊 孔永建 孔永健 孔保华 孔宪滢 孔德睿 孔淑平 孔攀豪
孔 攀 孔馨艺 孔佳宜 孔 真 孔蕾蕾 孔 源 孔子瀚 孔容可 孔 焰 孔艺全
孔艺凡 孔壑桥 孔德健 孔越桥 孔艺橼 孔艳华 孔梦菡 孔闹村 孔沙滩 孔艺缘
孔子菡 孔德源 孔紫菡 孔奕函 孔 鹫 孔奕菡 孔俊博 孔艺桥 孔贻涵 孔 藓
孔毅涵 孔艺弘 孔毅函 孔奕晗 孔 杖 孔罗锅 孔得俊 孔德俊 孔子桥 孔塑桥
孔艺峰 孔艺淼 孔艺莲 孔艺彤 孔艺荃 孔艺桓 孔艺洹 孔飞朝 孔跃然 孔绘然
孔子墨 孔子承 孔子默 孔文析 孔德正 孔乔桥 孔德瑞 孔建兵 孔志方 孔艺源
孔艺泉 孔佳潞 孔臣佑 孔林锋 孔云裳 孔翊嘉 孔堂熙 孔崇瑞 孔繁达 孔铁锋
孔令然 孔令童 孔美杉 孔令桐 孔令西 孔心仪 孔凡超 孔静范 孔丽夷 孔丽频
孔丽平 孔子纯 孔 纯 孔宪忠 孔繁人 孔德菅 孔建民 孔德彬 孔 海 孔令奇
孔惊雷 孔庆沛 孔繁一 孔姝涵 孔涵冰 孔海宏 孔祥潇 孔繁顺 孔碧华 孔佳敏
孔佳雯 孔玉雯 孔雅云 孔蓓雯 孔欣儿 孔惠兰 孔令侠 孔雨鑫 孔雨欣 孔兰欣
孔翔风 孔海华 孔晨歌 孔芳润 孔奕雯 孔 心 孔弈涵 孔奕涵 孔盈睿 孔祥凝
孔祥语 孔祥萱 孔香霏 孔景琪 孔美雯 孔祥雯 孔维源 孔德勇 孔月春 孔雪兵
孔雪冰 孔庆晓 孔杏姬 孔杏俞 孔杏欣 孔杏莎 孔芸莎 孔欣莎 孔 鸣 孔 君
孔娴韵 孔 赢 孔 盈 孔 潆 孔 影 孔婕苹 孔 苹 孔 芸 孔婕妃 孔邦宇
孔启圳 孔 路 孔学敏 孔明辉 孔令鸣 孔凡坤 孔德珈 孔德佳 孔立群 孔德嘉
孔凡泽 孔凡锦 孔庆发 孔先丙 孔庆法 孔晓华 孔庆慧 孔美华 孔垂玺 孔应清
孔清骅 孔清桦 孔紫涵 孔令熙 孔世哲 孔子欢 孔芝欢 孔丽杰 孔忆涵 孔九奂
孔九焕 孔颖捷 孔繁深 孔繁健 孔军欢 孔育竹 孔远达 孔垂泽 孔垂贤 孔垂长
孔凡硕 孔凡豪 孔凡辉 孔雪芹 孔沛源 孔浩勃 孔玉涛 孔韬霖 孔 阔 孔源露
孔子函 孔 铎 孔紫晗 孔姊晗 孔令涛 孔鑫晔 孔宇晗 孔子晗 孔梦晗 孔梦函
孔倚未 孔盈铨 孔祥兰 孔艺博 孔 建 孔卓捷 孔 货 孔淑贞 孔宜昕 孔亦昕
孔姿萱 孔宁萱 孔静萱 孔建华 孔仪萱 孔仪昕 孔子忆 孔智贤 孔虞萱 孔令淳
孔令闻 孔心语 孔梓成 孔雅楠 孔梓丞 孔梓尧 孔梓承 孔 梓 孔令岩 孔令水
孔令凡 孔繁卓 孔鑫炎 孔昀昊 孔路莎 孔维浩 孔澜清 孔维涵 孔泓懿 孔 池
孔 馨 孔德成 孔佑仁 孔茗娴 孔次生 孔君雯 孔嘉雯 孔思远 孔芳野 孔德海
孔皓诗 孔薇平 孔羿佩 孔彦露 孔凡奎 孔华珍 孔 蓓 孔丹丹 孔凡凤 孔祥李


text:
2011年3月31日 星期四
知道
當一個人知道得越多原來會越來越唔開心
當我聽到一d 唔想聽既事實既時候真係好唔開心
唔開心既係點解一個可以gum 樣ga
可以做一d 領到所有人為左佢擔心, 為左佢差d 反面
就係因為為左要令錢出來養佢
明明唔係gum 嚴重點解要講到自己gum 嚴重
本來我真係覺得如果係真係好似kelly 媽所講
佢真係唔行得去邊都要人陪, 要人照顧, 要坐wheel chair 既話
2萬7俾左就算當自己投資唔見左咩到好
但係點解明明佢自己仲可以行, 可以走識得自己去飲茶
自己唔小心跌倒要講到gum 嚴重!!
2011年3月26日 星期六
唔講唔舒服
lee 張相完全係我以家lee 幾日既心情!!!
我由細到大都係係一個咩都囉出來講既家庭到生活無論係大事定係小事
kelly 爸同kelly 媽都會我地講原因無他ge, 因為佢地覺得就算咩事都好我地係有知情權, 都要發表自己意見既權利
雖然有好多事佢地講完之後都叫我地當無聽過, 對佢地發表既意見係度講完就算唔好俾其他人聽到唔係又話你地無大無細
我知道kelly 爸同kelly 媽係為我地好!! 我亦都知道又好多野係我地做細既理唔到, 同埋唔應該知道, 就算知道都唔應該出聲, 應該扮唔知, 做返一個後輩應該做既野
但係今次lee樣 野我真係唔講唔舒服!!!! 因為我真係覺得好唔順氣!!!
係早幾日收到香港舅父打電話來屋企開始我就知道會有d 唔好既野發生!!
點講我來左英國10幾年lee 個舅父都無試過主動打電話來屋企俾我地
個日一返工到鋪頭就見到kelly 媽講完電話之後喊到成個豬頭gum (不過次次kelly 媽都可以因為少少野喊到收唔到聲)
我就問發生咩事....kelly 媽話要交保護費la(=我阿公/婆既生活費/開支)!! 點知真係俾我估中左!!
個晚仲去左開家庭會議
由於kelly媽係gum 多個入面唯一一個未俾過 就問其他人俾既多
之前都係返香港既生活見到佢想俾幾多就幾多
但係近lee 幾年阿公身體開始唔好要請工人個d 就要kelly 媽7兄弟姐妹輪流俾錢
我覺得要kelly 媽輪流俾錢幫阿公請個工人加生活費/開支....我覺得完全無問題因為養父母係每個仔女既responsbility
但係請個工人加生活費and 每日既開支每個月要成 2萬7!!! 真係唔知香港個舅父點計lee 條數出來!!
我就真係有d 唔係好順!! 同唔係好信lor!!! 因為爺爺係未過身之前住老人院都唔洗gum 多錢
請個賓賓要1萬5 ok我信你要俾都無咩問題......減返仲要俾成1萬2做生活費同必需開支
2個老人家洗唔洗1萬2生活費gum 多!!!! 香港以家好多野好似水電煤同埋d 咩雜費個d 對老人家有資助同埋有錢減 la
雖然阿公有病要睇醫生食藥都唔洗洗gum 多錢ar!! 政府唔係有老人睇醫生資助???
我嬤嬤都有長期老人病都要睇醫生食藥都唔洗gum 多la!!
不過令我覺得最過份最離譜既係用成400蚊一日用來買送!!!香港以家d 野就算點貴都唔洗400蚊去買送掛!!! 2個老人家加個賓賓食都食唔到gum 多野la!!
我2舅父仲話要咩所謂未俾佢食豪d lor!!! 2個老人家洗唔洗食得gum 豪ar 唔係應該清清地???
所謂既家庭會議根本就係同你講以家要你俾lee 個價錢你有無問題!! 有問題就以家係度講不過講完都係要俾ga la
kelly 媽當然有問題la!! 但係有問題gum 又點講左出, 你地班做仔既根本唔會正視個問題咩都係你地講晒ga la, 幾多錢都係lee 地講, 我真係好懷疑香港個舅父係唔係間屋供唔點加埋上去
其他2個阿姨就算再唔高興唔鐘意最後未擺kelly 媽上 檯lor 話咩問題都係kelly 媽佢地自己就死死地氣gum 去俾
搞到kelly 媽俾人話有問題根本係你唔想俾又要俾人話買股票都唔志la ...要你俾個少少錢都係度講gum 耐牙痛gum 既聲
大佬以家係講緊2萬7唔係2千7 or 27蚊!!! 唔係囉就有ga!!
問心ar....係香港2萬7都唔係好多個家庭個個月可以find 到la!!
我地係lee 邊揾雖然係俾香港多少少但係都有風險ga個個先都係辛苦錢來ga!! 加上以家經濟gum 樣邊個可以同為保證我個個月可以find 到gum 多錢俾佢!! kelly 爸都未試過一次過俾gum 多錢嬤嬤, 唔好話要每個月
好話唔好聽如果佢地兩老有成90歲gum 多既話我地無通真係每個月2萬7, 2萬7gum 俾ar, 我地自己都會有病既時候, 都仲要好多其他要自己用錢既地方ga
根本就無諗過其他人有無lee 個能力就俾個gum 既數你,
真係當我地個個開金礦, 識得印銀紙ga!!!
我唔係話唔agree 我阿媽羅d 錢去養佢老豆同阿媽但係係一個無原因!!無根據support 既情況下要我地俾gum 多我就係唔多順!!
雖然我都知kelly 媽就算有問題講完出來就算佢幾唔高興, 幾唔開心都好佢都會俾因為個個係佢老豆同阿媽
2011年3月19日 星期六
鬼妹仔
其實俾人叫"鬼妹仔"對我來講我應該好習慣, 聽完之後應該唔會唔開心
但係有時真係會覺得有d 唔知點, 個心真係會覺得
係某程度上我接受我係 因為好多思想同埋對事既睇法我都會好似一個鬼佬but 唔係所有野都係lor
我自己做野既方式都好似
但係我會覺得唔開心既係好多人都覺得係我講英文既時候 唔睇樣真係會以為我係
(不過lee 樣都係我來左英國gum 多年比較自豪既一樣野因為我表妹來左gum 耐講英文仲有d 香港人口音同埋有時我會覺得幾好玩可以玩下人)
就算見到個人可能因為d clothes 同行為既關係就覺得 lee 個女仔係lee 邊大既
d 大人係到chat 講緊你, 你唔出聲
一定唔識講唔識聽中文, 就算識都係一半一半,講都唔係好清楚個隻,
我想既係我識講 識聽 lor!!
唔出聲唔係因為唔識而係個腦係度tanslate 緊
我仲識睇中文lor 雖然唔係好叻!!
所以會令份中文報紙or magzine 來睇真係唔係扮識lor
同埋真係唔洗gum 驚訝gum 望住我ga
2011年3月7日 星期一
被洗腦了
繼SORRY SORRY 之後我又一次被SUPER JUNIOR 的歌洗腦la!!!
SUPER JUNIOR 係我唯一聽既韓國團體!!
今次聽完被洗腦既歌係佢地係舊年年尾出ge
第一首叫做"BONAMANA" 中文叫做"美人啊"
第2首叫做"NO OTHER"
慢歌都仲可以跳舞真係犀利..
仲有一首2年前SJ-M既"SUPER GIRL"
聽完lee幾 首歌之後我個腦只要一得閑就會出現lee 幾首歌既歌詞
訂閱: 文章 (Atom)


text:
2014年6月8日星期日
62 則留言:
後知後覺回覆刪除
香港好多揸車人食完枝煙隨手掉,好PK
煙民可唔可以係室外企定食呢? 我就俾煙頭整親過啦回覆刪除回覆
煙味真係好難聞!回覆刪除回覆
留o係衫o個d 味仲難聞.刪除
今日先同王子講起,法國人食煙好誇張,一支接一支,德國人好少咁,不過就一杯接一杯回覆刪除回覆
Osterreich真後退步左喎!比其他國家超前.回覆刪除
- 回覆
留o係衫o個d 味仲難聞.刪除
原來奧地利禁煙係包尾.... :(回覆刪除
D人彈煙頭果下好難去避.....回覆刪除回覆
我呢邊d人又好少彈煙頭喎. 佢哋直接揼o係地下.刪除
呢度室內唔準食煙回覆刪除回覆
呢度食肆有禁煙區,但係d煙飄過黎囉.刪除
禁煙好,唔想中二,三手煙毒.回覆刪除回覆
照我睇,我呢度而家只剩番一些老煙民,同一些年青新血,因為賣咁鬼真係負擔唔起!回覆刪除回覆
都唔知d年青人乜有咁多去食煙??刪除
咁王子本身吔唔吔煙??回覆刪除
唔食就理得佢丫...回覆
唔食都要理佢, d煙會飄過黎架嘛.刪除
食肆裏食煙實在好難頂,依家已經唔慣回覆刪除
好多人話大陸D人食煙好勁,我覺得歐洲人重勁啦回覆刪除
奧國多人食煙嗎?其實歐洲煙仔真係好貴,咁貴都有咁多人食....拜疆同俄國就唔洗講啦,買蛋仲貴過買煙同酒,真係好似只係窮人才會食煙和飲酒,有錢人食雪茄和飲貴酒回覆刪除
最憎D人係車食煙,彈煙灰.英國算係咁,但變相多左好多人係室外‘打邊爐'.回覆刪除回覆
‘打邊爐'又係另一個問題刪除
Melbourne好似 2016全市禁煙,正!回覆刪除回覆
我度買汽車保險會問你係唔係smoker,如果係,保費會貴啲.回覆刪除
另外又有啲大公司營運嘅apartments開始規定唔準係apartment內食煙,如果你係租客,即係唔準你喺自己屋企食煙囉.
我曾經見過一個鬼妹好犀利,可以同一時間做三樣野:揸車,食煙,化妝!但當時係停喺紅燈前所以佢有隻手滕出嚟化妝.回覆
如果連屋企都禁煙真是天大喜訊 , 因為我樓下唔知邊位一日食幾次煙 , 煙味隨風飄入我屋企 , 真慘 !回覆刪除回覆
我HK屋企都係咁, 樓下唔知邊位煲煙刪除
最好全面禁煙, 我最憎煙味. 根本就對身體有害, 都唔明點解都仲有人食.回覆刪除
我都睇到段新聞,奧地利人好識嘆,煙酒甜品最好賣,呀媽拖住個小孩一路行一路食見過多次回覆刪除回覆
媽拖住個小孩一路行一路食>> 好多時都見添呀.刪除
我初初來都幾surprised咁多人食煙,朋友當中,我同方大少算極異數唔食.所以同親朋友去pub飲嘢,差d要帶氧氣筒,絕對係煙霧離漫.前幾年室內禁煙,我終於有返清新空氣,去餐廳食飯都有返胃口.我都見有幾位大肚朋友,大緊肚時都有食,只係食少好多.我哋呢到放租或揾房租有d都寫明non-smoker㗎.回覆刪除回覆
你度室內已經禁咗煙真係羨慕.刪除


text:
一年之始,又係時候回顧吓舊年作品.
我大概一星期就會同 Hoyin 影一次相,
咁一年就有 52 輯作品啦,
要揀十張其實幾困難,事實上初選我就揀咗 20 張出嚟,
幾經挑選下,揀咗以下十幅
1. 呢張山長水遠去到白腊影,仲問朋友借咗支小結他,點不知對 Hoyin 嚟講仲係太大...
2. 20張相中原來得一張係夜景,咁就揀佢啦
3. 揀相過程中發現原來影 Hoyin 同媽咪合照偏少,而呢張就揀咗寄去蘋果日報,
最後僥倖得獎,攞咗 Duffy 公仔同一 D 獎品,當然要選啦
4. 呢張要算係我的最愛,當初因為歲月神偷而知道有呢處地方,即時興起要影我們都是這樣長大的第二輯打算,第一次嚟時真係好似旅遊大熱點咁,插針都插唔入,即時打道回府一張都冇影.堅持下再去一次完成呢輯作品,所以份外珍惜
5. 隨影之作,不過 Hoyin 配合得幾好,我鍾意
6. Hoyin 難得攞獎,冇辦法,又要揀
7. 呢處地方係我影呢輯相時另類人像照大熱,原來距離我屋企都唔算太遠,
係得意影相地方
8. 遠道由日本返嚟香港度假朋友帶埋囡囡返,一於同佢影番輯相,朋友亦聽咗我老點帶埋浴衣去影,呢個姨姨仲送咗一套浴衣連木屐比 Hoyin,講番呢套禮物,原本諗住同 Hoyin 影番輯主題,點知搵唔到機會,轉眼間天氣轉冷又影唔到,出年都著唔落lu
9. 暑假果陣同 Hoyin 參加咗機場主辦小機場大學問,Hoyin 搖身變成小特警同小機師,難得有咁靚戲服,梗係影番夠本.一向幾喜歡平衡式構圖,呢張有埋光線配合,加倍鍾意
10. 呢張構圖有 D 趣味性,加上有 Micael LAU 作品,選!


text:
月頭同屋企人去左台灣旅行, 但因為帶埋阿女去, 所以都無咩時間行街, 只買左 Sofina Primavista Ange Moisture Keep Base UV NT298, Shiseido 開架專科防曬孖裝 NT382, Sofina 係日本平價版, 同原裝版一樣, 但價錢平成半, 係台灣見到, 當然唔放過啦, 專科防曬孖裝見 NT449 已經好抵, 點知俾錢時睇張單, NT382 咋, 為返一支 HK$5X, 香港賣 $88 一支架
想試呂既產品好耐, 之前係韓國買過粉紅色樽, 但好潤唔啱用, 呢支係 for 油性髮質, 呂 Scalp Deep Cleansing Shampoo, 係卓越見到特價 $69, 有 400g + 180g shampoo, 水貨舖一支 400g shampoo 都唔止咁既價啦
係萬寧見到 Lactacyd 女性潔膚液三支優惠裝, 其實 3支咁多, 真係有排用, 但見到送個泵, 我最唔鍾意佢就係無泵,同埋 3支 $170.90, 平均一支唔洗 $57, 仲有支 60ml 送, 都係好抵
屋企既潤唇膏差唔多用晒, 新開既又好似有少少敏感, 所以都成日留意有咩潤唇膏好, 見呢兩支係 honey, 忍唔住買左, Nuxe Lip Moisturizing Stick $38, Pure Smile Snail Lip Treatment $20
Nuxe 係膏狀, 唔算好潤, 同埋無 honey 味, 我仲覺得臭臭地.... 而 Pure Smile 係 gel 狀, 搽上咀有少少涼涼地, 都幾潤, 但有少少黏咀, 我會夜晚用, 同埋冬天用應該都幾夠潤, 無咩 honey 味, 但個香味都 ok, 唔會好濃
同朋友行 TST LCX, 好多韓牌專櫃, 忍唔住買左呢兩樣
Club Cilo Peripera Heart Tok Blusher $110 / 10g, 俾個俾個心心外表吸引左, 但質量都唔差, 唔閃, 顏色自然, 而且好顯色, 點 2下就得, 咁大盒有排用, 另外想買埋個粉橙色, 搵日行開去睇下先
VDL Tint Bar Triple Shot $128, 想買好耐, 3色好特別, 打橫用, 好易就做到咬唇妝, 打直三色混合用, 效果都好自然好靚, 不過佢個 counter 燈光有 d 暗, 試色睇唔清, 好彩無買錯, haha
Tangle Teezer 梳 $165, 百幾蚊買把梳真係有 d 貴, 但見都幾多人讚, 咁啱屋企把梳又爛左, 就試下啦, 好用既話, 百幾都值得投資既, 我係旺角格仔舖買, 都擔心會唔會係假貨, 但用落應該都係真野黎既...
初初用覺得梳到頭皮有 d 痛, 但用多幾次, 用黎按摩頭皮好舒服, 佢賣點係唔會令頭髮打 kick, 其實我頭髮都好少打 kick, 但用左佢頭頂 d 毛毛係無咁飛散, 同埋甩少左好多頭髮, 用多一排再分享
上網又訂左呢 2樣野
Paw Paw Rosehip & Manuka Lip Balm $60, 無錯, 又係潤唇膏, 見到又忍唔住買左, 未開, 遲 d 同先分享
多功能旅行內衣收納袋 $49, 去旅行時發覺內衣都唔知點放, 用袋入又唔整齊, 乾淨污糟又易整亂, 見到呢個收納袋好方便, 可以整齊放好佢地, 就算唔放內衣, 放護膚品都好好, 容量夠大, 用黎袋阿女 d 尿片同雜物一樣 ok, 媽咪見到都叫我幫佢訂多個啦


text:
見星期六無咩做,就去左屋企附近既遊樂場同佢兩個玩玩,因為係outdoor, 所以都係開得summer呢段日子,而我地當然趁天氣好時就玩盡去啦,不過呢排天氣都係一般,未至於可以去沙灘玩,但都可以著下短袖既,有時早上夜晚都要著件薄褸,唉,真係悶呀! 呢邊既夏天,其實真係短之有短,暖既日子可能都係得7,8月,所以要趁住呢兩個月同呢兩隻嘩鬼玩盡呀! 講番正題,呢個park吾係好大,但對於hannah 同 emma來講就已經好開心呀,好彩吾駛比入場費,如果吾係我就吾會去lu, 不過當然,每一個game都要比錢啦,一個game大約$3.25, 我吾知算吾算貴呀,但總好過佢入場費後佢地吾玩卦. 其實開頭我都驚hannah吾玩,因為細膽既佢連行條橋都驚,不過我發覺呢幾個月佢真係大個左好多,好似識少少野咁,除左佢會做調解員外,而家去廁所佢都會自己去,有時食食下野,佢自己會走去廁所痾peepee, 吾會叫我地幫手,有時仲叫我地出去,雖然wipe patpat好似仲未好叻,但已經係一個好大既進步呀,有時夜晚佢痾夜尿,你會聽到沖廁聲以為咩事,原來係佢,哈哈,好搞笑呀! 跟住而家有時妹妹曳,我就叫佢你要教妹妹乖乖呀,佢就話hannah乖乖,妹妹no good, 總之真係多左好多笑料啦,當然,有D野會更加執著,好似著衫咁依然煩,但起碼某幾件衫佢實會著既(咁我應該買到好似uniform咁,日日著!哈哈!) 哎呀,又離左題,其實我想講佢大個左好多,夠膽自己上去d rides度玩呀,佢個樣仲要陰陰咀笑,真係好好好得意呀!
Monday, June 8, 2015
遊樂場
見星期六無咩做,就去左屋企附近既遊樂場同佢兩個玩玩,因為係outdoor, 所以都係開得summer呢段日子,而我地當然趁天氣好時就玩盡去啦,不過呢排天氣都係一般,未至於可以去沙灘玩,但都可以著下短袖既,有時早上夜晚都要著件薄褸,唉,真係悶呀! 呢邊既夏天,其實真係短之有短,暖既日子可能都係得7,8月,所以要趁住呢兩個月同呢兩隻嘩鬼玩盡呀! 講番正題,呢個park吾係好大,但對於hannah 同 emma來講就已經好開心呀,好彩吾駛比入場費,如果吾係我就吾會去lu, 不過當然,每一個game都要比錢啦,一個game大約$3.25, 我吾知算吾算貴呀,但總好過佢入場費後佢地吾玩卦. 其實開頭我都驚hannah吾玩,因為細膽既佢連行條橋都驚,不過我發覺呢幾個月佢真係大個左好多,好似識少少野咁,除左佢會做調解員外,而家去廁所佢都會自己去,有時食食下野,佢自己會走去廁所痾peepee, 吾會叫我地幫手,有時仲叫我地出去,雖然wipe patpat好似仲未好叻,但已經係一個好大既進步呀,有時夜晚佢痾夜尿,你會聽到沖廁聲以為咩事,原來係佢,哈哈,好搞笑呀! 跟住而家有時妹妹曳,我就叫佢你要教妹妹乖乖呀,佢就話hannah乖乖,妹妹no good, 總之真係多左好多笑料啦,當然,有D野會更加執著,好似著衫咁依然煩,但起碼某幾件衫佢實會著既(咁我應該買到好似uniform咁,日日著!哈哈!) 哎呀,又離左題,其實我想講佢大個左好多,夠膽自己上去d rides度玩呀,佢個樣仲要陰陰咀笑,真係好好好得意呀!
8 comments:
個遊樂場嘅玩意令我諗起荔園呀,真係個個小朋友都梗有張坐船仔嘅相架喎!;)ReplyDelete
妹妹笑得咁開心,真係一D都唔似唔夠瞓喎!點都好,最緊要兩位小姐健康成長!Replies
係呀,我諗我細個都有D咁既相,嘻嘻嘻Delete
你地果邊就好啦,唔太熱,香港日日都勁熱呀,唉.....有排熱,諗起都驚.....:(ReplyDelete
Emma又唔同左樣啦,越大越靚,同家姐越黎越似樣ReplyDelete
妳個邊仲未算好熱呀?香港日日都三十度,超熱丫
雖然要畀錢但好似好好玩咁喎ReplyDelete
個遊樂場都幾好丫, Emma仲細o岩玩的唔多, 主要Hannah玩唔會太貴, 但兩姊妹都有得散心開心, 抵呀!ReplyDelete
Hannah有進步好叻, 不過佢張醜態#1真係好搞笑~~~
個場好正喎~ HANNAH大個女左好多呀~!!!ReplyDelete
細個知道有得去遊樂場玩真係零舍開心架!YEAH ~ReplyDelete


text:
2015年7月22日 星期三
大家樂 @ 九龍灣 ( 22-JUL-2015 ) ( 禁 )
( 22-JUL-2015 WED )
自從媽咪入院之後 我都唔係瞓得咁好 半夜好多時都會醒 越諗又越激氣 所以醒咗又唔可以即刻瞓得番 慘 ~
里奧大人今朝上大陸 鬧鐘響咗之後我就再瞓 7 點唔夠有人打黎搵里奧大人 仲以為係工廠 d 同事 原來係佢姐夫打黎搵里奧大人 可能打黎報平安啦 不過我又未瞓醒 係咁問佢邊位 哈哈 之後我話佢上咗大陸 佢姐夫都唔好意思即收線 可能里奧大人飛線有問題 因為我幾次打比佢 佢又係話我無打比佢呢 ~
今朝居然 7 點 50 分出得門口 咁好啦 去食飛碟 但依家無咁好食 lu ~
好攰呀 喉嚨又痛 一咳就想死 但又費事唔番工啦 唔想比人話 ~
食喉糖飲 Hot Lemon 係指定動作 不過仍然唔係咁好 哈 ~
Lunch 食 K + 乳酪 其實本來可以唔食 最衰冰姑啦 無啦啦講打邊爐 又辣椒豉油又手撕雞 樣樣都咁惹味 真係搞到我好肚餓呢 所以要食嘢囉 ~
好在西瓜今日唔喺度 但其實今日都係忙下停下 只不過手腳就慢好多啦 精神唔集中 驚錯嘛 ~
今晚唔探媽咪喇 咁放工打比佢 又話要聞氣 不過佢講嘢唔清唔楚 所以都唔問佢咁多喇 一陣先再問家姐 ~
里奧大人 5 點半已經喺落馬洲落大巴番香港 所以我都喺商場行下 等埋佢一齊食飯 lu ~
諗住去麻酸樂 不過 6 點半先開始晚餐 坐唔到咁耐囉 里奧大人又唔鍾意柏檔海南雞 我又唔食得紅肉 所以我話去大家樂 因為勁想食海南雞飯嘅酸蘿蔔 ~
感恩里奧大人 6 點 15 分到九龍灣 因為我勁餓呀 想快 d 食飯呢 ~
好耐無食過咁多飯 真係飽到頂住頂住 所以我番屋企要熨衫當做運動呀 ~
沖埋涼就休息 10 點就一齊瞓喇 ~
2 則留言:


text:
家鄉炒麵線 - 我問呀姐麵線係咩 佢話似米粉 同埋話好多人食喎 @.@ 一上碟 里奧大人已經呱呱嘈 碟嘢好似打風咁呀 同埋全碟嘢係無味 好在有碟豆板醬咋
餸一堆 麵線一堆
滷水鵝片 ( 例 ) - 上次食已經覺得麻麻 咁再比多次機會佢啦 不過都係唔好食囉 umm 呢間應該唔會再食架喇
( 16-MAR-2013 SAT )
今朝同 8 卦食早餐 同佢食早餐有個好處 係好小會遲到番菇場呢 ~
條腸仔好靚呀
靜靜靜 靜到呢 好在番半日 d 時間好快過 ~
放工即走喇 約咗里奧大人喺九龍城等 我由菇場行去九龍城 慢慢行去 差唔多 20 分鐘就到 諗住去泰北美食 居然未開 丫 超勁想食炸蝦餅嘛 ~
里奧大人話唔可以試另一間咪仲好 咁又係嘅 喺福佬村道 join 埋里奧大人 好感恩呀 同里奧大人去食串燒 因為呢間係我想帶里奧大人食好耐呢 ~
味道都 ok 啦 但服務就差 d 隔離位嘅女人 order 完 等咗 5 分鐘都走咗 lu 里奧大人話佢走都好正常 d 人愛理不理唔想做咁 真係好唔明白 點解 d 服務態度可以咁差 咁樣真係影衰香港囉 ~
酸辣湯牛河 - 冬蔭功係蝦 所以無蝦叫酸辣湯 終於記得 個湯底都 ok 架
串燒 - 蝦餅 / 泰國腸 / 雞翼 - 新鮮熱辣最好味啦 我食完泰國腸 之後里奧大人食啦 食剩一半無食 我話係咪唔慣 d 味道 佢話係酸喎 我食果條無酸嘛 咁我試啦 真係酸 佢係咪咁好彩呀 哈哈
串燒 - 牛肉 / 雞肉 / 豬肉
辣汁 / 沙爹汁 - 我係汁狂 真係可以食一啖點一啖汁 不過呢 2 碟汁就真係好唔掂 辣汁好鹹 沙爹汁無味 係咪特登咁樣先 balance 呢 ?!
食完就去九龍城浸信會聽 " 情緒處理公開講座 " 3 點開始 我地 2 點 45 分到 估唔到要排隊等 幾驚無位呀 感恩好快入到去呢 ~
3 點開始 3 點半就聽完 因為我地無聽公開答問呀 聽完就去旺角 一出到去就有 2A 行完波鞋街 再去旅行社睇資料 原來已經 6 點幾 ~
去完 Come Buy 買嘢飲就去標記打冷喇 坐入面 不過我覺得有陣 up 味 但無計啦 又唔想坐出面大門口位置 ~
食到超級飽 再周圍行 去樓上舖買埋瑜珈毯就走喇 樓上舖同街舖相差 $40 呀 ~
諗住坐 2A 番屋企 但里奧大人話唔企喎 見到巴士無咩位 話坐 van 仔番屋企喎 ~


text:
( 12-mar-2012 mon )
星期一喇 天氣好在無咁潮濕 不過仲係凍呢 ~
早餐食餐蛋漢堡包 + 拉茶 下次叫佢地烘燶小小個包先 脆脆地好味 d ~
菇場呀 靜到呢 做咗咁耐都好唔慣咁靜囉 ~
晏晝又食 special k 但今次飲藍莓乳酪 都 ok 夾 同埋覺得乳酪有益過朱古力奶咁 仲無咁肥添呢 ~
放工去街市買餸 落雨濕濕行街市真係最憎 不過我想買冬瓜 覺得街市平 d 唔係唔去街市呀 ~
番到屋企即煲冬瓜袪濕水 袪濕料喺藥房執 $15/包 媽咪話佢買 $5 咋 但我唔信囉 依家邊度仲有 $5 料買喎 ~
煲緊冬瓜水同時就浸菜同梅菜 再開機洗衫 之後就可以抖陣喇 今晚無煮飯呀 就咁食餸 + 蕃薯糖水 如果食飯就肯定食唔落蕃薯糖水呢 ~
是日懶餐 - 梅菜蒸鯇魚 + 金銀蛋菠菜 + 勁薑蕃薯糖水
梅菜蒸鯇魚 - 又係特登蒸魚比里奧大人食架 ~
金銀蛋菠菜 - 估唔到街市唔係好多檔有菠菜賣 但我之前買咗 2 隻皮蛋同 2 隻鹹蛋 所以點都要整囉 驚壞嘛 不過最後都係壞咗每樣一隻 ~
勁薑蕃薯糖水 - 上星期買架 不過無時間煮 襯今晚有 mood 煮就煮埋佢啦 但煮咗 4 個 仲有 4 個 我今次用 2 粒黑糖薑茶再加半舊薑 里奧大人話好辣 但我又真係一 d 都唔覺辣喎 佢都唔知係咪心理作用 下次明明勁薑都話無用薑 睇佢會唔會話辣先 ~


text:
我起身見隻腳行得就如常去湊阿B,不過,隻痛腳就比阿B踩左一腳,又比阿B舊玩具〝click〞左一野.
今朝個心〝十五十六〞諗緊去唔去睇跌打好呢?阿媽休息明天要返工,星期六,日跌打師傅休息,如果再拖就冇人陪我去或冇得睇,加上一陣同阿B睇醫生都係要出街,經我細心考慮,分析後得出結果決定去睇.
我等阿B訓左,之後就去洗白白就同阿媽出發,係我地出門口時阿B就醒,我〝拿拿淋〞去開奶,中場休息阿婆就帶阿B去騎樓睇車,我地趁機〝靜雞雞〞閃人.
眼見等候的人不多,但等左半個鐘都未得,阿媽電話響阿婆來電阿B扭計,原本到個婆婆睇,佢聽到阿B扭計就讓我地先,我推卻左幾次,個婆婆話細路扭計好慘,因此接受左佢既好意.
阿媽攪掂到我,每次師傅都會問阿B係邊,今次都唔例外,師傅仲講笑添!
師傅:阿B呢?
我:佢唔舒服係屋企,一陣要同佢睇醫生.
師傅:嘩!你唔止半個阿媽囉!直情成個阿媽囉!醫生都同佢睇.
我:哦!唔係,佢阿媽今日公司食團年飯,平時係佢阿媽同佢睇架.
我向師傅講我尋日整親隻腳,整完肩頸到下半身要訓係到,我好驚~怕痛,未整我就嗌定先,咁又唔係大嗌咁肉酸,好似喊咁聲囉!師傅話歪左,我話腳眼和膝蓋都好似有D野,係丫歪左,而家應該好D,明天我要等阿媽放工後再陪我來覆診.
之後又急急腳回去接阿B去睇醫生,我地等左個半鐘,係等見醫生期間不停係診所外行又要抱住阿B,如果放阿B落地我又追唔到佢,阿媽間中都有抱,後來真係頂唔住就放佢落地,落地一陣阿媽又怕佢撞到,所以用孭帶孭起佢.頭先唔知係咪行得多隻腳開始痛,唔知明天隻腳會唔會腫呢?
睇完醫生,阿媽買左條褲比阿B唔〝arm〞要去換,臨走經過有手套仔賣,所以我買左對比同屋住個細女,一年多前我已買左一對比個大女,我唔會偏心一人一對.我買既時候阿B扭計唔肯跟阿嫲,我都冇睇清楚係影相時才發現對手套可以2用架.


text:
個案:
Ms. Devil 40歲,月入$35000,私己$2.0mil,小朋友開始讀小學
Devil’s Husband 38歲,月入$35000,私己$0.5mil,每月要將洗淨既錢「上繳」.
兩人父母雙存,家中有一菲傭.
Ms. Devil為人極之口密.但絕不表唔同人講野.相反,佢將人生教練Santino教既技巧成功咁運用到買樓講價上面.
佢睇中大圍名城有極多又可租又可賣既吉盤,所以選擇呢個屋苑.買樓最忌樓上漏水同「騎呢」鄰居,名城炒盤多,單位有一半都係「擺」係度,所以「騎呢」人少出現.「騎呢」係咩? 垃圾四圍放整污濁個走廊,偷偷地養狗比佢隨地尿尿攪到成條走廊「一浸味」是也.其實筆者是喜愛寵物的,咁講只係想你留意睇樓時要注意間樓之餘,走廊都要留意.名城屬和黃新盤,對於抗「漏」力只有望維持十年.
緊記Santino教誨
係遊左成個月花園之後,佢睇中一個係第一個禮拜其實已經行過既「鎖匙盤」.即係入面無人住交低左鎖匙比地產可以隨時上去睇既.係睇樓既過程,佢緊記Santino教誨,只係搵兩公婆其中一個同地產講野.因為兩個人睇一間新到既單位定有唔同諗法,係一路同agent行住睇樓而又無夾定之下,如果大家猛咁同agent講野你地好容易漏左口風比人知你地鐘意邊個單位多D.當agent 鎖定你鐘意左邊個單位之後,佢就算有筍野都唔會再介紹比你.反而佢會力谷你要左鐘意個單位就算.如果你保持唔到45度既眼神望向agent而正面咁望住佢傾個單位,你身體語言表示左對單位既濃烈興趣,agent一定會將業主個價講大25%開價比你(平常係開大10-15%).其實咁做都好正常,人地只不過想快D做成生意,換轉你係賣衫sales你都會咁做.
筍野真係一瞬即逝
咁既然有樓睇中,點解仲要行咁浪費時間呢? 咁要睇下你既時間值幾錢.你行屋苑係因為要鎖定買邊幾種呎數既單位(通常最尾鎖定一或兩種就可以),同埋用頭兩個禮拜話比agent知你唔係LuLu,唔係筍既唔好介紹比我.到你睇到個屋苑熟哂,即係我講個座數同單位號碼你要知大廳同主人房係望住東南西北咩方向加埋做緊咩市價,咁樣agent一有新盤返即刻用電話講個座數高中低層同單位號碼及價錢比你,你就知呢個盤筍唔筍,係筍既即刻去睇樓check番有冇古怪然後落票買.真係筍既野係一瞬即逝,你要做好準備好似釣魚咁先會買到筍貨.如果你擁有既錢令你覺得樓價5-10%唔算係咩野,請你忘記睇左以上一段.
請簽睇樓紙
究竟入到間屋睇樓要睇乜? 都係個句,請支持(like)諗樣網,我地會係以後章節詳談.另外一招Ms. Devil聽朋友介紹既招數係唔好簽睇樓紙,又或者如果你諗買樓係買比自己名既,就搵你老公簽,好可以令你係買樓最後階段搵返收最平傭金既agent買(公價係1%,新樓免傭金).筆者未詳細研究過呢個方法可唔可行.不過同筆者partner得既agent我都會比返合理回報佢,如果唔得既agent見完一次就冇第二次,為左令社會更和諧,請reward有付出努力的人(agent).
講返睇中既名城1030呎18樓SB單位.首先,點解叫SB單位?因為而家新既和黃樓一梯其實成20伙,為左唔好比人公屋既感覺(1801, 1802, 1803….1820室),佢地將一層樓分左南層同北層(S或N),再加上你用開既(ABCDEFG),咁就可以心理上高貴D.Agent話業主叫緊795萬,或者租$17000蚊一個月,業主係大陸人,睇中既佢可以送訂送到上天津.如果agent係新認識既,其實第一次還價唔使太認真,你將佢個價less 20%比返佢就可以.注意你每次講價都唔好做最尾打比agent等佢覆o個個,同埋答佢既字數一定要少過佢,比一個漠不關心,買到就買既樣子,切忌帶小朋友去睇樓壞你大事同埋要同老公(or老婆)槍口一致.
Ms.Devil覆左less20%既價比agent之後,agent比左一副不屑既樣子比佢睇.Ms.Devil叫佢話左比業主先啦,話比佢聽你淨係想傾呢一間.放低幾個字之後果然係下晝agent就打番黎話740萬都可以傾,減到$7.40mil已經係$7200蚊一呎,仲平過而家D全新盤.由於傾談仲係表面,Ms.Devil只係好求其咁話佢用間銀行估唔到7.40mil,叫佢再減減.
兩日之後agent再打比Ms.Devil,話業主大把錢唔等賣.佢fax左4間銀行既網上估價,話平均都到7.30mil,Ms.Devil即刻delete左部fax機既memory咪等佢print出黎變廢紙.皆因agent咁主動fax得比你都係到價,唔到價既佢又會自圓其說咁話升得快到銀行估價都追唔到好抵買.Agen話佢幫業主講埋最后呢口價7.28mil.Ms.Devil就搵佢老公過橋,話佢老公睇過其他成交記錄,同樣層數715萬就有交易,最新一單係2月16號成交上到填土廳.佢覺得好鐘意但係價錢唔到老公唔比買.係呢次講價Ms.Devil比左較實質既理據比Ms.Devil,因為談判係有進程圖既,今次議價已進入較實質階段需要比一些實質既數據同人傾談,話比談判對手聽你係有搵過資料,擺出真係聽過佢講既姿態同埋尊重佢,另外要放風比agent聽你係真係鐘意既,鼓勵佢同你再做野.Agent一聽之下,叫Ms.Devil到佢間鋪頭再傾.
Ms.Devil心目中既價錢係少過700萬,因為少過7.0mil可以問銀行借到7成上會.到左鋪頭,agent當住Ms.Devil同佢老公面前打比大陸既業主,即時上哂身咁變左另外一個人,佢喊住咁話Ms.Devil有成三個小朋友負擔好大! Ms.Devil雖然即時比人講到多左兩個仔,不過經驗豐富既佢只係冷笑一聲,究竟agent攬邊科? Ms.Devil又點樣可以「昆」到人係買樓前仲要免費比去試住一排咁爽呢!? 係下一篇會記載成個個案及終結.欲後後事如何,請like諗樣網收看下回分解.


text:
今日包車出去,之前我地都知道前一日影完相會好攰,所以本身唔想咁早出發,但幫我地租車既
Peter講左我句口頭蟬「早起的鳥兒有蟲吃」,加上佢話而家冬天好早日落,天黑去好多地方都唔好睇,我又覺得有道理,於是我地約左8:30am出發!我
地8點鐘左右落去酒店餐廳食早餐,食完就即刻出發展開我地一日跑online既行程.我地向來地旅行都好貪心,好多地方都想去,所以我地一日既行程去左人
地兩日先去得晒既行程!我地想去既地方有埔里既紙教堂,日月潭,九族文化村,車埕,集集車站!之前我地都有Peter講過,所以司機大概都知我地想去邊.
我地個司機叫賴生,感覺上佢係一個好老實既男人.
上左車之後我地就再同賴生講我地想去呢幾個地方,叫佢幫我地規劃一下行程.佢同peter都話好少人一日會跑咁多行程...
但加緊腳步都可以的!佢建議我地先去埔里既紙教堂再去九族文化村會比較順路一d,我地就按佢既建議先去紙教堂!我地又行番尋日行過既路線出發,因為同清境
一樣都係位於南投縣.我地其實都好唔夠瞓,但上到車都唔係好瞓得著.唔知我先入為主定咩,我地都覺得賴生開車無尋日REX開得咁快,但其實佢既技術都係唔
錯既!我地一邊坐車佢一邊同我地講一陣我地喺九族文化村點樣集合,因為佢話車可以開入d接我地,但嗰個位唔可以停車.因為我地無買到當地既電話咭,所以佢
叫我地打一下佢個電話,佢唔會接,佢見到電話響就會駛入去.於是我地就試用個電話打俾佢,但因為我地唔知個電話要加咩字頭先打到,佢一路揸車一路就禁個電
話,但又唔能夠有效地multi tasking,整整下佢成部電話俾左我地自己禁(估唔到既係佢用緊Samsung S3囉)但我地都係打唔到,最後佢竟然將架車停埋一邊整...最後唔知加左一串既數字喺前面先打到...之後我地就繼續出發去埔里,坐左差不多一個多鐘頭先到!因為前晚Rex揸車上清境都係一個半鐘...所以好難唔令我地覺得佢揸得慢...
其實我地真係好攰,尋日影相既時候可能我地唔覺意做左d高難度既拉筋動作,我同積不約而同地左腳大脾條筋勁痛!再加上呢日真係熱到爆炸,我著左一件都唔算薄既長袖衫真係就黎著火!所以我地去到紙教堂嗰時真係無咩心機...
呢張喺我地呢日影既第一張相,個樣真係勁不情願...
之後我地喺不同既位置用腳架影左d相...
我其實本身都對紙教堂呢個地方無咩興趣,只係積話想去,我見反正都包左車,所以都唔爭在去埋.我承認我喺呢個地方表現得好唔雀躍...但講真呢個地方真係一般...所以我抱住到此一遊既
心態影左幾張相就走人.走既時候我地入左去佢既手信店買左兩盒梅粉,因為佢個入場券可以當現金用,所以就唔好晒買d野先走喇!之後我地出番去搵我地架車,
但話說頭先入場既時候賴生兜左架車入去入面,聲稱會近d,點知嗰個跟本就唔係入口....我地結果自行行番去入口,其實就係佢停車等候既不遠處...所以
我地走既時候無打電話俾佢叫佢兜番去頭先落車既地方,我地就自己行番去佢停車既地方(因為真係近好多...)我地行到過去佢仲問我地做咩叫佢兜過去接我地...呀呀呀(烏鴉叫)
上
番車之後,我地就出發去九族文化村.我地坐車入去,買票就直接打開車窗買.我地買嗰張應該係全票,其實買嗰時都無人問過我地想買咩票.因為話説之前我地同
Peter提起過我地想去九族文化村加日月潭,佢提議我地去九族玩完再坐纜車去日月潭,之後再搭纜車番轉頭,車可以喺九族等!我之前上網搵到資料都係咁
講,所以我都覺得呢個方法行得通!但今朝賴生就同我地講唔好坐纜車,因為要另外再俾錢唔抵坐!我地就諗如果要再俾錢就梗係唔抵啦!於是我地都打算去完九族
文化村就上番車去日月潭...但當我地入左場之後我再拎張飛出黎睇,發現張飛本身根本就包左坐纜車!如果包左就梗係坐啦!昂坪360既飛都唔平架ma!但又要諗點樣通知司機,我地於是決定玩完先算!我地入左去佢個水連沙公園影相!我地又再次極速影相!
圍住個公園影左一圈之後我地就進入佢園内範圍.
之前我地都睇過法蝶喺九族影櫻花既作品,見過條樹蔭路有好茂盛既櫻花,於是我地就去搜尋嗰個地方!終於俾我地搵到,因為其實你只要行入少少就會發現佢成個
公園都係嗰隻樹蔭路,但我地見到既係一地既櫻花,法蝶既人真係講得啱!櫻花真的掉光了!
PS自製櫻花樹下感覺……
影完之後我地就收埋個腳架準備入去玩下喇!我地玩左幾個呃錢既攤位遊戲!
之後我地再行入d睇下有咩玩,因為時間關係,所以我地打算只揀一個機動玩戲玩(另一個原因係我地年紀大左,好多野都唔夠膽玩)之後我地見到有個加強版既海洋公園滑浪飛船,見到d人成身濕晒,我地梗係唔制啦!我絕對唔想成身痴立立咁去日月潭囉!行過少少見到有個類似跳樓機既物體,呢樣野細個玩都幾乎唔掂,而家就梗係no way!
我地再行過少少見到有一個擬似過山車既物體,見佢唔多人排隊,於是就排隊玩呢個喇!點知排排下,發現原來都係會濕身的……但係都排到就唯有照玩!
呢個輕微加強版既滑浪飛船比起海洋公園既認真少少,沖落去嗰下又係例牌會影一張相呃你錢!積向來最鍾意買呢d……但明明張相真係影得好樣衰……玩完之後我地就問入面d職員確定我地張飛係咪包左纜車,確定之後我地就打算send短訊通知司機我地兩三個鐘後會玩完日月潭折返!(因為我地之前夾好我地打俾佢係唔會聽的,所以唯有send sms俾佢)點知我地send完之後佢就即刻打番黎……咁唯有要照聽……積話費事晒電話分鐘,所以叫我聽,因為顯然我既國語係比佢好 !之後司機話我地坐左纜車過去日月潭之後係要再駁車先去到日月潭要遊覽既地方,我地自己係去唔到!佢話佢而家開車去纜車嗰邊接我地!我地其 實都唔肯定個實際狀況,咁既然佢咁講我地就相信佢啦,反正都包左車!咁我地就照坐纜車喇!
搭纜車去日月潭要中途轉一次纜車,過程都唔駛等好耐!佢一架纜車坐到好多個人,所以我地兩程都要同其他人share坐!坐第二程差唔多埋站既時候,我遠處就
望到擬似我地架包車,因為黃色車都好易認!我估計司機已經喺出口等我地,不出所料,我地出左站真係見到佢!我地本身諗住喺個站隔離食午餐,但賴生話呢度都
係食d便餐,無咩好食,話車我地去日月潭附近食.咁我地就上左車,上左車之後佢不斷講日月潭有幾遠,我地落左纜車要自己坐車去係無可能……雖然望過去真係
好遠,亦如佢所講,嗰度係無的士可以截,但我總唔相信自己搭車係去唔到!因為我地本身的確係諗住坐公車去……上網搵過資料係可行的!於是我再追問落去,原
來係可以坐船過去架!!坐船遊日月潭應該別有一番風味!不過既然包左車就唔晒錢啦!之後我地閒談得知,呢日 (2月28日)
原來係台灣既公眾假期,所以周圍都好多人!我仲同積講,如果我喺台灣,我每年生日都會係放假~~
之後賴生就車左我地去一間食小炒既地方,個老闆本身介紹我地食總統魚,話係日月潭最出名,但都唔平,我地最終食左個三餸一湯既套餐.係d農村小炒,我地食左個叫龍鬚菜,之前都未食過.d小炒都幾有鑊氣,不過個湯就真係唔掂......超油!結果我地無飲到......
食完之後我地就去日月潭喇!入去既時候好多旅遊車,仲有好多國內遊客.......都塞左一陣車先入到去!我地之前一直都先入為主覺得日月潭無咩野好睇,但事實上都真係!好彩我地堅拒去日月潭影婚紗相!(英明)
佢本身仲有個叫涵碧樓既地方,但我地行左幾轉都搵唔到條路,我地再一致認為應該都係冇咩特別,所以行過去都費事!但另外想講既係真係超多國內同胞,我地遠處
見到有一班旅行團喺度影相,令我不禁諗起「老表,你好野!」團友影相嗰幕!之後我就喺隔離講「茄子」,點知,佢地真係即刻一齊講「茄子」,真係笑爆我! 因為積無睇,佢仲不思費解問我點解會知!哈哈!睇電視劇真係識好多野架!
好快我地就行完一圈上車喇!結論係日月潭真係無咩野好睇,我真心覺得赤柱仲好過佢囉...可能賴生都無諗過我地會咁快行完,所以我地行番去架車嗰時佢都行開左,我地等左10分鐘左右,於是打俾佢,響左一下手機就收線,佢即刻極速奔跑番黎,搞到我地都唔係幾好意思.上番車之後我地就出發去車埕老街,但途經一個地方,賴生話係一個新既旅遊中心,都有d人會去影婚紗相,反正順路,佢又誠意拳拳,我地盛情難卻,所以都象徵式入去打左個圈,影左張相.
(待續...)


text:
所謂貴人出門招風雨,有時c9都會懷疑自己係貴人…..哈哈!因為今晚呢個飯局係成半個月前約好嘅,點知到出咗門口上咗巴士入緊西沙睇住個天係咁變,越嚟越黑,心諗唔係化…..好日都唔入下西貢,一入就瀨嘢!?果然落車即刻出事,橫風橫雨,有遮都無用,同LLB變咗兩隻落湯雞!不過本著「c9精神」嘅信念,無論如何都要入去Noble Living一轉先肯再去食飯…..
c9狠狽地去到舖頭門口,見到老板仔都好狠狽地將門口d嘢搬入舖頭,不過c9都照衝入去左睇右揀,後嚟老板就問我係咪朋友介紹,仲每樣嘢都話有得平,so nice! 最後敗咗d一膠過嘅刮刮…..
本來大家高高興興食到差不多完場,點知隻LLB唔知係咪飲大咗突然爆響口話第日係c9生日,攪到班酒友們即時度一度有咩好下場,真係比佢地激c!不過c9勁開心,佢地買咗個cake拉大隊去咗間Pub同c9切,仲盡興到每人一round shooters…..之前餐飯已經飲咗8支架喇,而c9就咁就比3杯shooters攪掂咗,wing到瞓覺!至於隻LLB晨早已經斷埋片,返到屋企仲勁唱「感激我預見」,第日又問番我係咪佢自己走去沖涼添!
真係要謝過呢一班「支幾朋友」,除咗幫c9慶生之外,酒聚時候大家都可以忘卻煩憂,盡情盡興!c9仲諗住要每月一聚嚟keep住呢份情誼架!


text:
2016年6月28日 星期二
新鮮新鮮同好新鮮!
今次同「燒肉鐵腳」一齊試新野!去到銅鑼灣嘅尚鮮日式燒肉漁市場~
室內環境唔錯,樓底高.以平板電腦點菜,有圖有字,又快捷方便!
但真心嘅,唔好一次過點哂,上菜速度極.快!我地一次過叫,擺滿哂成枱又食唔切XDDD
反正2小時任燒任飲,紙包飲品及罐裝汽水都係自助,大家記住慢慢來!
點菜前已經送上什錦刺身船及燒肉拼盤,可以食住點菜.什錦刺身船的刺身夠鮮甜,我地都ENCORE咗幾次~燒肉拼盤中我最鍾意食有一口牛柳粒,豬頸肉,肩胛梅花等等,之後都KEEP住點~
更貼心嘅有玫瑰海鹽同即磨黑椒作調味料,就算係非放題餐廳都好少供應.燒肉後加少少鹽同黑椒,係最好食嘅!
燒肉類好多選擇,每樣的份量都不會過多,可以每款點一件慢慢試最適合我呢D三心兩意既人!但無論點邊款肉都好,都係新鮮,肉嫩,全部都係「小鮮肉」!!
另外最感動嘅係佢嘅海鮮好新鮮!
任點任食嘅都唔少~
帶子勁大隻又JUICY,鮮嫩多汁!!
虎蝦就啖啖肉好彈牙~
酒煮鮑魚,酒煮蜆都有,貼心嘅成個鍚盤上,份量夠6人食,由佢放左中間慢慢燒.
見佢D刺身,海鮮都咁新鮮,我地試下加錢叫其他海鮮.梗係唔少得生蠔啦!
燒生蠔好少大大隻的,呢度嘅生蠔反而大隻又飽滿,有一刻我好認真咁問,係咪可以生食!XDDD $88/12隻又唔貴!
仲加錢叫埋蒜香牛油龍蝦尾!
都算大隻,啖啖肉,又忍唔住再講真係好新鮮~~一個人食一件已經好滿足!食前加少少鹽同黑椒仲正!
另外仲有唔少美食,個人喜歡天婦羅,醉雞翼(熟)
這個雪山恐龍蛋(花生味)係我嘅個人推介,即係湯丸,慢火慢燒,極美味,真係要試!
食到肚滿腸肥時,更送上Movenpick~~嘩,肥死人呀,正呀!
成晚我地食得好開心,野食又好高質素,每人幾百蚊落樓,值得推介!
訂閱: 張貼留言 (Atom)


text:
對上一次既post 又係三個月前
始終無寫blog既習慣 都係間唔中心心血來潮先會留低幾句
先講下一三年十二月做左啲咩啦
自從做完果個聖誕app之後
接手一個係一生人入面算大既project
由本來version 1既newspaper app
- update 成個app既UI (flat UI style) (由客提供UI design)
- 加新function 包括 加多啲唔同類型既news /QR Code
- 睇新聞可以左右swipe 睇 前一條同後一條article
- 加DFP 廣告 Banners
睇落去好少野 而跟我project既senior 都預左聖誕節之前可以完成
點知
到左一月三號都完成唔到 仲有好多bug
一方面係自己控制時間唔好 無比自己限期同目標去做 令到自己做既時候做得慢 又無productivitiy
另一方面 一開始接手既時候 無睇成個app既結構 一味拆開黎做 以為就咁砌落去就無事 無放時間落去睇人地啲code 點走 亂撞撞到好多bug
第三 成個app本來就好多問題
例如alloc 左個timer 用完就invalidate 同nil 但係無release
API Caller又要用block 寫 但係用得唔好就會有Retain cycle 問題 (如果出面pointer 無做處理 block 入面會strong ref 出面obj 咁點都斷唔到個strong ref)
砌UI 又亂咁黎⋯見到有HTML 就用webView 唔岩design 就加多啲css 黎fix ⋯
自己無睇就做⋯
由一月三號開始,不斷咁逼自己係咁清曬啲requirement
Supervisor 為左可以出到個UAT Build 比客試 都有落場幫手做
其他本來唔關事隔離team 既同事 都有幫手成個project 轉ARC 希望做到無咁多leak
係一月八號終於出到個UAT build 比客
但係仲有好多issues / features 未implement
之後成個一月 一個星期有三四都係搭的士返屋企⋯(即使夜到無巴士走)
如是者 係咁OT 係咁做 自己都鑽曬牛角尖 無理過自己感受 唔識去釋放壓力
搞到好多issue 滿以為fix 左 其實未去到個root cause
code quality 又低
到左農曆新年前一日比supervisor 捉左傾計
同我講返係公司做野唔係咁 而係通過溝過黎做到promise
唔係一味死做爛做就一定work
同佢傾完之後
心情放鬆左唔小 無左心理負擔 (因為以為自己錯曬 一個人"咩" 曬 "飛")
到左二月頭supervisor 問我繼唔繼續做 我答我唔做
因為第一我怕我會再鑽多次 第二我唔放手 個project 都唔會做完
與其比狀態唔好既我做 不如放手比其他人 可能會仲快完成到
之後交帶返啲細節 例如啲class係邊 啲cert provision 點build
我就做其他project
之後接手既係一個demo app 只有UI 但係無實際功能
幫手加多個theme 同埋執UI 位
點知又比我見返對上一個app 既code 係完全係上一個app 抄過黎
雖然抄返黎既code無用過 但係我立即同上頭講
上頭都同意要執code
我同成個demo app 清走曬啲有問題既classes 再成個app 轉左ARC
最後加返個AFNetworking 比返其他同事參考
覺得自己起碼制止另一場悲劇既發生
做到同事大假返黎 就pass返比佢
而岩岩就做左另一Set 既Demo App
今次係同一間國際銀行做
做左一啲我之前想學既技術 AR / indoor positioning 等等
今次起得好快 requirement 好清楚
上星期五起左個structure 之後
星期一收到圖 改plist 就可以出build
琴日(星期二) 到臨尾都仲有野要改 但係總算改得切 fit 到requirement
與此同時 仲幫左一個舊app debug
因為二月一號開始 上app store 既app 一定要用Xcode 5 build
有啲舊app 用Xcode 5 build 有機會有UI issue
例如啲UITableViewCell 透明左
ViewController Lifecycle 搞到有啲UI 爛左 / crash
好在呢個舊app 寫得好 啲code 容易搵 搞左幾個鐘就fix 曬啲issue
呼 一口氣寫左咁多 呢幾個月自己變左好多 同時明白到呢間公司既做事方式
雖然有啲時候未必跟得上大隊 但係起碼要清楚知道自己既問題係邊度
問其他人既時候一定要做好左自己本份 例如search google / 自己試清楚
如果有啲issue 係會拖慢schedule 一定要出聲 '
係呢個Ted 入面 有一句令到我深刻
blame is not for failure, it is for failing to help or ask for help.
有時候失敗唔係重點 重點在乎有無去搵人幫你


text:
2016年1月7日 星期四
忽然迪士尼
聖誕節前忽然收到迪士尼sms,話十周年驚喜所有會員可以喺28-30/12入園(本身銀卡會員唔可以喺呢段時間入園)兼買嘢有七折,經歷過上次有人入到去發脾氣扭計之後,艾菲講過唔再一個人帶佢入去玩,本身真係無諗住同佢去,但米高忽然話要清假放咗30/12嘅下午,見好快有人來接更就畀多次機會佢啦﹗
我哋呢朝求其食咗D嘢就出門口,但搞吓東搞吓西再等吓車,入到去已經一點幾,兩母子都超肚餓要即刻搵嘢食,本來想搵間餐廳坐低慢慢食住等米高來,點知燒腩仔話想食返之前食過間火箭餐廳,咁艾菲見呢間最容易搵位同平D,就一於食豪D同佢一人一個餐唔使爭.
食飽見米高仲未入到來,就呃咗佢去排隊睇米奇幻想曲(本來係想睇新嘅魔法書房,點知呢日撞正佢壞咗搶修中又無得睇),今次終於無再喊驚又無睇到瞓著,真係有打開眼投入睇,算係有進步啦﹗
之後米高入咗來,燒腩仔第一時間話要玩車,但呢日始終係學校假期同近住聖誕新年,園內有超多遊客同family,所以平日等大半個鐘就玩得嘅車,呢日要等成個鐘,咁艾菲唯有自己去shopping睇吓嘢,見到呢D新出嘅新年禮盒幾靚,呢日仲有七折添,即刻買咗兩盒for來緊新年送禮用.
shopping完行返出去,見到聖誕米奇米妮出咗來,想話過去排定隊畀燒腩仔影相啦(佢呢日未入場已經話要同米奇同高飛影相),點知...又一早截咗龍(當時只係四點幾咋﹗),好彩仲有高飛同Pluto可以排,艾菲排咗大半個鐘,差唔多到時佢哋兩父子終於玩完車趕到過來,艾菲總算有D嘢交差啦﹗
影完相返入Fantasyland,燒腩仔又指住木馬話要玩,但明顯有人開始扭眼瞓又唔肯瞓,難為米高全程招呼呢位失控嘅小朋友,好彩佢上到馬堅係玩得開心姐.
玩完木馬,例牌係去隔離排埋咖啡杯,但今次有人專登揀中間隻杯來坐,所以艾菲係乜都影唔到㗎...
所以等佢哋出來,艾菲就捉咗佢埋去影呢隻唔識郁嘅咖啡杯補數.
雖然燒腩仔話想睇煙花,但由於米高第二朝返早,所以玩到六點幾我哋就準備走,然後行到出美國小鎮大街,遇到大堆人企晒喺到等睇Anna同Elsa亮燈儀式,見燒腩仔最近終於知邊個係Elsa,又只需等多十幾分鐘就有得睇,於是決定睇埋先走,點知...除非企正喺聖誕樹底,否則係人多到乜都睇唔到,就算用相機zoom盡都只係勉強影到Elsa個豆豉頭咋,燒腩仔就更加唔知發生咗咩事啦,跟住一出樂園唔使五分鐘,佢已經喺米高膊頭瞓著咗啦﹗
訂閱: 張貼留言 (Atom)


text:
2012年6月6日
Duffy揀定靚衫, 暢遊東京迪士尼!
睇下 Duffy 佢地,拎定Passport,準備出發喎!佢地一定好興奮啦,因為我地好快就好似Passport上所顯示咁,飛去日本啦!
事實上,我係唔會俾佢地拎本Passport嘅.因為實在太大本啦,唔係咁方便.不過,條掛繩就會拎去,我仲特別換咗之前 全年通行證 個門票膠套,諗住去 東京迪士尼 嘅時候可以裝起啲門票同 Fastpass.
但係,究竟點解我個行李箱會咁多野.因為裝我啲衫之餘,仲要裝埋佢地兩個啲衫啊!( 根本佢地兩個啲衫可以有幾大丫,係我啲野多,響到屈佢地 XD )
佢地原本係咁著嘅,旅程期間都應該唔會同佢地換衫.
但係要入樂園玩的話,就梗係要佢地用最靚仔嘅樣黎示人啦!我揀衫嘅時候,除咗靚之餘,仲特別揀啲日本冇出嘅衫,令佢地到時可以與別不同,成為焦點,哈哈!
大Duffy,我就幫佢揀咗 飛機師套裝,再配上 休閒套裝 嘅鞋同褲.
型仔之餘,呢件衫嗰邊係冇推出過架!
至於 小Duffy,我就幫佢揀咗 魔法師套裝.
雖然佢地之前 東京迪士尼海洋 十週年 都有推出 魔法師套裝,不過佢地嗰款色彩係鮮艷啲,都幾靚,我地呢款就跟返 米奇 版本.套衫可能差唔多,不過我地頂帽可以閃燈,應該會更具吸引力!( 套衫本身係俾 中型Duffy,我俾咗 小Duffy 著,但效果都唔錯.)
好啦,要去訓覺啦,聽朝要早起身 0_0!爸爸買咗日本3G卡,去到都可以上網,我會繼續覆回應架!至於寫Blog呢,就返黎先再同大家分享響日本嘅所見所聞啦!:)
於 22:45
訂閱: 張貼留言 (Atom)


text:
星期一早收工,身痕喺屋企附近商場行,見到啲襪仔咁得意,忍唔住買咗好多,呢度全部都係狐 BB 嘅,另外買咗啲俾大 Ka 媽媽個 BB !
幾多襪仔
星期三同大 Ka 媽媽落咗花園街行街,大家都對件甲蟲衫好有興趣,但係佢係短袖,所以大 Ka 媽媽買咗細碼,狐媽媽就買大碼;至於件士多啤啤,一見好鍾意,可以襯埋之前買嘅士多啤啤襪!
件蜜蜂衫係咪好得意呢
星期四去咗一田行,見到佢有套 Pooh Pooh 床圍都只係 $399,即拉埋狐爸爸一齊去買,另外就買咗 2 包 Minimoto 綿花球同埋訂咗 1 箱 Minimoto 濕紙巾;亦都幫大 Ka 媽媽訂咗 1 箱 Minimoto 濕紙巾同埋買咗 Nuk 奶樽清潔液!
呢套就係 Pooh Pooh 床圍用品喇
另外仲有 2 包綿花球
1 箱 Minimoto 濕紙巾
星期五下晝返威記照完結構,夜晚又拉狐爸爸去一田,買咗 Arau 洗衣液,;另外見大 Ka 媽媽買咗 1 張 Minimoto 隔尿墊,於是又跟風買 1 張!
洗衣液同隔尿墊
星期六原本又約咗大 Ka 媽媽去買嘢,見天陰陰唔想無出街,大 Ka 媽媽就幫狐媽媽買咗幾包紗巾,唔該哂大 Ka 媽媽!
大 Ka 媽媽幫買嘅紗巾
狐 BB 今個禮拜收穫真係超豐富呀,不過狐媽媽啲錢就倒水咁倒喇,又要節制吓先得!
呢款波鞋係由 BMW Mini Cooper 同 Tiger 牌聯手推出,款式有啲似 NB 嘅波鞋,顏色有 4 隻,有銀色,藍色,米黃加綠,同白加黃;狐老公見到個款幾靚,又有 Mini Cooper 個章,價錢都唔太貴,所以就買咗 2 對藍色,對鞋都 ok 舒服,多謝哂狐老公!
新波鞋
波鞋嘅牌子 - Tiger
鞋踭後面有 Mini Cooper 個章架
而鞋帶個頭都有 Mini 字樣


text:
Sunday, 20 January 2008
玩到尾o既 RPG (4):Xenogears
自細我就最鍾意玩 RPG, 因為我打 d 動作 game 唔叻, 死得多都冇癮. 不過其實o係 xenogears 之前, 我主要玩o既都係 FF 同埋 DQ 系列. 其中都仲有玩過其他o既, 例如甲龍傳說, 3x3 Eyes, 但係都冇玩到尾. 所以當年 xenogears 新出o個時我都冇興趣玩, 因為唔係 FF/DQ, 興致不大. 直到出o左差唔多成年幾兩年, 我先見平買隻o黎玩下, 點知真係一見鍾情, 一打打到尾, 完全停唔落o黎. 我鍾意呢隻 game 仲多過 FFVII, 雖然前者其實畫面同音樂都不及後者.
Xenogears 咁吸引我o既原因好簡單, 故事,角色都一流, 引人入勝. 先講角色, 幾位主角 (隻怪物除外) 都各有自己背景同性格, 每一個都非常討喜, 其中幾個仲非常有型. 佢地o既機械人亦好正, 幾個主角發現出第一個 xenogear o個段真係好玩, 好似親自經歷一齣出色o既動畫咁. 至於故事, 就太過複雜, 講都講唔晒. 不過個故事超長, 好多難以預料o既事件發生, 除o左一開始o個段比較平比較慢之外, 之後就不斷有意外發生, 真係玩到唔停得, 想知道之後會發生乜事, 一路追落去. 雖然第二隻碟明顯係因為唔夠時間做, 所以非常求其, 搞到故事爛尾, 但係前大半都非常出色, 瑕不掩瑜. 最後想一提係 d 對白, 寫得好抵死, 係我玩過最搞笑o既 RPG 之一.
我覺得 Xenogears 係史上最正o既 RPG 之一. 之後幾集 Xenosaga 雖然都唔差, 不過已經去唔返第一集o既高度.
Posted by Howtindog at 14:41
Labels: 打機
0 comments:
Subscribe to: Post Comments (Atom)


text:
我地一心就諗住買Sealy嘅床褥,完全無試其他牌子嘅情況下我哋就買咗lu!
我地試左Sealy嘅三款床褥,最硬嘅Knightsbridge, 最軟好似最多人鍾意嘅Hotel Deluxe, 仲有我哋最後買咗嘅Premium Oriental. Premium Oriental 嘅軟硬程度係中間.其實瞓落去三張都好舒服,sales嘅意見話A肥啲有肉可以硬啲 keke,但係我瘦無肉要瞓軟啲嘅,所以要兩個都啱用應該買Premium Oriental 唔太軟唔太硬.最後sales話Premium Oriental係新出,有特別設計唔駛好似其他床褥咁要幾個月反一次床褥,懶惰嘅我聽到就即刻知道『係佢啦』!哈哈
我哋買嘅係queen size bed, 5呎 x 6呎6 keke 諗到都覺得舒服
買完床褥我哋仲買咗我人生第一&二個Le Creuset 嘅 Iron Cookware -Nutmeg 嘅22cm round french oven 同埋 Coastal Blue 嘅 26cm square skillet grill!!! Le Creuset我一直都好想買,心中暗暗就同自己講『將來有自己嘅廚房嘅時候一定要買』,係我心目中夢幻嘅廚房嘅must have items嚟架!哈哈 不過新屋廚房好細咋,所以... 真係要謹慎地買.不過Grill pan我就知我遲早都會買,所以今日就率先買 keke 煎靚牛扒畀bay bay食 yeah! kekeke


text:
事緣6月底,聽講一間紮根於香港嘅航空公司(依家都變咗強國資本!)工會,要求公司唔好請強國人做空姐,作為呢間航空公司嘅常飛會員,心諗有冇搞錯,就算你哋貴過強國航空公司我都幫襯你哋,就係因為你哋啲空姐係香港人,同聲同氣,有親切感嘛!貪平請啲無道德底線嘅人嚟服侍我,慳埋啲錢都唔會益我哋啦!谷鬼氣又無辦法反映,點算呢?
終於7月中要出 trip 搭飛機,問呢間航空公司地勤:「你哋工會係咪反對請強國人?」佢哋聽完有啲驚,以為我係間諜!我話:「我係你哋會員,我希望係香港人服侍我,我想聽廣東話,我可以點樣反映意見?」我見佢無乜反應,然後就走去排隊.上機前,嗰位地勤靜雞雞走嚟話:「先生,你可以喺機上搵到意見書嚟寫架!」
上咗機,艙務長嚟 say hi,我話:「我支持你哋工會,意見書喺邊?」佢好奇怪,問:」你知道我哋爭取緊啲乜咩?」我話:「我反對你哋公司請強國人,我想香港人服侍我,我要聽廣東話!」佢面露好感動嘅表情,幫我搵意見書,同借支筆畀我.我大筆一揮,五分鐘寫完,仲教訓佢哋公司忘恩負義,佢哋能夠成長有賴香港搭客同香港員工支持,背叛港人就係唔顧及客戶感受!再教訓乜嘢係社會責任,唔係只追求成本效益架!我話我寧願畀多幾百蚊機票錢支持香港人!
我係一間上市公司高層,鼓吹企業良知.點解良心僱主缺乏?咪就係缺乏道德訓練同認識社會責任商業道德所致,唔明白點樣可持續經營,或者都已經染紅同強國化咗!有啲就係中咗新自由主義嘅毒,全球化嘅毒,無考慮數字背後嘅風險同本土安全!輸入勞工只係藉口,其實都係為咗減低人工成本.香港好多勞動力未釋放,中年就業唔好歧視其實好有經驗(你哋見過外國空姐就知,唔明亞洲嘅航空公司都用靚女!),婦女就業要支援照顧細路,香港院校好多畢業生,要切合佢哋需要提供訓練吸引就業.引入人才係因為技術同工種缺乏先引入,唔係貪平貪後生貪靚女至引入架!
我兩地員工都有用,強國人特別識玩政治起哄,香港人敬業樂業,有職業道德,一身兼數職,邊度搵呀!而家各行各業都請強國人,試問一班從道德淪喪,巴結拍馬屁,吃裡爬外,自私自利嘅地方孕育出嚟嘅人代替我哋香港人嘅職位,香港會變成點樣?!
香港人要幫香港人!以顧客身份去推動企業良知,維護香港核心價值,本土就業安全!各行業員工要組織工會,抗衡赤化,發揮香港專業精神,體現香港員工嘅價值,超越強國人!街坊老店小店都要支持呀,都係保障就業架!
後來聽聞嗰間航空公司嘅情況越嚟越嚴重,刻不容緩!杭州線上海線都係強國員工,而家請緊北京線,細機已經起碼有幾件!希望大家如果係該航空公司嘅會員就幫吓香港員工,支持佢哋!五分鐘寫張意見書(航空雜誌内有意見書,要填會員編號,做會員唔使錢,同時可以加入亞洲萬里通),謝謝!仲可以當面為佢哋打氣!佢哋好大壓力,睇到佢哋嘅反應,你會知道你無做錯.
(圖片來源:Alec92 via Flickr)
原文連結


text:
( 5-DEC-2014 FRI )
好嘢 今日仍然好凍 因為咁先似 12 月家嘛 ~
早餐食芝腿烘底喇 真係好驚食硬峭崩嘅麵包囉 ~
菇場忙 諗住做 A 點知 B 又趕 做完 B 諗住做 A 啦 又有 D 要做 即係做極唔完啦 哈 ~
今日有 lunch box 其實食完之後想上網 hea 下架 不過最後都係出去行下 行 15 分鐘都好丫 依家唔同以前喇 食完就想郁下咁囉 ~
嘩 忙到呢 諗住尋晚媽咪比咗 d 餸同菜比我 可以早 d 食 可以準時睇 "警界線" 點知 5 點 23 分 渠打內線比我 話西瓜想我留低 因為有 d 嘢趕住比工廠 咁講真 我都無問題 但就唔鍾意臨放工先叫人整嘢囉 ~
一路等一路做嘢囉 又同 8 卦 skype 佢最開心啦 有我陪佢 d 同事見我仲喺菇場都覺得好奇怪 仲有老細早走過我呀 ~
6 點 20 分搞掂 無咩幾可咁夜走 ( choi ) 即打比家姐呀 佢話見到係菇場來電顯示都好愕然呀 佢話真係要影相記住個時間 之後我再打比里奧大人 佢又係覺得好奇怪我咁夜走呀 哈哈 不過我終於感受到佢成日 OT 嘅感覺喇 係勁攰 我真係要對佢好 d 先得喇 ~
放工天都黑哂 仲見埋月亮 當然要影相記錄低啦 不過下次唔好喇 哈哈
我飲碗湯先 再食 d 菜 咁里奧大人話 8 點先放工 咁我等埋佢再一齊食 ~
是日懶餐 - 蠔油燜雞 + 菜心 + 當參紅棗山斑魚湯
蠔油燜雞 - 媽咪燜比我同家姐架 家姐打黎問好唔好食 我話好食呀 不過我只係就咁蒸熱 家姐話工人加咗隻指天椒同乾蔥炒都好好食 我地都估唔到咁好食囉 因為媽咪之前煮嘢係無咩味家嘛 哈 ~
菜心 - 媽咪比家 佢話 1 斤 之後我煮完覺得好多咁 之後佢話係斤幾 咁之得我分 2 餐食啦 因為今晚夜食 唔想食咁多嘢囉 ~
當參紅棗山斑魚湯 - 又係媽咪煲架 呢餐全由媽咪包辦 ~
搞掂哂就沖涼 之後休息喇 雖然聽日每月一 off 但今日好鬼攰囉 所以 11 點即瞓 ~


text:
( 26-apr-2011 tue )
假期後第一日番工 都無想像中咁眼瞓咁辛苦 都算唔錯架喇 ~
番到菇場忙到爆 忙咗一朝 所以覺得好快 lunch 今日食麥皮呀 想清清腸胃 ~
今晚去教會讀牧養課程 但 8 點先開始 所以我都係煮飯 唔想里奧大人成日出街食 好似好慘咁 又無益 ~
是日懶餐 - 蒜頭豆豉蒸排骨 + 菜心苗
蒜頭豆豉蒸排骨 - 最簡單方便嘅餸 不過我都堅持炒香 d 蒜頭豆豉先去蒸排骨 真係好食好多架 ~
菜心苗 - 唔知買乜菜好 所以又食菜心苗喇 今次就咁灼熟算 好怕炒到成身油煙味呀 又唔夠時間沖涼 我會覺得周身唔舒服咁架 ~
里奧大人上咗大陸 所以今次我真係要自己食飯先喇 d 感覺好怪咁 ~
今晚有個壓力測試 最高係 30 分 ( 要即時搵專業人員處理壓力問題 ) 而我就係 17 分 都係處於高壓狀態 其實我又唔覺得自己有咩壓力 但我好肯定自己有 " 強迫症 " 即係重覆又重覆做一件事 好似 d 人係咁洗手 覺得點洗都唔乾淨 而我呢 就係明明已經鎖好門 都要再開番門 睇下自己關好水制未 ( 因為之前屋企曾爆過喉 仲要係咸水 ) 雪柜門有無關實 如果我鎖門 我又會托下個門鎖 睇下自己有無鎖好 但里奧大人話拎得出條鎖匙出黎就等於已鎖好喎 叫我唔駛咁緊張 所以我最鍾意同里奧大人出門口 咁佢係最後一個關水制 佢又負責鎖門 我個人真係無咁緊張架 ~


text:
乳豬半隻 ( 外賣 ) - 家姐食咗 4 嚿 媽咪食咗 1 嚿 其他我食哂 勁呀
黃金海中蝦 ( 外賣 ) - 無咩味噃
蒸龍躉仔 - 媽咪要夾起未落豉油嘅肉先 所以之後會變咗咁 ^^
灼黃芽白 - 喺百佳買架 煮完出黎發現有好多黑色點點 好恐怖
牛蒡粟米紅蘿蔔豬橫脷湯
韓國士多啤梨 - 好甜呀
( 20-DEC-2013 FRI )
又 happy friday 喇 其實一到 12 月已經好開心 同埋周圍都見到聖誕裝飾 所以仲更加開心添呀 ~
里奧大人今朝要番公司拎部電腦 之後再上大陸 所以係比平時遲咗上大陸嘅 咁所以佢拖住我都行路好快 所以都忍唔住話佢 好在佢講即 sorry 哈哈 我唔鍾意番工趕頭趕命家嘛 ~
早餐食奶油多 我一定係多奶油添架 唔係唔好食架 ~
菇場無啦啦好忙 忙到 11 點 咁 8 卦又約我 lunch 所以又出去食喇 食完再行萬寧就番菇場 lu ~
啱我嘅冬蔭功鯪魚肉米線 - 太多奶喇 食完有 d 反胃 @@
8 卦嘅咖哩牛肉 試咗一啖 都幾辣 正呀
依家每逢番媽咪屋企食飯 我都換個背囊 搭 lift 嘅時候 我同事話我好似去旅行咁 我話因為去媽咪屋企食飯會有好多嘢拎 咁揹背囊就最方便 因為唔想左手一個袋 右手兩個袋咁麻煩 ~
今晚終於喺媽咪屋企食飯 好似好耐無喺媽咪屋企食飯咁呀 哈哈 ~
呢幾日好多人都同屋企人做冬 咁街市買嘢實貴 所以媽咪話買乳豬再加多個小菜仲化算 咁我坐到 6 點幾先去買嘢 買到都差唔多 7 點 家姐無耐都番埋黎 可以即刻開飯喇 ~
食食食 再食薯片同生果 無可能唔飽 ~
唔辣嘅 @@
本來約咗媽咪星期日去和民食飯當做冬 不過媽咪話唔想去呀 因為天氣仲係好凍嘛 咁其實之前里奧大人問我幾時同媽咪做冬嘅時候 我都話驚天氣太凍 唔想媽咪出黎 不過同媽咪講話食飯 佢又話無問題 咁家姐尋晚講話佢驚我鬧佢又唔去食飯 咁我都知天氣凍 一出一入又無工人 我仲擔心添 但唔食就講唔食囉 等我 book 完又話唔食 所以我好唔鍾意媽咪呢樣嘢 因為唔係一次係咁樣 ~
今晚又拎湯啦 雞翼啦 生果同啫喱啦 勁重呀 ~
拎哂出黎同家姐慢慢分
差唔多番到屋企 家姐就打黎 收完線又有電話響 原來又係里奧大人 係咪咁邪呀 呢個星期有 2 次係咁 我無聊睇番 d 電話記錄 2 次都係家姐 48分打黎 里奧大人就 49 分打黎 ~
番到屋企又即煲中藥同洗衫 之後沖涼 里奧大人 10 點先番到屋企 見多佢個幾鐘 我都瞓喇 聽日要番工嘛 ~


text:
Yan.Nam B.Blog
2016年8月31日 星期三
小小B出現前言 + Nifty檢查
隨住諵b過左2歲半+工作穩定
知道係時候準備小小B喇
加上我自己prefer猴B多過雞B (呢個純粹個人喜好 haha)
再唔開始就趕唔切
3月中定左同細妹去一轉韓國
諗住返黎就試下開始
4月開始如果一擊即中就係大B+猴B
5月先中就有一半機會係雞B
自己都係抱住順其自然心態
不過話係咁講
其實個心都會成日諗住
到5月頭臨m come前幾日
開始覺得腰痛
好似平時m come癥狀
但平時只會痛一日, 今次係幾日都仲痛
再加埋個人好攰, 果下都有諗係咪中左呢?
但又叫自己平常心, 過左日子都未黎先check
等多一個星期忍唔住check下
check前叫自己唔好有咩期望
但當見到條線漸漸出現時
果下心情真係又驚又喜
感恩上天再賜我個小bb
夠8週就去私家做檢查順便拎證明去醫院排期
諗住8週都唔遲丫
點知去到瑪嘉烈時, 職員話只係安排到中期唐氏檢查
果下都有D愕然, 無諗過咁多人生B
一知道無早期唐氏檢查做
就疊埋心水搵nifty or T21
格價後就揀左婦健
$4800包埋醫生檢查
差唔多夠12週就去抽血喇
婦健係尖沙咀, 係好多媽媽搵佢照結構的王紹宏醫生診所
上到去原來好多大陸人
後來發現可能因為婦健有得做檢查好早check到BB性別
所以特別多大陸人睇
我仲不停聽到姑娘接電話
用普通話解釋點樣可以做親子鑑定@o@
講番NIFTY
過程好簡單, 先抽血, 再見醫生照埋簡單超聲波
王醫生講野細聲D但有問有答幾好人
照超聲波的位置幾闊落, gel係暖架
同平時去開檢查的產檢醫生都幾大分別
搞掂姑娘話等5-7個工作天就會電話通知結果
咁啱第6日係公眾假期
我都預左假期後先收到電話
點知診所好好
趕得切假期前傍晚6點打俾我
結果一切正常^^
最搞笑係佢一打黎對完資料講報告
第一句係講BB係仔定女
之後先講染色體正常
我都預計唔到佢第一句就講性別
有D措手不及 haha
婦健雖然好多人
見姑娘接電話無停手
但態度好好, 好耐心解答
撇除多大陸人呢個因素, 去果度檢查都唔錯
所以拎NIFTY報告時都book埋係王醫生度照結構喇~
2016年8月28日 星期日
歡迎小小B
過去一年諵b N班開學
到我轉工, 適應新工
新工需要rotate到不同工作地點
又要重新適應人與事
呢一年過得好快~
話咁快諵b 3歲同K1已經開學
仲有另一個開心事就係諵b準備升級做哥哥喇~
隨住工作穩定落黎, 都係時候試下迎接小小b
同諵b一樣, 估唔到好快就成功左
驗到成功的一刻啱啱好係rotate去另一工作地點都一個月
好好彩呢胎同諵b一樣都係好攰但感恩未有其他妊娠反應
返工可以趁lunch time瞓半個鐘休息下
係呢度記番低個時序, 黎緊要逐一仔細記番d重要檢查:
5週: 驗到有左
20週: 結構檢查
而家啱啱過左20週


text:
B be 3個月喇!!!
真係好快好快!話咁快就3個月!
食
之前B be兩三個鐘就食一次奶,而家可能大咗啲,
都可以三四個鐘,食緊120ml,
佢比哥哥吸收,所以面仔,手仔,腳仔都係比哥哥果時漲,
隻脾脾,都係一截截.
生長線係50,比哥哥大隻
瞓
兩個零月已經介咗夜奶,所以都係一覺瞓到大天光
開始欣賞自己隻手,食到daap daap 聲
好鍾意沖涼,換片唔會喊 (唔似呀哥哥)
基本上除咗肚餓會叫一兩聲之外(係叫,唔係喊)
都唔係成日喊,見佢咁乖, 有時扭抱我地都會抱吓佢,
尤其係我,小檬一唔纏住我時,我就會盡量抱住佢.
傾計,好鍾意人地同佢傾,eerr,冇停,
對住佢笑佢就笑到咪哂眼.
面仔皮膚,冇咩粒粒,哥哥果時反而有.(咪講)
頸仔都算有力,已經可以自己支撐到.
睇吓生活相啦~
雖然媽媽買咗好多靚衫,但係我都有著哥哥啲衫架,
所以媽媽會幫我夾返隻夾仔
或者用返條女仔口水肩,其實未有口水流
點解咁可憐?問吓小檬哥哥啦,又係佢嚟錫我囉
媽媽至愛兔仔衫衫
遮住吓個雙下巴先
啜面仔先見到嘅酒笠
未來舅母韓國買嘅泳衣,好靚呀...
不過點解頂帽變咗浴帽? wakaka...
愛錫我嘅哥哥
媽媽試新機
BB最鍾意玩俐仔
比個正面睇吓個包包面~
笑吓先~
B be 乖乖~媽媽錫哂!!


text:
2015年3月22日 星期日
2015年3月21日 星期六
西九龍中心Food Court 土耳其+印度餐
去到西九龍中心,想去下間伊斯坦堡土耳其餐廳,水牌指上8樓,原來係Food Court,差D走漏眼
呢個舖頭名幾得意
以食物上菜(其實都係要自己過去攞)時間為準
印度炒飯(牛肉)$42
個湯係菜湯,但有香料味
生菜D醬酸酸辣辣
炒飯有D濕,有部分位置有D羊騷味,仲有骨,唔知真係香料差不多,定佢撈亂左D羊落牛腩度.牛腩唔算好林,呢間舖有機會再去,但會食其他.
雞肉轉轉燒烤卷(卡巴Kebab)$40
原來一開二已經兩人分量.雖然好多肉,仲有沙律醬.但同時有好多生菜同少少番茄,所以唔會膩
$8Lavas bread
蘇打餅嘅脆度同味道,清清地,不過放得耐都係會林
雞肉餃子Chicken Mo Mo $35
原來餃子都係煎餃,外形有D似普通鍋貼,裡面有免治雞肉同菜,有D咖哩味嘅油,同埋好多蒜頭,所以好重蒜頭味!不過餃子其實係咪尼泊爾食品?
個醬酸酸甜甜,唔錯!(原來素菜餃子只需要$30,所以應該試下,睇佢地點包餃子)
其實最後都係去返Curry Corner用$15叫左杯Mango Lassi解辣同香料味,不過返到屋企都係有渴嘅感覺
食完今次都唔知去唔去好,D嘢好好,價錢唔算特別貴,但Food Court用左好多即棄餐具,仲要係發泡膠,雖然果度無地方洗餐具,不過一塊餅要方便嘅,都係最好用紙袋,起碼唔洗另外揾張紙巾攞塊餅食
2015年3月18日 星期三
2015年3月13日 星期五
[旺角]呢碟焗飯收幾錢?
2015年3月12日 星期四
一風堂
訂閱: 文章 (Atom)


text:
2016年3月26日星期六
雜菜牛肉炒烏冬
琴日嘅幼烏冬我整咗好多,因為屋企仲有牛肉,想整好耐無食嘅雜菜牛肉炒烏冬啊.
我家王子超鍾意食炒麵呢類型嘅食物,而牛肉又係佢好鍾意嘅,呢個咁簡單嘅食物已經令佢好滿足.
值得一提嘅係炒麵裡面嘅綠色菜其實係來自小菜園嘅Red Russian Kale.呢隻菜真係好好食,又有菜味.
最主要係佢十分高產又唔使點打理,亦很耐寒,落雪都冇問題,用來做油菜,煮中國菜真係好合適.
這個冬天,我們食咗好多次啦,王子都覺得佢一流,今年嘅冬天,一定會種多啲.
14 則留言:
我覺得kale好好味,不過就比較韌啲而要煮耐啲!回覆刪除回覆
我發覺一般Kale真係硬啲,但係呢隻Red Russian就特別嫩,煮一分鐘已經淋,所以今年冬天我只打算種佢啦刪除
一炒麵, 我就切野切到傻 XD回覆刪除
你唔係用機洗碗咩回覆
啲配件唔入得洗碗機㗎,不過即使入得,我都會手洗,襟用啲嘛刪除
我以前都有自己整麺,而家好懶,包都整少咗,見到你自製的炒烏冬好想食.回覆刪除回覆
香港呢方面好方便,新鮮麵容易買到又平,我哋就相反喇刪除
除了牛肉,都不求人了!回覆刪除回覆
如果真係想,其實紅蘿蔔都可以自己種,不過見咁平,就無咁做囉刪除
羨慕你冬天仲有自家種綠葉菜食回覆刪除回覆
你可以提議叫老Dad今年夏末試下種呀,好粗生,而且秋冬多雨水,我連水都冇淋過刪除
嘩!炒得靚過出面賣的!!勁!!洗唔洗用好多油?(我炒麵無成功過,哈哈)回覆刪除回覆
唔駛用好多油,不過一定唔可以太少油或者無油,我覺得炒麵要有啲鑊氣先好食,太少油或者無油會炒得無咁香㗎刪除
以前住英國時好後期先發現kale, 簡直驚為天人呀, 當佢芥蘭咁炒好好味, 又唔貴, 平過喺中超買菜心芥蘭多多聲.回覆刪除回覆
我哋唔容易買到kale,就算見到,都好貴吓,所以我淨係食自己種果啲咋刪除


text:
簡單分析大日本帝國各方面軍力
1941年12月太平洋各國海軍實力
主力艦 航空母艦 重巡洋艦 輕巡洋艦 驅逐艦 潛艇 總數
不列顛帝國 2 0 1 7 13 0
美國 9 3 13 11 80 56
荷蘭 0 0 0 3 7 13
自由法國 0 0 0 1 0 0
同盟國總數 11 3 14 22 100 69
日本 10 10 18 18 113 63
雙方都接近平衡,但係日本既航空母艦佔有巨大優勢 , 而呢個就係最重要既兵種 另外係數字上睇唔到素質上既差異:日本的兵力係組織嚴密同具有良好訓練 , 特別係晚上作戰 , 唔似得同盟國咁, 冇任何指揮同文字上差異 ,而同盟國既兩大主要基地 : 珍珠港同新加坡係隔住6000哩既海洋!!!
以物質黎講 , 日本海軍都較優 ,佢有好多較新既艦隻 , 其中大部分都係裝備較佳或速度較快
係主力艦黎講只有英國皇家海軍昸 威爾斯親王號先有資格同日本較佳既艦隻相比!!
陸軍實力黎講 , 日本總兵力為五十一個師 但係對於太平洋黎講 , 佢地只係用左十一個師加上後勤部隊 即係有四十萬人
當日本決定進攻時 , 佢估計英國係香港有一萬一千人 係馬來西亞有八萬八千人 緬甸有三萬五千人 一共有十三萬四千人
而美國係菲律賓有二萬五千人同民兵四萬人
荷蘭就係佢既殖民地有二萬五千人
就咁睇落去 , 用咁既數量作咁廣泛既攻擊似乎係一種冒險 .... 實際上 其實係一個良好計算既賭博 ,因為海空既控制都可以使日本人獲得局部性既數量優勢 ,而經驗和優良既訓練 (兩棲登陸,叢林戰同晚間攻擊等方面)能夠發揮乘積作用
空軍黎講 , 日本陸軍有第一線飛機一千五百架 但係只用左七百架 , 不過佢地得到海軍飛機既增強!! 基地係台灣的第十一海軍航空部隊有飛機四百八十架 , 另外仲有三百六十架專供襲擊珍珠港之用
最初為左掩護南進作戰 諗住用航空母艦 ,但係係十一用 , 即係開戰前4個星期 , 零式戰鬥機既航程已經被設法延長了 , 佢地可以係台灣飛過四百五十哩去到菲律賓再飛番去 , 所以航空母艦就完全抽出黎去從事珍珠港之用~~ (零式戰鬥機既性能係當時超過所有同盟國既戰鬥機)
總言之日本係發動戰爭時係享有無比優勢 , 特別係質素方面 係開始既時候,唯一真正危險就係美國太平洋艦隊有立即採取干涉行動既可能 , 但係佢地係珍珠港既襲擊就可以預防呢個危險了
以上既都係我睇書學到既野 ..... 佢講左勁多野...遲d我就會講埋德國架啦~~德國既內容係十分精彩!!記得留意下一集


text:
今日發生左2件事,但其中一件事激到我爆!
有2隻手指係其中一次營救阿B時撞到,撞到時有少少痛,但冇傷痕,夜晚回到家才發現瘀左.
今日2點幾與阿B去左球場玩,順便接阿媽放工.行到去球場我就放佢企係地下迫佢行,我就打比阿媽話比佢聽〝我係出面等佢放工〞,我拖住阿B經過阿媽公司門口,阿媽行出黎話仲未放工,而阿B冇停步繼續行去睇風景方向,正當我踎下想問阿B〝點解唔理麻麻〞,阿B二話不說就爬上我個身,我推都推唔甩,唯有抱喇!
阿B全神貫注睇風景,我用手遮住太陽,因為好猛太陽怕整傷佢隻眼仔.跟住我地就去球場外圍最後有個〝火車型禽鋼架〞,阿B一見到就要落地玩喇!電話響老豆來電, 一陣佢與阿媽去Tea問我去唔去?我唔去喇!等到阿媽放工又話去Tea,我話知,但唔去喇!阿B返去要食奶,洗白白,食藥,滴眼水.
我與阿B回到家中,立即去開奶,趁阿B食奶我就去預備洗白白的東西,中場休息抖一抖我就叫阿B洗白白.平時我未叫佢已第一時間走去塊板到等嚷着,發脾氣,攀越塊板要洗白白,唔知點解今日阿B叫極都唔應我喎!又四圍走,又禽黎禽去,做埋D好危險既動作,我就不繼重覆〝唔好喇!再係咁我就打架喇!快D黎洗白白喇!〞,阿B采我都傻仍然繼續曳,又訓係地下,攪到我有D滾滾地.
有見及此,我就用條籐條嚇佢,佢真係唔驚喎!我就真係打左幾野落佢大脾,我睇反佢大脾有好似蚊咬紅左一細撻,佢一D反應都冇~唔喊,唔叫,繼續係地下,個樣仲好得戚添~神情好似,攪左約半小時,連老豆&阿媽吃完Tea都未洗白白,足知阿媽同阿B洗白白.
洗完白白著衫時又唔定,再睇下大脾條籐條印都冇左,我就叫阿B唔好郁~都唔聽.我之前講過我打佢手板仔都唔驚既,但肥仔一下就即喊,肥仔叫我大力D,所以我比平時大力少少打佢手板仔,阿B即時喊,其實我都唔係好大力,唔知係咪係到,所以扮野.
阿媽:唔驚,麻麻錫,麻麻錫.(講左幾次)
我:教緊你又咁,咁點教丫?
阿媽:咁細個都唔識架喇!你地咁細個我地都冇打,到你地懂事時先打你地.
阿婆:咁細個就打,佢識D乜呢?
老豆:你地咁細邊有打,你地懂事至有打之麻.
我:而家唔教幾時教丫?我有好似你地咁打咩?我好似你地咁打到出血咩?到佢懂事時我就唔駛打喇!我就會同佢講道理喇!
阿媽:你地細個時咪又係曳.
轉頭又冇野黏埋黎,其實,咁樣真係好難教,太多人錫.阿B係細,但唔多唔少都會明D,佢細細個已經識簡人喇!有D野梗係從少開始教喇!
我覺得要有體罰,但唔係咩事都打,係要適當地打,打之前要口頭警告先~比機會,有時又要講下道理.我覺得間中才打一次半次阻嚇力會大D,平時講道理,到你出手打時佢就會知道當時你好嬲.


text:
今日係長假期之前o既最後一個工作天,在下今日就發咗癲咁坐响個 office 度 edit 本 handbook.lunch 都冇食,係咁做係咁做,做到眼都花埋.都唔明點解啲人唔可以用已經 edit 過o既 version 嚟 update,係都要人重新做過 copy-editing.唉...
眼見冇可能 edit 得晒,在下決定由得佢,留返星期一返去再做.跟住即刻飛返屋企,攞埋枝响日本 duty-free 度買o既特別版交叉窿去彩虹食飯.好開心又可以同大文爸爸,隊長,教練幾位一齊食飯傾計.焚爺嚟坐咗一陣,就飛去佐敦接下場.西瓜同在下等到4爺嚟,4爺贈埋首詩俾佢,大約9點我哋倆個都趕去佐敦會合焚爺佢哋.
首先多謝抄屎老爺o既邀請,一到埗,紅酒就即刻送到.今晚仲可以試到抄屎老爺帶嚟o既幾枝好嘢,真係 good,good,good!hea 到12點半,大家散水走到門口,焚爺就話可以去佢度直落.佢仲問間餐廳攞埋材料返去整蛋炒飯o忝,真係過分.於是我哋一行5人一部的士又去玩過.
Connie 一去到就响梳化瞓覺.抄屎老爺就即刻著手焗幾片多士,開枝 Krug 香檳同鱘龍魚子醬,啲魚子醬好味道到不得了.多謝晒抄屎老爺!
食完啲魚子醬,在下就碌入廚房炒飯.而西瓜就响酒櫃度點子兵兵,點中咗枝 Angelus,呢個鐘仔真係扲得好,hehheheee...
雖然啲炒飯唔係在下自己一個人抄晒,同埋唔夠上次响屋企抄得咁靚,但係可以睇到抄屎老爺啲拋鑊,真係大開眼界呢!
我哋一路飲鐘仔,一路食炒飯.食晒嘢,在下就執埋啲碟入去洗.焚爺同西瓜仲响後面陪住在下傾住計嚟洗碗o忝,幾幸福呀~
後嚟抄屎老爺就同 Connie 返屋企先,我哋3個就繼續响度傾計.傾吓傾吓竟然天都光埋,佢倆個仲話要影相嚟留念o忝,好鬼馬囉~
4.30.2009
長夜多浪漫
今日係長假期之前o既最後一個工作天,在下今日就發咗癲咁坐响個 office 度 edit 本 handbook.lunch 都冇食,係咁做係咁做,做到眼都花埋.都唔明點解啲人唔可以用已經 edit 過o既 version 嚟 update,係都要人重新做過 copy-editing.唉...
4.29.2009
久別重逢
4.28.2009
FREAKED OUT...
過埋今期德國電影節,下期就有法國電影節接住嚟.
今晚去咗睇呢套赤色風暴,個故事好heavy.搞政治一向都係一門高深既學問,個遊戲尤如捉象棋一樣,一子錯,滿盤皆落索.仲有啲鷸蚌相爭,漁人獲利既情況.
不過,最可怕既就係人既思想,竟然可以去到咁 wild,尤其係啲年青人.思想未完全成熟,因為仇恨而種出既果,令佢哋做既行動完全 inhumane.世界將會走成點,真係覺得好可怕.
難道血債血償,以眼還眼,以牙還牙,真係可行?
4.26.2009
蛋炒飯
自上次响塔門第一次炒咗一碗「不加索」蛋炒飯之後,雖然食晒嗰碗嘢既白頭老爺多謝在下為佢炒飯,但係佢加咗句話「真係好難食.」
在下確實唔係好甘心竟然煮出一啲俾人話難食既嘢出嚟,於是响腦裡面經過反覆重組炒飯既程序.今日卒之都實行炒一碗睇得,聞得仲食得既蛋炒飯. hehheee... 一碗快,靚,正既蛋炒飯就咁樣鍊成,好嘢!
玩完煮飯仔,5點左右出到去電影中心.响 kubrick 食咗個 tea set,睇咗一陣書就入場睇戲.睇完兩場戲,散場嗰陣已經冇落雨咯.lucky~
4.25.2009
Horsemen
原本以為呢套係3級恐怖片會好得人驚,但係故事性都幾強.
本身喜歡偵探故事o既在下,就算見到嗰啲案發現場,或者充滿血腥o既場面,都唔覺得恐怖.因為一開始就係用查案做主線,所有死狀都唔見得駭人.
Come and See!
4.23.2009
下雨晚上
今晚去咗飲 sake,不過唔知係咪因為天氣影響,在下唔係幾好老皮.成晚都好好火,搞到隻飯腳燶晒.可能佢錯誤o既決定,都令佢自己唔高興啩.
眼見餐飯唔係食得咁開心,於是在下就同佢一齊去食啲甜嘢,希望可以回魂.果然!食完之後真係好咗啲.
總結今晚o既會面都唔係太OK.下次都係唔好俾咁多選擇佢,仲要記得唔好俾佢話事.
4.22.2009
聚首一堂
今日晏晝,在下約咗隊長飲茶.佢分享咗佢去考牌o既嘢,在下聽見都怕怕.自知自己唔捱得苦,呢啲咁高程度o既玩意都係唔好試.由於 lunch hour 得嗰一個鐘,係咁咦吹兩咀就夠鐘返工.唯有下次得閒又去飲過茶囉!
收咗工,在下就應少爺仔o既要求,一齊去食鼎泰豐.在下6點未夠就去到,所以窗邊o既幾張枱就任在下揀嚟坐.睇咗半個鐘頭書,少爺仔就第一個嚟到.嗲咗兩句,貓姐南哥跟住都到.於是我哋叫住啲小食嚟吃住等.
大約8點半,西瓜卒之都由大陸碌到返落嚟囉.我哋就即刻再叫小籠包同其他主食,當然唔少得要多樽花雕啦.
雖然枝酒話有成17度,但係飲咗2枝大家都一樣無反應.而且在下都係覺得雕王好飲啲,下次再約佢哋去飲至得!
4.19.2009
嗜辣之徒
今晚去咗雲陽閣再試其他嘢食.夫妻肺片,麻婆豆腐,干煎雞,干煸四季豆同清蒸花卷,全部都好ok.多謝朋友仔o既好介紹!
4.18.2009
西貢一天遊
今日晏晝,在下參加咗大文邀請o既早禾坑村盆菜宴.我哋一共3圍人坐响一個茂密o既大樹林下面,一齊食一盆超大o既盆菜,感覺好好.天氣唔算太熱,陽光唔大,仲有少少陰陰地天.我哋慢慢食,一班人吹吓水,好好玩.多謝大文同大少o既安排,辛苦晒!
2:30我哋去到黃石碼頭等街渡入塔門.點知啲雨開始愈落愈大,我哋改變行程,先响王子個宮殿度避吓雨.由於有成三十幾人,大家唯有分開地部落腳.
大May姐因為只係入塔門遊吓花園就走,雖然落住雨,但係我同佢都出去流蕩吓.送埋佢上船,在下就返去王宮.帶埋相機,跟住大文同埋一班影友一齊行吓影吓相.不過有啲同伴就留返响王宮影燕子或者打麻雀,玩啤牌.
6點左右,由國王大人親自為我哋安排晚宴場地.見國王大人及大文爸爸都親自出動打理,在下就梗係出手啦!點可以只係睇住兩位老人家去安排3圍人o既枱凳碗筷呢!set 好晒個場就請各位入座,酙茶遞水都做埋,睇嚟在下都有 potential 進軍飲食界喎.
卒之都安安樂樂咁令大家飲飽食醉,在下都安心晒.希望各位都滿意今晚o既食物同安排啦!點算埋帳單,在下就將款項交俾王子.騷擾到王宮上上下下o既各位真係唔好意思.我哋坐返9點班船去黃石碼頭,沿途同爸爸一齊傾計,希望佢日日都開開心心.
4.17.2009
食包包食飽
今晚放工就即刻去咗新港鼎泰豐攞位.揀咗張窗邊o既枱坐低,就一路睇住書去等班靚女嚟.
等齊人就柯打蟹粉小籠包,豬扒,燻魚,青瓜,擔擔麵,紅油抄手.之後再落多籠正常版小籠包同埋荔芋同紅豆小包做甜品o忝.
算完帳,我哋就去hea吓飲酒傾計.傾吓,飲吓,笑吓,咁又過咗一晚.
4.16.2009
Happy Hour
今晚西瓜,張記同在下一齊去咗 happy hour.原先個個都話飲杯就返屋企食飯,點知 turn out 就個個都食埋飲夠至散水.
今次在下同佢哋去咗另外一家超細o既德國餐廳試菜.啲嘢食同平日食開啲德國嘢差唔多,可惜提供o既酒種類就少好多.下次都係去返多啲選擇o既鋪頭囉.
今晚小圈子吹水感覺又幾好喎!呢個口水多過茶,講嘢抵死又生鬼o既張記,真係好得人鍾意.不過,佢最正o既並唔係呢樣喎.咁係乜嘢呢?當然係佢o既 attendance 啦!
4.13.2009
下午茶
10點瞓醒覺,响美人屋企沖埋個涼就走人.返到屋企一邊執相 post 相,一邊同小情人傾電話.原來佢呢兩日上咗溫哥華度玩,仲有個6歲o既哥哥同佢一齊玩,不知幾開心.傾到2點,在下就要收佢線,因為夠鐘出門去食 tea.
4.12.2009
私房菜
原本諗住可以起身睇日出o既,但係瞓醒都已經6點42分,天都光晒.望吓外面,發現好大霧,即係就算起得切身都睇唔到個太陽.距離9:05班船仲有咁多時間,在下就梗係再瞓過啦.不過一瞓就8點幾,好彩加菲走嚟叫醒在下啫.
收拾行裝就即刻趕去碼頭,等咗10分鐘左右,在下就上船返三家村.上咗岸就即刻飛的返屋企沖個涼,再出動去觀塘.
完成咗今朝o既task,在下食個晏就返屋企覺覺豬.2點瞓到5點半至起身,去 JUSCO 買咗包沙律同一枝油,就碌去柴灣食私房菜.
今晚美人煮一啲新菜式俾在下食,芝士焗麵包粒,椒鹽豆腐粒,單骨雞翼,煙肉露笋卷,同埋在下包沙律.雖然份量唔多,但係都食到好飽.我哋仲飲咗一枝意大利汽酒同一枝紅酒呢!食晒啲小食,在下就請美人俾在下洗碗.
洗完碗,美人就將焗好o既 apple crumple 加 vanilla ice-cream 上碟.今晚真係好滿足,我哋一路食一路傾計,眨吓眼就成12點.醉醉哋o既在下,就响美人屋企玩宿營,仲好快就瞓著覺o忝.
4.11.2009
露宿者
今日下晝1點响油塘同班朋友集合咗,就喺三家村個碼頭坐船入東龍島.
由於在下第二朝一早就要返出市區,所以用下晝o既時間去遊咗幾個地方.我哋先响士多食咗碗麵,加菲返去營地起好個營,就帶在下參觀東炮台同一個攀石地點.行到5點幾再折返營地,跟手就再落去燈塔度影吓相.
後嚟我哋開檔玩UNO,輸咗o既要負責洗碗.雖然在下好鍾意洗碗,但係差唔多鋪鋪都贏,想洗都唔得.玩玩吓佢哋竟然開出條 rule,就係贏o既要煮嘢食喎.hahhaa... 都冇問題,在下就先煲咗咸蛋粟米湯,跟住就烚埋啲菜心.飯同叉燒就由佩夫人主理.估唔到佢哋個個都咁食得,將所有嘢都食晒,勁!
食飽飽,在下去埋個廁所就碌去瞓覺喇!因為成個禮拜晚晚都兩三點至瞓,真係攰到死.
4.10.2009
假期的第一天
今朝11點幾去咗apm睇20世紀少年.睇完戲好眼瞓,於是就碌返屋企瞓咗個晏覺.
5點半起身,梳洗好,就去尖沙咀同愛愛食晚飯喇.今次我哋試雲陽閣o既川菜,口水烏雞好滑,水煮魚片好味,辣子腸頭好食過傳統o既炸大腸.我哋慢慢食,慢慢試,好 enjoy.
之後,我哋行咗一陣,就去咗一間在下前兩日試過o既居酒屋.我哋柯打咗一樽 sake,同埋兩碟佐酒小食.傾吓傾吓就坐到11點幾,跟住就一齊行到去中間道散水.
4.07.2009
終站
路還未走到終站,往往因為環境o既變遷,而選擇前往兩極之端.
沉醉昔日o既光輝,可以算做虛榮嗎?是自我逃避的方式?還是自我安慰的一途?
尋回失去o既東西,卻又捉不住那脆弱o既關係,得而復失o既感覺,的確令人無所適從.
何不放下執著,放開懷抱,繼續向前行.焉知前路如何?
菩提本無樹,明鏡亦非臺;本來無一物,何處惹塵埃.
4.06.2009
東京奏鳴曲
生活壓力同東京好相似的香港,到底啲人會唔會好似日本嗰邊咁.
被炒o既中年人唔俾屋企人知,由一間企業 director 轉做商場清潔工.
家庭主婦精神上要尋求出路.
年青人不滿本地工作無聊走去當志願軍.
學童受學校不公平對待又會點樣去處理.
家家有本難念的經好似範圍太大,收窄到人人有本難念的經會更適合.
4.05.2009
赤柱遊
今日在下同咗一班舊同事入赤柱行吓食晚飯.我哋3點响銅鑼灣一齊坐綠 van 入去,响廣場落車就訂埋位食咸豬手.跟住我哋就响附近行吓影吓相.
之後,我哋就上去 Saffron 度食個 tea,hea 住等食晚飯.見佢啲 cake 個樣唔多合在下口味,所以只試啲安全嘢,一個 smoke salmon w/cream cheese bagel 同一杯 black coffee.
坐到5點幾,落去樓下行咗一陣,6點就去食豬手喇.我哋一行6人,叫咗個4人餐同一客薯餅同農夫包,啲份量夠晒.食吓傾吓,大約9點就走人.肥哥哥分幾站 drop down 我哋,真係唔該晒!
4.04.2009
手信
今晚去咗食川菜,順便俾手信個朋友仔.雖然唔係啲乜嘢名貴禮物,但係見到佢咁鍾意杯XO仔,在下都好開心.
食完飯,我哋就碌咗去飲嘢.原來佢竟然唔知道酒吧仲未曾禁煙喎.我哋就咁飲住啤酒,傾住計,佢又可以好自在咁煲住煙,就咁就hea到12點.
多謝朋友仔同在下傾咗咁耐,同講咁多嘢俾在下聽喎!
4.02.2009
生日飯聚
今晚約咗7點同baby食生日飯,所以在下响公司做嘢做到6點幾至走.去快圖美晒完相,就去cut埋個broadband.做完咁多嘢都可以好準時咁去到rendezvous,叻叻!
見人未齊,在下就先送上專為baby而設o既福袋.佢一拆開就好開心,因為裡面有一個 Blythe cube brick,再摸吓又潛到一個俾佢個大B女o既手袋.當然唔少得就梗係朱古力啦!在下知道佢鍾意啲丁屎細細粒o既玩意,仲買咗一張有細細粒4葉草o既貼紙放埋落去.佢興奮到即刻攞本 diary 出嚟貼o忝,YESSSS...
人齊後我哋就柯打咗啲嘢食,一路食一路傾,時間飛咁快就走人.當美人講起一本書o既內容,在下發現原來大家都買咗同一本書睇.阿virtual男友就話要借俾佢睇,呢個當然冇問題啦!
佢早前借俾在下o既兩本簡體書,在下都睇完還埋俾佢.書除咗可以分享內容,互相交換仲係環保o既做法,真係興幸可以識到呢班好朋友呢!
不過可能個人放鬆得濟,一個唔覺意竟然岌到條脷,流血唔單止,仲好鬼痛o忝...


text:
係呀~偷雞呀今朝!點解?上個禮拜米應承左小王子,今個week會整多一次朱古力士多啤梨比班男子組食嘅~所以今朝我米忙嚟忙去整士多啤梨law!原先應該用d靚d嘅叉仔叉住d士多啤梨嚟浸朱古力嘅,BUT.....懶~ar ma!咁米求其用支竹仔吉住就算law.加上小王子鬼咁"笠籮",琴晚做功課做到鬼咁夜,今朝重要話做錯左小小,要我幚佢用卡紙剪過個立體形喎~所以今日個"嘩box"米偷雞小小law!
果然係光陰似箭,小王子返埋呢個禮拜又放兩假week Term Break o勒~又到Cap水Sir Cap水嘅時間o勒!
o拿!往時Cap水Sir 攪Holiday Program呢~就無咁張揚嘅,次次都係圍內o個班水魚BB參加ga啫.但係自從小王子佢地驘左全省小學國際象棋總冠軍之後,Cap水Sir 簡直好似上左電咁,o係學校度係咁勁Hard Sale國際象棋.你估佢真係咁熱愛Chess咩?米就係為左o係學校個Chess Holiday Program度搵真銀law.
嘩!今次Cap水Sir 個Chess Holiday Program嘅宣傳就認真誇la lana~又話憑佢嘅經驗,玩國際象棋可以提高學業成績,集中力,數學,判斷力,提高警覺,又可以從錯誤中學習......
總之意思大慨係﹣﹣>
"玩國際象棋能醫百病,有病醫病,無病就保命~"
我睇到張回條o個陣,都忍5住笑出嚟.
心諗﹣﹣"嘩!Cap水Sir 你認真誇la la呀~"
玩Chess係米真係可以提高學業成績我就5知,但係o係"最高貴學府"裡面,確實係玩Chess叻o個d全部都係讀書叻嘅小朋友.好似小王子o個個team,都係個個讀書頂瓜瓜嘅,其中一個重係攞左"最高貴學府"出年中學部嘅獎學金tim.
不過我最 最 最配服Cap水Sir 嘅5係佢嘅誇la la,而係Cap水Sir o個份勇往直前,5怕死嘅精神.點解?因為以往Cap水Sir o係School攪嘅 Chess Holiday Program,我地張Cheque都係寫比阿Cap水Sir 嘅私人Account度嘅,不過今次Cap水Sir 竟然話5收Cheque,要現金!
嘩~Cap水Sir好o野!Cap水Cap到明目張膽,一睇就知佢係 瞞稅la.


text:
2013年7月21日星期日
小王子媽媽@書展
好多謝你地嚟書展見我~
真係好多謝你地~
其實小王子媽媽只係一個平凡到不得了嘅普通C9仔,同其它好多C9仔一樣日日過住煮飯揍仔嘅生活,好多謝你地令我發現自己嘅不平凡,又好多謝你地對我嘅支持,我答應你地會繼續創作更多令人嘩嘩聲嘅蛋糕裝飾,令你地一樣可以o係屋企人同朋友面前成為"不平凡"嘅人.
喺書展度有Blog友送我軟糖,又有Blog友送我飲品,雖然只係一d再普通不過嘅o野,但係我好感動,真係好多謝你地知道我講到口都乾,又記得我可能口淡淡想食粒糖.我收到嘅又點只係一筒糖同飲品咁間單呢?你地嘅心意我收到哂,超 超 超 感動!
BUT
5代表o個廿萬無數喎~最多比你地扣數下~hahahaha.......
其實我都係喺書展度第一次正式見到我自己本書,睇到實物之後~老實講有N咁多樣o野需要改進.但係第一次出書查實我自己係完全無經驗嘅,邊d野應該堅持,咩o野應該要其實我一dd慨念都無.
唯一一樣我可以確定嘅係,書裡面每一個字都係我嘅心血,係我對你地一直咁支持我而作嘅回應,係我送比你地嘅禮物.有買到書嘅Blog友應該知道呢本書同HK市面其他食譜好5同~
第一. 書厚到嘔
第二. 圖多到爆
第三. 中英對照,但係英文part詳細到你5信
第四. 好多字
親愛嘅Blog友們!
你地一嬲都知我教親你地o野都5會淨係教做法gar la,次次我都會囉囉saw saw咁同你地講解每個程序嘅原因同埋道理,要知道點解至知道點解會錯?o係邊度出錯?如果連點解都5知咁點去改呢?
所以我本書比其他食譜多好多字﹣﹣千奇米浪費我嘅苦心,要刨哂佢呀!因為做蛋糕裝飾師5係做餅咁間單,要比做餅師識更多嘅o野,咩o野要點用同o係咩情況用,而咩o野5可以同咩一齊嚟用,真係5係淨係雞蛋撈牛油再撈麵粉咁間單gar.一個再好食嘅蛋糕到最後都要靠華麗嘅外表嘅.
而蛋糕裝飾其實係源於外國嘅,所以好多材料都要以英文名為準,呢個就係點解我本書嘅英文part會詳細得咁緊要嘅原因.
裝飾過程有時會好覆習,要令你地睇圖就學得識~呢個就係點解我本書會咁厚,咁多圖又咁多字嘅原因o勒.
米好似睇其他食譜咁嚟睇呀,學5到o野gar,o個d字至係重點呀!!!
Well~雖然我本書以蛋糕裝飾為主,但係有食譜gar!裡面個cupcake食譜好正gar,你真係要試下,重有超少甜cake pops食譜,雪芳蛋糕食譜同芝士蛋糕食譜,o拿~我都話好食嘅食譜應該都無走雞gar na,信我la!
P.S小王子媽媽星期一重会去書展教做朱古力玫瑰花,如果你想學,又或者想同我吹下水嘅話就今晚6:00-7:30喺書展見na.
2013年7月16日星期二
2013年7月15日星期一
訂閱: 文章 (Atom)


text:
廈門之旅第3天,
我地一早又比小齊嘈醒!!
佢同返學一樣都係7點幾起身!!
激死~
叫佢再瞓佢就話 "瞓覺呢, 真係好悶咖"
怕左佢, 唯有大家一齊去食早餐啦
食返同之前果日一樣o既早餐
之前果日冇食雪糕, 小齊話今日想食
食完個早餐之後其實都係好早
我地返房hea 到last minute, 成12點先check out
byebye我地住左兩日o既酒店~~
食完早餐冇耐又食晏
今次去返之前果日食唔到o既 鷺江賓館中菜廳
呢個時候小齊就瞓喇, 比佢玩死
呢度有個優點就係望到對面o既鼓浪嶼
我o係呢度露台影出去o既鼓浪嶼全景
此時露台都冇乜人
望落去就係中山路步行街
影左一陣, o野食到喇
賣相ok, 味道一般
香港o既好食o的
呢度d 點心比較多油
食完再去露台影相, 瞓左成個鐘小齊又差夠電喇
下一站係廈門大學, 我地坐巴士去
廈門大學被喻為中國最美麗o既大學之一
果然真係又大又靚
最重要係幾乾淨 (除左廁所)
仲有人工湖
小齊同媽媽玩
人工湖仲有d 動物 (我都唔知叫咩, 唔似鴨唔似鵝)
好快行左個round, 不過我地都行唔晒成間大學
離開大學後去埋隔離間寺廟
好大片荷花池, 不過冇荷花
再行過o的見到有個放生池...嘩好多動物
龜只係其中一種
小齊開頭覺得悶悶地...
媽媽話不如買包飼料餵佢地小齊即刻開心晒
餵佢地啫, 你又冇份都咁開心
今次大膽左, 肯自己試下餵
小齊望住佢地爭食個樣好搞笑
最後一站返香港, check in 搞左好耐,
好彩我地預鬆d 時間
點知去到boarding 時間唔比上機, 居然派飯!!!
我幾驚係因為香港打風 (天兔) 所以冇得返香港~
唔~好~呀~!!!!
原來係因為inbound 隻機delay左所以會我地都會delay 1.5 個鐘
真係嚇死我, 雖然要delay 不過已經算好好彩,
如果我地遲一日走就真係返唔到香港喇
第2日夜晚6點就停飛喇,
今次行程尚算順利, 真係執返身彩!


text:
離開魚市場就向國際通進發,哩到安排咗兩個半鐘比我哋,如果唔係第一晚已經行咗一啲我哋嘅目標地方,淨係得兩個半鐘真係唔夠時間,我之前睇blog見個有人講過,國際通條街唔長,比男人行兩個鐘頭夠有餘,但比女人行行兩個星期都唔夠時間行啊!而家我哋只係去返一啲當晚我哋想去但又收咗舖嘅地方.
我同細妹喺領隊未開始介紹國際通有啲咩行已經急不及待先離隊行先,講真哩條街我喺未出發前已經喺Googlemap行咗好多次,再加埋前幾日實地行過,絶對唔會盪失路啦!
第一目標都係藥房,沖繩唔似得東京,大阪咁四周圍都係藥房,哩間全國都有分店嘅藥房都喺幾年前喺哩到開分店,佢樓高兩層,樓上賣啲貴價嘅護膚品,樓吓就一般嘅藥品,護膚品同護理產品,我嚟之前已經知道佢嘅貨品種類唔會太多,不過又真係估佢唔到連最普通我要搵嘅嘢都無啊! 比起三越旁間雜貨店重少,而且價錢亦比嗰到貴啊!枉我重行到國際通街尾添呀!
所以都係決定再返去三越隔離間舖,而且佢樓上嘅100円店我哋嗰日因為夠鐘收舖都未去睇,掛住買嘢唔記得影相啊!100円店有食品用日用品賣,佢哋啲食品真係好底,限定黑糖百力滋,紅芋百力滋,限定薯片,全部都100円,喺到入貨用嚟做手信都幾好啊!
然後就去平和通商店街,哩到都係好多手信店,其實行多幾間,基本上間間賣啲嘢都好似差唔多,分別在價錢,有時間可以行多幾間格吓價,有時啲商品差唔多但價錢可以差好遠啊!
哩啲貝殼做嘅燈罩好靚啊!又唔太貴,真係想買返個返嚟呀!不過佢嘅插頭唔啱香港用,買返嚟又要改先用得,所以都係放棄咗,又再一次影咗當買咗啊!
平和通商店街內有一間好出名賣塩嘅專賣店,裡面啲塩真係好多品種咖!
我見啲人喺咁試塩,咁試法咪鹹死囉!雪塩喺沖繩最出名,但最後我一啲都無買啊!影咗當買咗啦!
我哋喺商店街內見到有間又係好似雜貨店咁,估佢唔到哩到有晒我要搵嘅嘢,價錢重平過之前間大藥房添啊!
搵齊嘢要搵嘅嘢後,就去位於商店街內嘅牧志市場,去哩到因為想睇沖繩出名嘅海產 - 「夜光貝」,如果自己嚟,可以喺市場下層買咗海鮮,然後攞到二層嘅餐廳加工,加工費係500円一個人.但由於我哋一陣重有團餐食,所以無幫襯,純粹嚟見識吓.
哩到啲豬頭都係遊客影相嘅對象啊!不過我搵唔到一隻戴黑照嘅豬頭,佢喺啲網到好Heat咖!個個都影佢咖!
另外哩啲比人剝晒皮嘅魚好肉酸呀!
我最後都忍唔住用550円買咗兩隻苦瓜返香港呀! 真係好好食呀!個海葡萄就嘛嘛哋,好鹹唔係好啱我口味啊!
哩日天氣真係好悶熱,哩兩個幾鐘真係行到大汗疊細汗,又熱又攰,行街真係唔係我強項啊! 買兩杯嘢飲解吓渴再行過.士多啤利汁同苦瓜蘋果汁,我本來想淨係買苦瓜汁咖!但老闆娘講咗好多嘢,我諗意思係淨係苦瓜汁會難入口,所以叫我加蘋果一齊飲,味道真係唔錯啊!
飲完嘢繼續行,嚟沖繩食牛就要食石垣牛.
沿途都好多T-shirt店,價錢唔平但覺得啲質地嘛嘛哋啊!
Kitty專門店,第一晚嚟嘅時候姍咗門,而家嚟影返夠本.
哩間御菓子店四周圍都有分店,未過去嗰陣重諗住會喺哩到買手信,但試食過後又覺得啲產品嘛嘛哋,所以最後連舖頭都無入啊!不過哩啲只係我個人意見,朋友們如果去到不妨自己試試,可能會啱你哋口味啊!
因為哩日係星期日,所以國際通會喺十二點後封路成為行人專用區.
唔明點解熱到好似個火爐咁佢哋都可以喺條咁曬嘅街上面玩啊!


text:
2015年1月20日 星期二
泰國人海南雞飯
咁我就梗係會事先上下網,睇下有咩好食先.小紅館係新開既,食台灣野,我都想試下.
馬來咖哩既聚樂居亦都好大眾化
而美倫餐廳其實係茶記黎,主打住家風味小菜.
我預咗少少時間去一田濕平,原來出咗門口已經係大霸街啦.
因為唔熟路,所以我專登係對面馬路行下,遙望下D食店,先決定食邊間.老實講,荃灣廣場呢邊既大霸街,好多停車場出入口,可能剛倒完垃圾,地下都幾污穢,幾恐怖下.
行到一半,見到有間泰國人海南雞飯,我想試下,就冇再睇其他食店啦,即刻過馬路入去.
二話不説,我同爸爸都係點海南雞飯.雖然呢度仲有好多泰國菜可以點,但一場黎到都係食招牌野啦.
$55個餐,一小碟無骨海南雞,油飯,冬瓜湯,泰式酸辣汁.湯就好夠熱,都幾咸同重味精,雞既肉質麻麻,冇乜味道.全靠點個汁先好食返少少,但我都有食晒D野.
食套餐,可加$10點飲品,泰式既什麼什麼冰都可以點,爸爸就要咗杯椰汁冰.杯野係正常既,甜咗少少咁啦.
朋友問我呢間野掂唔掂? 老實講,巷仔見既海南雞飯正過佢.講到D雞,其實屋企樓下嚐味D雞仲好食D,人地無骨海南雞飯都只係$45之麻,咁我邊駛坐車出去食呢?所以,呢間野我唔會再幫襯架啦.
5 則留言:


text:
上上星期五校長捉我照完肺之後,我都乖乖的無再遲到請假,但到咗上星期二臨放工前10分鐘,我見佢鬼鬼祟崇咁自己走去攞學校信紙,我都覺得好奇怪o架喇,整乜唔叫人攞比佢呢?過咗5分鐘,同事攞咗個公文袋比我,話:校長叫你番去睇o下先,睇完簽完再copy一份比番佢!我即刻拆開睇o下啦,原來係一封書面警告信,內容列明咗我遲到咗幾多日,請咗幾多日病假大假,然後佢列咗5點講明我點樣引起不便,而o個堆內容主要 都係 老師自己o既假設,假想同埋感受,最後校長話要我從速改善,否則可按合約條款同我終止合約云云~~打咗比老爺,佢建議我唔好簽,應該打去勞工處問問意見,想清楚翌日先再搵校長傾,佢話如有需要可以搵埋佢入去校長室.
同查理斯商量咗一晚,又問咗勞工處意見,翌日一早我搵齊晒所有資料,一副戰鬥格咁入去校長室同佢死過~~
一開始,
我:校長,阻你少少時間想同你傾番張警告信.
校長:好呀!
我:校長,我會錄音o架!
(佢面色即時一沉呀,但都無奈回應:嗯!)
然後,我話除咗遲到我係會承認之外,全部警告於我是不公平的,所以我唔會簽!亦會逐一同佢講番我的諗法.
首先,有一半的員工都會遲到,佢個秘書由我入o黎打工開始,無一日準時番工,咁佢又有無警告信呢?如果無,我覺得佢咁樣係選擇性執法,對我好唔公平!(查理斯教我講的:選擇性執法!勁!)
其次,病假大假是我的福利,我的病假亦未超支,大假亦然,點解可以出警告信warn我要我改善呢?勞工處話如果僱主因為咁樣而考慮將我解僱,我可以向平機會投訴;另外,pt.1-5係老師的個人感受 / 假想,佢無向我求証就將佢啲假設放諸我身上(假設包括:我病假時應該要休息會唔聽電話 / 我病假後要清理積壓的工作,所以未敢再按排新工作給我 / 擔心我身體未能承擔更多工作),令我間接阻礙工作進度,然後再同校長投訴我工作表現有問題,由第一日佢覺得我有問題唔出聲自己suffer晒啲工作,到佢終於頂唔住所以投訴,呢段期間佢從來都無向我直屬上司或我本人反映過,點解佢處事咁唔成熟?佢咁做唔係為件事好 / 唔係為學校好!同埋所有嘢係佢假設 / 係佢個人感受,感受咁抽象咁唔實際,我唔會簽名認同呢封信,因為咁做等於我認同佢的感受,而呢啲感受我覺得係佢強加諸我身上(即係老屈!)我甚至同校長講,我夠膽講一句,我無工作係積壓的,所有的工作進度已寫於紀錄表上,我上午接到的工作多半於同一日放工前比番老師,咁都叫積壓?究竟係 邊個 老師投訴?我要求同佢面談,唔係對質,我只係想知佢有咩工作比我做而我係再三拖延咗呢?
再加埋,我反問佢,星期五先同我講完,我話會改善,只係再過3個工作天佢就B & W比封警告信我,作為一個管理層,究竟係佢處事手法好有問題定係佢覺得我呢幾日唔遲到 / 唔請假都做唔到佢要求而要進一步warn我呢?同埋main point係,佢無話過星期五的面談屬於verbal warning,如果已經覺得事態嚴重,點解佢唔一併比埋警告信我呢?
講到後來,佢唔知驚咩,居然話:其實呢,我作為校長都好為難o架,我都覺得要比呢封警告信你係好殘忍,同埋我自己都好掙扎o架,覺得你做嘢又快又都幫得手,咁樣warn你我都唔忍心呀,所以呢,你見啦,封信我都唔親自比你(意思應該係佢比唔出手),搵同事交比你,然後我諗我都係離開office一陣啦,因為我都唔忍心見你收呢封信呀!(呢個假精...)
然後我又賤人上身,我話:校長呀,我都明白o架,其實你真係一個好好o既校長,你又肯聽人意見,又肯比意見我,你真係好好o架!我都明白你難做呀!(講o既時候仲要微微身向前代表誠懇同肉緊....今屆影后都非我莫屬喇o掛.....)
可能由於我態度強硬 / 論點重覆又重覆,佢無耐性 / 我錄咗佢音,佢驚死......45分鐘之後佢無再解釋喇,只係應承我會改過封警告信,「警告」,「情況嚴重」等字眼及老師感受pt.1-5等通通會刪去,後來佢改過封信仲攞埋我個位,比我睇o下個draft先,佢先再印落信紙~~(好似我係老細要批閱佢啲文件咁~~)我都估到佢會收番封警告信,淨係比番封新的信我,所以我一早影印咗放o係手袋,然後將正本放櫃桶,到佢行埋o黎問我攞番時,我先好唔在意又好爽快咁o係櫃桶攞出o黎比番佢,哈,我早有後著啦~~
雖然最後佢都無供個老師出o黎,但佢都比咗好大的tips我,但,我唔會再猜度了,一來知道又點吖,二來,佢的tips可能都係誤導我o既o者~~
今次總算贏得漂漂亮亮,多謝軍師查理斯同老爺,經此一役, 全部 老師我都信唔過!我都要積極搵工喇,8月合約完結佢一定唔會同我續約啦~~不過真係好開心,佢輸晒啦~~哈哈!!


text:
我終於番到來香港啦!!!10月4日到台南果邊另外一間公司影相,點知打風,好彩影相時天氣仲可以,諗住個風過後10月12日去薇薇(ViVi)影時會好天啦~ 點知天氣都係未穩定,所以冇得影藍天白雲lu,有少少失望呢...... 好,等我詳細報告一下行程啦~~~
10月11日
旅遊資料:
我地朝早10點搭高鐵由高雄左營番台北,全程兩個鐘頭,訓陣就好快到~ 12點到台北車站,拎住兩個超大喼去酒店check-in.我book既酒店「麗敦精緻旅店」係一間boutique hotel,o係捷運「芝山站」隔離,出閘後行2分鐘就到,同ViVi身處既民權西路站隔左3個站,所以去ViVi都幾方便~
房間有按摩浴池,歐洲feel既床,價錢都係~HKD$500一晚,都ok架!!!
我同bf最鍾意佢地可以online booking(唔洗預先比錢,唔洗留credit card資料,淨係填名+email address果d basic資料,去到check-in先比錢/look card).
仲有佢地check-in時間係1pm,我地12點鬆d去到都可以比我地拎房,所以幾岩揀2pm去ViVi試衫既姊妹呢~ 我同bf去過3-4次台灣,個人覺得比起「東龍」,「一樂園」,「天成」呢d傳統酒店來講,「麗敦」既價錢差唔多,但質素比傳統酒店要好,將會去ViVi影相既姊妹可以考慮下呢~~~
http://www.reedon-hotel.com/about_ch.php
ViVi揀衫篇
之前聽已經o係ViVi影左相既同事講,話一定要book到2pm試衫,原因係:2pm打後d靚衫就會比人揀哂!
所以我早成個幾兩個月前去ViVi「做功課」,因為淨係「做功課」時先可以約試衫時間.分店經理秀玲姐仲問我點解咁早做功課,哈哈,我當然冇答佢真正原因啦~
先講述一下我同事之前同我share揀衫時要注意既小tips先:
1. 一定要hold 2pm既試衫時間(好似我上面咁講,2pm果lock時間既新娘已經揀哂d靚衫,其他剩低果d真係......)
2. 一定要叫佢開VIP區你揀(如果你join package時張involve有寫先可以喎),因為佢地真係好少靚衫揀
3. 有理冇理都叫禮服小姐拎你鍾意既衫掛左去你試衫果格度先,因為掛左去你個架度,你試唔岩,先會放出來比其他新娘試.
4. o係ViVi/verywed網上download自己鍾意既靚衫相,去到即時show比禮服小姐睇,邊套出左街,邊套有o係度,佢都可以即時話你聽,慳番好多時間!
5. 最最最緊要叫老公仔唔好打機!!!因為我個同事就係因為老公o係佢換衫其間顧住打機,條裙比隔離個新娘拎左去試都唔知...... 事緣佢普通話可能唔係好識講,試完後除左換第二件再試,但冇話明唔要喎,可能禮服小姐以為佢唔岩,隔離個新娘見佢著得咁靚,又話想試下就比人「偷」左啦!!!我同事試左幾件都係覺得第一件試既最靚,點知隔離個新娘又confirm左喎,冇得要番!哈哈,佢咪狂丙佢老公,話佢打機打到比人偷左件衫都唔知呢~~~
6. 試完除非勁唔ok,否則都要跟禮服小姐講:「這件ok呀,要先留著!」,如果唔係,恐怕又會有偷衫事件~
我1:45pm已經去到ViVi,我bf仲話我洗乜咁早到,我就話佢:「你知乜野丫,一陣試完你就知點解」~ 由於早左15分鐘到,所以可以早dd入去揀衫~ 早dd就係果dd架啦,佢地晚裝好似得3-4排,5分鐘應該夠掀哂,睇哂d款,其間見到有岩既,就要叫禮服小姐拎起.
我個禮服小姐短頭髮,肥肥地,但好cool,完全冇笑容,又唔welcome to serve,好被動......(之後番黎上網問其他影左既姊妹,佢地話個禮服小姐叫小Q喎~)
我雖然好乖咁帶哂我鍾意既裙款比禮服小姐睇,但係10件有8件都出左街or洗緊,剩低o係ViVi d eg真係好唔得,仲要得好少選擇,我好想要件黃色既晚裝,但禮服小姐話一件都冇at that moment......我就拎張單出來,同佢講:「我join package時說可以去VIP區選禮服,我想去睇下VIP區d禮服」.
點知禮服小姐話:「你的單上寫全部拍照區禮服可以任選不另收費,這裏就是拍照區囉~ 單上寫的意思是你可以在這裏任選禮服!」我同事之前都可以去VIP區揀衫,果度d衫新d,靚d,係專for佢地租比當地人結婚時著,所以我join package時先會特別request佢地比我任選......
我雖然好努力同禮服小姐講我join時造型師梁總監明明應承左我VIP區都可以揀,但佢地最後仲出動埋in-charge來同我講,叫我「你慢慢揀啦,我地拍照區有好新衫,你實揀到岩你既!」但明明就係佢地d新衫/靚衫出哂街,所以我都因為呢件事谷住道氣成晚,覺得好似比人捉字蚤厄左我咁...... 所以我建議去ViVi影相既姊妹,去前要問清楚秀玲姐,等佢再寫清楚o係張單度,到時佢地就冇得「瀨」!
爭吵左一陣,見到有另外一pair人來揀衫,我都知道我再浪費時間同佢地嗌都冇用,所以我用勁快速度「立」左幾套我覺得比較ok既衫去自己個架度.另外果個新娘初時掀起過一條晚裝讚幾靚,諗住睇哂成排衫先揀,哈哈,我都睇中左,「啦啦林」叫bf走去拎起佢~ 聽到果pair人(都係HK人)o係度話:「E.....比人拎左啦!真係要睇岩就拎!」哈哈,我諗佢地果刻肯定勁想打我~
o係幾分鐘既「搶」衫戰後,全場最ok既晚裝都比我搶左,哈哈,跟住就開始試衫啦~ 之前我同事講話試衫時可以影相,但禮服小姐就話唔比影相!真係唔明點解隔左1年時間,佢地就多左咁多restriction,搞到我同bf都試得好唔開心,每次要compare邊套好d,心大心細時都要著多一次出來......
揀完晚裝後,我先開始揀婚紗,因為婚紗全部都係白色,只不過係style有d分別,所以就算人地拎左你鍾意果件,都總會有類似既style可以代替.因為冇打算影studio,所以婚紗我只係揀左一件比較輕身既A-line拖尾款,裙尾有條好長既輕紗,o係海灘影相時就可以玩隨風漂紗既效果呢~
另外,我揀左5套晚裝:
1. 紅色娃娃裝
2. 紫色娃娃裝
3. 淺藍色bell shape layer裙
4. 銀色全身閃片旗抱款小拖尾裙
5. 橙啡色民族feel bell shape裙
用左一個鐘頭左右就揀哂我d禮服,跟住服務小姐鄧經理就帶我bf去隔離既男禮舖頭試男禮.ViVi會提供2個款3隻色(黑,白,灰)既男禮,可從中揀兩套,我地好快已經揀定要「白色燕子尾」同「黑色平口」西裝.雖然個sales想拎另外要加錢既style比我地試,但我地唔想徙佢時間,亦唔想徙自己時間,於是好直接咁同佢講話唔洗,因為我地自己帶左裏面既背心+豬腸呔.用左唔洗15分鐘就試好禮服+度身,跟住試埋白鞋size,total唔洗20分鐘就走得呢!男仔揀衫真容易~~~
鄧經理話8:30pm攝影師詹Sir應該ok,可以同我地溝通,叫我地夜晚8:30pm再番黎ViVi同詹Sir傾下~ 另外,我o係香港已經book左化妝師青靖化妝+出街,但鄧經理話青靖之前仲有pair人要化,所以我會係2nd 9:30am先開始化妝.我問鄧經理可唔可以提早少少化妝呢,佢好好人咁話會安排下,睇下可唔可以轉到果pair新人比其他化妝師化,如果ok既我就可以8am開始化妝,但得唔得就要今晚先答覆到我~ 哈哈,都仲叫有個希望丫!
鄧經理幾好人架,(後來揀相時先知道佢係奸架!)又好笑容,仲教我地去ViVi附近條小食街--晴光商圈食野添!
我身後果個市場就係晴光商圈,裏面有d賣小吃既舖頭,亦有賣乾貨既商舖
o係一間叫「茶太屋」既台式飲品店買左杯好好飲既鳥龍奶茶.果度既飲品仲有唔同甜度可以選擇~
我最鍾意食既臭豆腐
溝通篇
夜晚8:30pm我地準時番到ViVi同詹Sir見面,但鄧經理話佢仲幫pair新人影緊studio,叫我地等一陣佢影多幾張就會過來.
o係esdlife d姊妹成日講話佢好惡,有時仲會鬧人,我地仲擔心聽日影相時會比佢鬧穫金既添!
大約等左15分鐘,終於見到詹Sir啦!哈哈,佢個人都幾nice架,講野語氣好正常,一d都唔惡,只不過係講野,做野既efficiency都好快啫,我地先放鬆番少少咋~
P.S.詹Sir入黎時成身煙味呢~ 哈哈,唔鍾意煙味既姊妹搵佢影相可能要忍下啦~ 佢出去影相時煙癮起雖然會食幾支,但唔會對住我地噴,所以影響都唔係好大!而且,我地都覺得佢嗒住支煙一路影,一路chur幾啖時個樣好搞笑,佢食住煙既時候好似仲影得特別起勁添!!!
詹Sir一來到首先畫左個台北地圖比我地睇,仲寫明熱門攝影地點既位置大約o係邊度,行車時間大約幾耐咁,等我地有個初步既了解~ 跟住我地就show自己做既preparation畫簿出來,入面show左我地想影既景點既相片,詹Sir呢個時候仲做埋天氣報道員,同我地講聽日天氣大約會係點,去萬里就應該會多雲冇藍天,去淡水,三芝有藍天既機會會大好多!
我地都好多景點想影,大部分都係集中o係萬里果邊,所以詹Sir其實唔太suggest我地選擇萬里果邊既路線,怕天灰會影得唔係咁靚~ 但我地又好想去果邊影喎,詹Sir見我地咁難決擇,就話聽日朝早再睇天氣決定路線~
同詹Sir溝通完,鄧經理o係我地臨走前帶來一個好消息!就係青靖聽日8am可以幫我化妝,仲要係全日淨係serve我地一pair人,呢個真係big surprise呀!!!我仲開心到跳左起來添~ (原來她勸服原先搵青靖化既客人轉用梁總監+帶佢出街,所以我先可以「獨霸」青靖咋~)
晚上我地再到訪士林夜市食dinner~
檸檬愛玉冰 NT$30
超勁好好好味既芒果/士多啤梨牛奶冰 NT$90/each
烤花枝串 NT$35
烤鵪鶉蛋 NT$20
好味的熱狗腸NT$40
P.S. 之前o係香港join Package時係男化妝總監梁總監(一個勁假,cam cam地既男人)sale我地,好自然地book左佢做我地既化妝師喇!但我同事影完番黎同我share呢個化妝師好「唔掂」(人格平方面),suggest我轉過另外一個,原因:
a. 佢會迫人買安瓶,唔幫佢買,會比「說話」你聽:「影結婚相唔好慳果少少錢喇!唔用我地d安瓶,你塊面實會敏感!」
b. 揀相時見到佢,佢會坐埋來「懶friend」咁,話「邊張靚」,叫你揀多d!你唔揀,delete左張相,佢會話:「咁靚你地都唔揀?!咁辛苦來台灣影結婚相就唔好慳果少少錢喇.....」
c. 男化妝師幫新娘換衫係極度唔方便!所以加$1500HKD請佢出街跟外景,換衫果度就要搵老公/自己搞掂!好似唔抵咁囉!
綜合以上原因,加埋我地join expo時都領教過佢既「黑面神功」,所以o係香港「做功課」時已經指明要轉化妝師,無論佢地d staff點講都好,我地都係堅持要轉用女化妝師青靖!
但點知我地去到高雄時,個梁總監打電話來「R撈」!頂~長途電話IDD「死lur」唔肯收線,如果唔係未影,我真係想「少」爆佢呢!佢仲懶好心咁話:「我驚你地搵青靖化,果日會好遲先出到外景呀!但如果你地搵番我,就可以1st pair化妝,咪可以早d開始影相囉!」,又話「我會好比心機化靚你架!」......我忍住道氣好有禮貌咁refuse左佢,佢臨收線前仲remind我:「唔好話比人地聽,尤其係秀玲姐佢地聽,我打過來搵你呀!」 為左我所損失既IDD費用,我決定要將呢件事share出來囉!
為左我所損失既IDD費用,我決定要將呢件事share出來囉!


text:
2015年8月24日 星期一
再見我的N班生涯
燒腩仔嘅N班生涯終於喺上星期五正式完結,諗返初初返學時未適應日日喊住返學,再持續幾個月日日放學喺呢條多人兼極斜嘅長命樓梯到拉拉扯扯,真係一殼眼淚永世難忘,曾經諗過退學唔讀嘅艾菲,完全無諗過我哋兩母子最終可以捱晒兩個學期.
燒腩仔讀呢間學校,性質似托兒所咁只放紅假,就連暑假都只放一星期,對在職父母來講係相當之好(K1-K3仲只得全日班),個人自理會比較著重,但學術方面就唔好抱太大期望,老師們都算有愛心,不過可能工作繁重嘅關係,間中會出現甩甩漏漏,亦唔會有時間幫你教仔,就算艾菲日日親自接放學,都唔係幾同到佢班主任講到D咩(更加唔好旨意會有主動打電話來報告啦),不過勝在有駐校社工,燒腩仔就全靠佢幫忙先成功揻甩摞地呢鋪癮.
睇住燒腩仔由一個乜都唔識嘅BB,到返學後開始識得同同學仔相處,知道要守規矩聽老師話,到後期學識照顧自己,亦開始講到學校嘅點點滴滴,直至近半年開始enjoy返學,又記得老師教過嘅嘢,仲會咀gel gel咁同老師講同學嘅是非,艾菲呢11個月以來嘅淚水同汗水總算無白流.
來到最後一日,艾菲都想送返D嘢畀老師表達謝意,同燒腩仔商議過後,我哋決定親手做張thank you card畀老師們,不過艾菲只係一個Art拎D嘅媽媽,要喺有限時間同資源下完成呢個任務確係有D難度,好彩喺學校做過心意卡畀老師嘅燒腩仔,聽見張卡係做畀老師就即時配合無扭扭擰擰,否則張卡分分鐘過咗last day都未送得出.>.<
呢日燒腩仔其實都有D情緒,可能有少少唔捨得掛,返學時撞到米高朋友仲剩機喊咗出來,好彩返到學校又好快無事,等到放學艾菲就帶埋疊thank you card去接放學,呢隻仔一見到即搶住送畀老師,不過遞完畀老師就調頭走,連叫佢同老師傾吓偈都唔肯,直至派晒全部卡先肯乖乖企定,同校長老師傾兩句影返張相留念,睇來男仔就係咁無心肝,希望你唔好轉頭就唔記得呢一年以來老師們對你嘅愛啦﹗
訂閱: 張貼留言 (Atom)


text:
2015年7月20日 星期一
書展2015
今年心血來潮,忽然有想去書展嘅衝動,於是趁米高星期五放假,可以幫手湊住燒腩仔,艾菲就拋夫棄子單拖入去逛,仲好慳家咁早D入場買十蚊飛,盡量將個成本降低D.
一如往年,一入兒童館就會見到新雅嘅booth,艾菲唔覺唔覺喺入面都逛咗大半個鐘,不過佢D認字卡同德育系列嘅圖書艾菲已經有,其他新出嘅圖書又唔太啱燒腩仔,最終只係買咗呢本同學仔媽咪推介嘅迷宮書,相對市面買到嘅迷宮書精美同簡單,啱晒燒腩仔呢D介乎識與唔識之間嘅年紀,星期六出街坐車時同佢玩咗陣,佢都玩得好開心同越來越叻啦(同學仔媽咪教唔好用筆玩,就咁用手指玩就可以重覆又重覆咁再玩)﹗
之後去隔離小樹苗booth又逛咗大半個鐘,不過都係空手而回,始終啱啱先喺台灣抬咗D書返來,都無咩中文書特別想買,然後行過一個專賣台灣繪本嘅booth,畀艾菲遇到呢本之前行誠品見唔到嘅《我的臉》,快睇內容都幾特別,估會啱燒腩仔就決定買啦﹗
正當艾菲仲喺到研究緊其他台灣繪本時,忽然波媽同波哥喺眼前走過喎,不過波哥初時見到艾菲就想走,所以艾菲都唔敢亂來,後來佢同艾菲一齊睇中咗五味太郎嘅《數字在哪裡》,艾菲就剩機用呢本書吸引佢埋來,之後仲用《我的臉》成功氹到佢同艾菲自拍添呀﹗YEAH!
相對好粗魯同安全系數勁高嘅燒腩仔,波哥真係好溫文同好好玩,成個親善大使咁,艾菲只係同佢講陣故事,佢已經不自覺咁捱咗埋來聽,好容易就可以同佢fd到,如果唔係艾菲要爭取時間揀書,艾菲實同佢玩耐D,而最冧冧豬當然係臨走時波哥送咗個飛吻畀艾菲啦...啦...啦...
然後順住行咗好多個booth,好多都做緊$100/7本嘅優惠,但艾菲就揀極都揀唔啱,之後路過青田教育中心嘅booth,以書展價$206.4買咗呢套《我自己會讀》嘅紅輯,又係同學仔媽咪推介嘅書,對認字有幫助咁話,艾菲見燒腩仔呢排好熱衷睇書,成日拎D書出來叫我哋講佢聽,而且D書仔細細本放手袋帶出街都OK(唔想佢次次出街食飯都係車同車啦),就決定買一輯來試吓個效果.
買完中文書就要集中火力睇英文書,ORT艾菲已經決定暫時唔買,要睇去圖書館借就算(其實已經借咗幾次,燒腩仔似乎對佢興趣不大),工具書屋企又有一堆,要買就買一D特別D,圖書館少有但又唔可以太深,兼夾價錢平過或者同淘寶差唔多嘅(艾菲以$50為界線),然後就畀艾菲遇到呢本盛惠$49.9嘅《Rusty Robot》,貪佢兩隻眼夠eye catching,仲係touch & feel嘅書來,可以畀燒腩仔呢個感統比較差嘅人摸多D唔同質感嘅嘢.
跟住行吓行吓,見到有檔全場唔係$10本就係$20本,艾菲又埋去揀咗四本,雖然本《Love from my Heart》個心心掣已經壞咗唔著,但以$10本肯定抵過淘寶嘅價錢,個內容仲要有D意思嘅,艾菲都唔會要求咁多啦﹗
喺另一檔見到呢本《What's the time, Mr Wolf》,中間可以插手指入去扮狐狸先生講嘢,又可以畀小朋友學睇時間,只售$39就決定買埋佢.
買咗成堆書先行到去Fun to Read嘅booth,見到好多好靚有唔同機關嘅board book,價錢都係$50一本左右,但考慮到燒腩仔已經過咗要用機關先肯坐定睇書嘅階段,艾菲就忍住手無買,只係喺$100/3本嘅書堆中揀咗三本就走.
路過一檔有好多款砌圖揀嘅booth,買咗呢個盛惠$16嘅12塊Thomas砌圖,成功贏得燒腩仔歡心,即晚已經砌咗N咁多次.
臨走見Croyola有八折,like & share佢個facebook page更加可以全單再九五折,就平平地買咗盒顏色筆同畫筆畀燒腩仔用.
唔覺唔覺又買咗堆書返屋企,好彩米高都好支持無畀說話艾菲聽,而燒腩仔見到都好開心,短短兩日已經同佢睇咗七本新書,不過艾菲最開心呢,就係專登喺離場前面懵懵咁返新雅個booth,問D睇檔姐姐拎嘅Thomas紙帽,平日乜帽都唔願帶嘅燒腩仔居然好乖咁肯帶,仲要好鐘意咁玩足幾日添呀﹗
訂閱: 張貼留言 (Atom)


text:
今日8號波,好多打工仔都無啦啦多咗一日假.不過尋晚放工,好多人都諗住去超市買餸煮飯,先突然發現原來超市一眾貨品好似罐頭,包點,叮叮點心都被搶購一空.情況尤如打仗,唔知以為世界末日.其實香港的地理條件,算係福地,就算打風都係一日半日嘅事,唔需要好似日本,台灣,美國咁受颱風吹襲要打成3,4日,必須購買足夠糧食同食水,而且好多超市就算打8號仍然如常開門.當然香港人一窩蜂心態,人買又買,執輸行頭慘過敗家,唔買咪好蝕?每次打風,其實都可以睇到好多奇怪社會現象.統稱為四大怪人:
盲搶糧怪
承上面所講,每次打風超市一定被搶購一空,其實打風都係1日半日嘅事,有無需要連食水都要搶呢?定還是大家諗住留喺屋企十日八日唔出嚟?你想,誠哥都唔畀啦,準時返工啦!
道德高地怪
一打風,網上肯定大部分人都話希望「聽日八號」,跟住通常就會有少數「眾人皆醉我獨醒」嘅道德人士出嚟指摘「唔應該希望打風囉」,因為「流浪貓狗,路宿者好慘」等問題.其實大家都係希望下,又唔係我哋叫個風嚟,咁都唔得?
追風睇浪怪
雖然政府成日都叫大家打風唔好去海邊,但每次睇新聞,總會有大人,細路,年輕人去海邊睇浪,話想睇下啲浪有幾勁幾厲害.其實呢種自私行為真係好乞人憎,因為受害嘅隨時唔單止係你,仲有救援人員.
天文怪
每次打風未使睇天文台,反而網上已經有一班極為專業嘅天文愛好者分析,而且非常專業地睇風圖,從風嘅形成,外圍雨量,海浪情況等各方面預計個風打唔打得成,好多時畀天文台仲要快!所有佢哋係「益怪」.


text:
我成日要拍片,發現喺鏡頭下真係咩瑕疵都會無所遁形!所以我對遮瑕筆要求度好高,太厚唔好睇,要薄得來遮到瑕疵先至好!最近我就試用MakeUpForEver新出嘅4K高清遮瑕筆,發現質地都好薄,而遮瑕度亦算幾強,連最難搞嘅淚溝都遮到!想知呢支新出嘅遮瑕筆有咩咁特別,同埋點樣可以完美遮蓋淚溝,就要即刻去片睇吓啦!記者:JanCho拍攝:KobeChow剪輯:LokHui ...
我成日要拍片,發現喺鏡頭下真係咩瑕疵都會無所遁形!所以我對遮瑕筆要求度好高,太厚唔好睇,要薄得來遮到瑕疵先至好!最近我就試用MakeUpForEver新出嘅4K高清遮瑕筆,發現質地都好薄,而遮瑕度亦算幾強,連最難搞嘅淚溝都遮到!想知呢支新出嘅遮瑕筆有咩咁特別,同埋點樣可以完美遮蓋淚溝,就要即刻去片睇吓記者:JanCho拍攝:KobeChow剪輯:LokHui ...
我成日要拍片,發現喺鏡頭下真係咩瑕疵都會無所遁形!所以我對遮瑕筆要求度好高,太厚唔好睇,要薄得來遮到瑕疵先至好!最近我就試用Make Up For Ever新出嘅4K高清遮瑕筆,發現質地都好薄,而遮瑕度亦算幾強,連最難搞嘅淚溝都遮到!想知呢支新出嘅遮瑕筆有咩咁特別,同埋點樣可以完美遮蓋淚溝,就要即刻去片睇吓
記者:Jan Cho
拍攝:Kobe Chow
剪輯:Lok Hui


text:
啱啱好傍晚六點前到達是晚民宿航燈,呢間民宿出名咩呢?就係海邊睇日落,米高話佢有間三人房係有個對住海嘅露台好正,但我哋今次就book唔到,不過間房都係全海景嘅.
唔知係因為三年前已經喺到睇過最靚嘅日落,還是天氣實在不似預期太多雲,艾菲對喺呢到睇日落嘅興趣唔太大,反而好開心一入民宿就見到兩隻海鷗企喺lobby露台到迎接我哋,至衰燒腩仔啱啱瞓醒心情不佳變咗樹熊,如果唔係可以帶佢出去近距離睇吓海鷗.
呢晚住塌塌米房,地方唔算好大但都好舒服,而最開心就係燒腩仔,因為終於有地方畀佢走動,仲係咁逼我哋陪佢圍住張枱氹
我哋無特別同民宿order兒童餐,不過佢哋知我哋有小朋友,都好細心咁準備咗矮凳同小朋友餐具,至於燒腩仔呢碗烏冬就係艾菲放低行李之後用象印保溫壼焗出來嘅,預熱咗保溫壼就可以將烏冬,鰹魚碎,魚乾仔同菜倒晒落去焗,大約十分鐘左右就搞掂,個味都OK唔難食㗎,但向來好like烏冬嘅燒腩仔就零興趣,食咗幾啖已經開始摞出來再用手捽,最終艾菲要剪到碎晒直接倒入佢個口,都係勉強食到半碗.
呢到D房無洗手間,沖涼就更加要去大浴場(有分男女浴),唔知點解艾菲又會中咗米高計,聽佢話帶燒腩仔去沖涼畀佢喺房整床鋪,明明呢幾日都係佢同燒腩仔沖涼,而床鋪艾菲都識整同搬到啦...
入到去女湯見到兩個婆婆同一個十幾歲嘅孫女喺到沖緊,因為之前都試過咁樣沖涼艾菲又唔覺尷尬,只係燒腩仔見到佢哋即刻走返轉頭想衝出門口,但當時大家都已經除晒衫,艾菲捉唔住佢嘅話都唔知點算好﹗最後都成功夾咗燒腩仔入去沖涼,不過佢入到去就樹熊上身麻麻煩煩咁,輕輕淋水落佢身到都叫晒救命,人哋梗係話佢好「卡娃兒」啦,艾菲就自覺好滋擾同大殺風景,所以拿拿聲沖完身落浴池浸咗陣就捉佢著衫走人.
民宿無wifi提供,所以沖完涼之後我哋都無嘢好做,就決定帶燒腩仔落返lobby影吓相,不過艾菲今次想影嘅唔係件浴衣,而係民宿提供對麵包超人拖鞋,人哋知道我哋有小朋友一齊來,專
又來是晚宵夜,喺7-11無意中發現呢件超好味芝士蛋糕﹗艾菲返到札幌都忍唔住再買多件來食多次呀﹗而艾菲呢晚就好衰咁專登喺蛋糕怪燒腩仔面前食(平時明知佢無份會等佢瞓咗先慢慢食),等佢知道唔正經食正餐嘅後果就係無蛋糕食,可惜佢we嘩鬼叫過後好快就唔記得呢個教訓...
唔知點解兩次來知床都好醒瞓,而呢到亦同三年前一樣,凌晨三點幾已經開始天光,艾菲瞓到矇矇鬆鬆咁,都忍唔住拎相機出來影張相來同天光後影嘅做對比圖.
燒腩仔遊日本@2014:
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1


text:
輕輕鬆鬆遊中央圖書館!
一邊睇書仲可以入去玩具圖書館玩個夠
其實如果要嚟玩具圖書館玩就最好事先一星期前電話預約
職員會口頭上俾一個預約編號你, 不過唔記得都唔緊要, 可以當日到職員面前講番小朋友名字就可以, 職員會俾番張登記紙你
點解我知? 因為我就係唔記得咗個編號! 哈哈哈
無錯, 只需要預約時講低小朋友名字就可以(英文名同姓氏就可以)
因為我哋預早咗45分鐘到, 諗住入去玩之前, 都喺圖書館睇吓書休息吓!
你睇哥哥個樣就知佢扮緊書裡面隻大眼狸猴
話咁快就到4點, 我哋3點55分就拎住張登記紙去到門口等
基本上冇職員安排人排隊, 所以大家都係亂企, 不過都冇人會爭先有推撞
不過你唔好以為入先冇著數! 因為玩具圖書館裡面其實有個Counter可以向職員借取玩具玩
如果你遲入去, 你想要既玩具就會俾人借咗架啦! 所以我勸大家早少少去到近門口位置等侯
哥哥一入到去好心急即刻除鞋跑入去玩, 芊芊見哥哥咁心急佢都急起嚟,
哥哥就跑咗上去閣樓, 爬嚟爬去.....佢又問我「Daddy, 我可唔可以用四隻腳行呀?」
真係冇哂佢乎, 真係男同女既分別!
我出到去Counter見到有好多玩具借, 但係一同入嚟玩既家長好似好熟地頭咁,
所以好多好似火車路軌, 木製玩具等正嘢已經俾人借哂
媽咪叫我借一個BB俾芊芊玩, 唔知係咪真係女仔天生有母性
佢真係照顧得好好, 好錫個BB, 好鍾意玩! 我睇住佢湊個BB都好Warm
但係BB塊面已經俾人畫花哂, 成個魔鬼怪嬰咁, 都唔知點解芊芊會鍾意...哈哈!!!
佢餵奶餵得超好! 唔捨得佢第日嫁出去做咗媽咪個畫面浮哂出嚟
你睇芊芊照顧得個BB幾精神幾開心, 仲識得笑!
好在我都借到一個木製玩具俾哥哥, 佢都好鍾意, 砌出唔同軌道碌粒波子
跟住芊芊拎咗架百佳車(我哋係咁稱呼架手推車)
然後扮去超巿買嘢! 佢買咗好多夾餅同格仔餅放哂落百佳車度...仲將BB都放埋落去
起初芊芊好細心, 佢將BB放落百佳車度驚佢撞親個頭, 就拎埋個枕頭墊住
雖然好細心, 但係最後BB都變成咁!
場內環境都算大, 入嚟玩既名額剛剛好唔會太多人, 唔駛爭嘢玩!
佢每15分鐘都會有音樂提示你玩咗幾耐, 每一節45分鐘, 有15分鐘係清潔等下一場既朋友玩得乾淨又舒適!
玩之後我哋就離開圖書館去尖沙咀繼續玩啦!
Photo by iPhone 5s
呀劍評分: 7分
呀劍評語: 得閒放假又唔想去咁遠, 嚟呢度睇吓書, 同埋中間可以預約一節玩具圖書館真係幾唔錯架!
玩具圖書館 簡介
玩具圖書館位於香港中央圖書館二樓,是全港首間公共玩具圖書館,服務對象為八歲或以下的兒童及家長.館內共設四個主題遊戲區,分別為嬰孩遊戲區,模仿及想像遊戲區,創意遊戲區及智慧遊戲區,特別按不同年齡兒童的發展需要和遊戲模式而設計.
玩具圖書館分段開放,每節45分鐘,最多可容納40人.讀者可在使用服務前七日內親臨玩具圖書館或致電2921 0386 預約遊戲時段,每人每日可預約一節.讀者可瀏覽玩具圖書館的開放時間及使用時段了解詳情.
地址
香港銅鑼灣高士威道66 號
開放時間
星期一,二,四,五,六及日:上午十時至下午九時星期三:下午一時至下午九時公眾假期:上午十時至下午七時


text:
搬左竇一段時間,由於各方好友都異口同聲話新竇無得私訊無得八好唔方便,於是返黎重新開業,大家有咩要八要 "up" 就快d埋位啦!!
重新開張,為左隆重其事,當然要寫d新鮮野,最最新鮮出爐當然係剛剛完成左嘅一年一度大旅行....近呢五,六年,我地嘅目的地都係至愛嘅東瀛,今年我地終於打破慣例,改向西方世界出發~
所謂西方,其實都只係巴黎同倫敦啫....兩個城市,兩種截然不同嘅感受,感覺上英國d人比較cool d,但就好似返左香港咁囉,巴士,路牌,紅綠燈同香港都好似,好有歸屬感,最主要係你完全明佢地講咩寫咩嘛.....至於巴黎,叫得上浪漫花都,d人都熱情奔放好多,無啦啦響條街度行行下前面嗰pair男女都可以忽然停低kiss,呢種情景真係一街都係簡直司空見慣,搞到我地由最初唔好意思望到最後連自己都貪得意玩埋一份,到最後一日我地都笑住話呢樣野要戒,如果唔係返到黎香港響條街俾人影低左擺上YouTube真係邊度都唔駛去,哈哈
講返個trip,雖然我地兩個絕對唔能夠稱得上係日本通,但去左咁多次日本自遊行,plan行程可謂無咩難度,今次換轉另一個國度,所有嘅野都可以話係由頭學起....不過我鍾意呢種感覺,人係應該要向新事物探索,過程中或者會遇到好多阻滯,但每次成功完成一個景點,嗰種滿足感真係好正....仲記得有一日當我地一個上午轉左好幾程車,山長水遠終於走到去一直夢寐以求嘅Mt. St. Michel,抬頭望向山頂上面近在咫尺嘅修道院,心入面嘅激動真係好難形容!!
只係籌備左唔夠兩個月嘅時間,仲要係去之前同屋企人走左轉日本關西,響極度準備不足嘅情況下,兩個傻人就咁膽粗粗就出發嘞,從來未試過響臨出發前嗰一刻鐘我仍然改緊行程仍然對住個電腦做online booking,好心急咁對住個printer猛咁叫佢快d print完張ticket先上路....所有嘅 "論盡" 野都歷歷在目,11日嘅旅程忽然一眨眼就過左去,時間點解過得咁快嫁?? 明明仲係第一晚,我地企響凱旋門上面睇緊巴黎市嘅夜景,一個唔覺意就已經玩完11日返黎.....開心嘅時間真係過得特別快! 11日嘅行程,當中有苦亦有樂,有失望亦有驚喜,不過大致上都能夠順利渡過,只係響回程機場搞check in時又遇到阻濟....係呀,大家估得無錯,當然又係行李超重嘅問題啦,我都唔係第一次有咁嘅經驗,但諗唔到平時見法國人做野咁hea咁馬虎,對於行李嘅限制咁嚴囉,我地俾佢地搞到一頭煙一額汗,幾乎係last minute先趕到去boarding gate,不過老實講,罰錢事小,我都成日響日本俾airline罰慣啦,今次區區罰我200e,都未算真係好入肉,但罰錢事小,條氣chok住嗰下唔好嘛,我唔敢講佢地一定歧視我地中國人,但我覺得security check嗰條友好明顯係玩野囉,不過d衰野過左去就算,最緊要平安返黎,所有開心或唔開心嘅經歷留待以後先慢慢同大家分享啦~
今次呢個trip去左11日,雖然無舊年去北海道12日咁長,但洗嘅$$就真係倒水咁,歐洲d洗費真係好金呀,尤其係Paris,去餐廳食野飲杯水都要錢,仲要係唔平,平均都要4,5e一樽水,不過佢地係飲mineral water,至於可樂就仲得人驚,我地飲過最貴嘅一杯可樂係7e,當十算計即係港紙70蚊(!),咁都未算最貴,試過響Opera區見個menu標嘅價係9.9e....黐孖筋,100蚊一杯可樂!! 連檸檬都無片,就算當時我幾想飲都真係叫唔落手囉!!
今次我地影左好多相,歐洲真係一個充滿住歷史嘅地方,是是但但響條街是是但但但一座building是是但但一道門都好靚好有內容咁feel,我地兩個人總共影左七千多張相,從未試過兩張16G 嘅sim card會用盡晒,好在我地有帶定多兩張8G 嘅,video亦都影左7張DVD!....執相需時,而家係咁意整幾張相俾大家睇下先....
唔駛講先黎張巴黎地標啦,現場睇真係好宏偉好靚嫁,夜晚每逢整點仲會有五分鐘閃燈,好浪漫呀!!
凱旋門,我地 day 1 一去到見到嘅第一個景點.....紫bear好開心,佢話返左鄉下,其實佢係came from 普羅旺斯,不過都係法國啦,由得佢啦~
美麗嘅巴黎聖母院
聖母院入面好靚嘅彩繪玻璃
當然唔少得嘅係羅浮宮,燈光掩映下好美喔!!
我恨左去好耐嘅Mont St. Michel,據講係一生人一定要去一次嘅地方,島上最高點係被喻為全法國最靚嘅修道院....不過自從當局起左條車路連接呢座孤島,我覺得已經失去左個意義,而且島嘅四周滿佈商店,感覺好似過於商業化囉~
我地去嗰兩日天氣都唔好,夜晚仲久不久落狗屎,老爺搞左好耐都影唔到一張合心意嘅夜景相,最後實在太凍,又橫風橫雨,唯有放棄,不過我覺得下面呢張都算OK啦,響風雨下某人堅持影出黎嘅效果,大家又認為點呢?
Parliament & Big Ben,好靚嘅歌德式建築!
由Westminster嗰邊可以望到London Eye,我地去嗰日多人多到嘔,差d搞到我去唔到倫敦行程中嘅最重點Harrods
呢一日紫bear好雀躍好興奮猛咁響度唱 "London Bridge is falling down, falling down, falling down...."
Mini bear即刻糾正︰傻bear,呢個先係London Bridge呀! 你嗰個係Tower Bridge咋,唉... (搖頭歎氣ing)
巴黎市黃昏景.....我已經將心遺留響美麗嘅塞納河上.....
Revoir Paris!!


text:
噚日,孫柏文學到一次沉重嘅教訓.大家可能會問:「係唔係因為噚日H股指數升咗293點,所以教訓就係千祈唔好學孫柏文咁,叫人買認沽證put輪?」錯!噚日,我學到嘅教訓就係千祈唔好一路睇民建聯啲政策建議,一路飲水.如果大家唔從我學到嘅教訓中學習,結果只會令大家有一對滴緊水嘅鼻孔,同埋一本濕晒水嘅建議書.
大家可能會問:「噚日民建聯出咗啲乜嘢新建議,令孫柏文睇 睇吓鼻孔噴水?」首先,唔好講乜嘢低B建議令我噴水住,我想講吓一開始睇本建議書嘅感覺.噚日,我喺公司嘅飯堂食咖喱雞飯,周圍有好多靚女同事用膳.我作 為一個非常怕醜嘅人,當然盡量諗方法避開同女同事有任何接觸.所以我走去食飯之前,就喺辦公室in box裏面,求求其其攞咗本印刷刊物去睇.
點 知,原來係民建聯嘅政策建議書,而建議書嘅標題就係「香港國際金融中心發展策略」.我一睇到「民建聯」同「發展策略」呢7隻字都有少少驚訝,因為我第一個 反應係民建聯除咗盡量博攞「油水位」同搞蛇宴,荔枝團之外,原來都會有政策建議.咁我就一路行一路睇,亦開始發覺有一種似曾相識嘅感覺.
雖然我可以肯定從未見過呢啲提議,不過嗰種語氣,嗰種真誠為香港嘅愛,嗰種只要政府「做少少嘢」就可以令到香港欣欣向榮嘅期望,我記得曾經感受過.就喺搭電梯上飯堂嘅幾十秒,我諗真啲,發覺原來嗰種語氣,嗰種真誠為香港嘅愛,對上一次感受得到,就係喺1996年尾,孫柏文有機會睇當時仲係特首候選人嘅董建華嘅政綱時.其實,我哋特區都算好彩,只有公民黨希望有一日可以執政,因為如果民建聯可以落實佢哋希望政府,好似一個十幾歲年輕人燒嘢食時,用叉亂篤個火,咁微觀亂篤金融業嘅建議,我哋就死硬.
兩百個月糧民建聯嫌少
咁係乜令孫柏文鼻 孔噴水?就係民建聯要求政府資助金融業.唔通,民建聯要求政府資助高盛?原來出兩百個月糧對民建聯嚟講都係嫌少.其實,民建聯今次講改革金融業務,都係希 望爭股民嘅票.如果係咁,不如諗方法對付民怨最高嘅認股證,例如溢價太高,「正股郁,輪唔郁」等等嘅毛病.當然,問題始終落喺港交所壟斷,因為冇競爭,唔 憂冇生意,所以港交所中高層嘅第一考慮唔係股民,或者想來集資嘅公司.佢哋嘅第一考慮係唔孭鑊,只要冇新嘢,就毋須孭鑊.所以如果民建聯想解決認股證啲毛 病,就不如「強烈要求」打破港交所嘅壟斷,如果外國交易所想喺香港成立新嘅交易所,民建聯全力支持,之後可以話「成功爭取」.不過民建聯絕對冇強烈爭取打 破港交所壟斷嘅膽量,為香港金融業成功發展前途嘅真誠.